**OBRAZLOŽENJE OPĆEG DIJELA PRIJEDLOGA PLANA PRORAČUNA**

**ZA 2025. GODINU I PROJEKCIJA ZA 2026. i 2027. GODINU**

**1. PRAVNI OSNOV**

U skladu s odredbama članka 42. Zakona o proračunu („Narodne novine, broj 144/2021) predstavničko tijelo donosi proračun na razini skupine ekonomske klasifikacije do kraja tekuće godine, u roku koji omogućuje primjenu proračuna od 01. siječnja godine za koju se donosi proračun.

Odredbama članka 28. istog Zakona propisano je da se proračun sastoji od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna. Financijski planovi proračunskih korisnika odnose se i na financijske planove upravnih tijela jedinica lokalne i područne (regionalne) samouprave.

Opći dio proračuna sadrži:

- sažetak Računa prihoda i rashoda i Račun financiranja

- Račun prihoda i rashoda i Račun financiranja

Posebni dio proračuna sastoji se od plana rashoda i izdataka iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

Obrazloženje proračunaj sastoji se od obrazloženja općeg dijela proračuna i obrazloženja posebnog dijela proračuna.

**1.1. UVOD**

Proračunski proces uređen je odredbama Zakona o proračunu (Narodne novine br. 144/21, dalje u tekstu Zakon) kako na državnoj tako i na lokalnoj razini. Vlada je na sjednici održanoj 31. listopada 2024. godine usvojila Odluku o proračunskom okviru za razdoblje 2025.-2027.

Ministarstvo financija izradilo je Upute za izradu proračuna jedinica lokalne i područne (regionalne) samouprave za razdoblje 2025.-2027. u studenom ove godine, a Upravno tijelo za proračun i financije Grada, izradilo svoje upute za izradu financijskog plana za razdoblje 2025.-2027. godine. Izrađene Upute su dostavljene svim proračunskim korisnicima na postupanje.

Uputom je obuhvaćena metodologija izrade proračuna koja se temelji na primjeni Zakona o proračuna („Narodne novine“, broj 144/21), a poseban osvrt dan je na paket podzakonskih propisa koje je Ministarstvo financija pripremilo tijekom 2023. i 2024. godine vezanih za procese iz proračunskog ciklusa te njihov utjecaj na izradu proračuna odnosno financijskih planova proračunskih korisnika. U tom smislu posebna pažnja posvećena je Pravilniku o planiranju u sustavu proračuna (Narodne novine, br. 1/20124) kojim se propisuje:

* način primjene modificiranog novčanog načela, odnosno modificiranog obračunskog načela u postupku planiranja i izvršavanja proračuna i financijskog plana,
* izgred i sadržaj, dostava i objava proračuna odnosno financijskog plana, rebalansa proračuna i financijskog plana te
* uvjeti i pravila preraspodjele sredstava proračuna.

Nadalje, Pravilnikom o proračunskom računovodstvu i Računskom planu (Narodne novine, br. 158/23) propisano je da se prilikom planiranja u postupku definiranja ekonomske klasifikacije koriste računi iz novog Računskog plana za proračunsko računovodstvo, a kod planiranja poslovnih događaja primjenjuju odredbe novog Pravilnika. Pravilnikom o korištenju sredstava Europske unije (Narodne novine, br. 44/2024) uređen je način planiranja i izvršavanja, povrat sredstava te evidentiranje i izvještavanje o sredstvima Europske unije u Republici Hrvatskoj. EU sredstva planiraju i izvršavaju:

* Ministarstvo financija,
* proračunski korisnici državnog proračuna koji su programska tijela nadležna za ugovaranje i isplatu sredstava,
* proračunski i izvanproračunski korisnici koji su korisnici projekta.

JLP(R)S i njihovi proračunski i izvanproračunski korisnici mogu se javiti u ulozi korisnika projekta i/ili nositelja projekta.

U procesu izrade Nacrta Prijedloga Proračuna za razdoblje 2025.-2027. Grad Novska je izradio Upitnik za građane s ciljem njihovog uključivanja u proces izrade proračuna, a putem mrežne stranice Nacrt Prijedloga Proračuna upućen je na javno savjetovanje. Nakon usvajanja proračuna, izradit će se knjižica *Proračun u malom*, a sam akt, tj. proračun, biti će objavljen na mrežnim stranicama Grada.

Kao i prethodne godine, u saborsku proceduru upućen je paket poreznih propisa koji će imati utjecaja na prihode jedinica lokalne samouprave. Predloženim izmjenama Zakona o porezu na dohodak povećava se iznos osobnog odbitka, povećava se osobni odbitak za uzdržavane članove i invalidnost, propisuje se novi rasponi više i niže stope godišnjeg poreza na dohodak, povećava se prag za primjenu više stope poreza na dohodak te se podiže iznos određenih neoporezivih primitaka koji se izračunavaju pomoću koeficijenta osnovnog osobnog odbitka. Predloženim izmjenama Zakona o porezu na dohodak propisano je da je niža stopa poreza na dohodak za gradove 15%-21% a viša 25%-31%. Smanjenje gornjeg ograničenja za određivanje niže i više stope poreza na dohodak i proširenje raspona za utvrđivanje porezne stope za oporezivanje nekretnina dio je dugoročne nacionalne fiskalne politike kojom se namjerava rasteretiti oporezivanje dohotka te preseliti teret oporezivanja na imovinu s cilj je stvaranja konkurentnije ponude rada te uređenja stanja na tržištu iznajmljivanja nekretnina. Odlukom o visini poreznih stopa godišnjeg poreza na dohodak na području grada Novske (Službeni vjesnik, br. 92/23) propisano je da je niža stopa poreza 20%, a viša 30% što je u okvirima predloženih izmjena Zakona o porezu na dohodak. Jedinice lokalne samouprave koje su visinu poreznih stopa utvrdile odlukom unutar gore navedenih granica nisu dužne donositi novu odluku. Odlukom o porezima Grada Novske propisani su sljedeći porezi:

* porez na potrošnju po stopi od 3%
* porez na kuće za odmor u iznosu od 3,00 eura po kvadratnom metru.

Prijedlogom izmjena i dopuna Zakona o lokalnim porezima mijenja se naziv postojećeg poreza na kuće za odmor u porez na nekretnine, propisuje se obvezatnost uvođenja tog poreza, preciznije uređuje predmet oporezivanja i porezni obveznik te proširuje raspon za utvrđivanje stope poreza u iznosu od 0,6-8€ po metru kvadratnom nekretnine. Jedinice lokalne samouprave dužne su uskladiti Odluku o lokalnim porezima i dostaviti je Poreznoj upravi najkasnije do 28. veljače 2025. godine.

Rashodi i izdaci planirani su uvažavajući prioritete zasnovane na zakonskim obvezama te ranije potpisanim ugovorima. U procesu planiranja uključena su 4 proračunska korisnika koji su dostavili prijedloge svojih financijskih planova nadležnim upravnim tijelima. Financijski planovi proračunskih korisnika Grada osim proračunskih sredstava Grada uključuju vlastite i namjenske prihode korisnika te prihode pomoći.

Ukupno se za izravna kapitalna ulaganja, u kojima je Grad investitor, planira 27 mil eura kroz program Projektiranje i građenje objekata u vlasništvu grada i program Projektiranje i građenje objekata i uređaja komunalne infrastrukture. Neizravna ulaganja, ulaganja u kojima Grad sudjeluje u sufinanciranju investicija planirana su s 1.15 mil eura. Radi poboljšanja postojećeg standarda građana i nadalje se planiraju sredstva za sufinanciranje obrazovanje, pomoć najugroženijima, izdvajanja za pronatalitetnu politiku, izravne mjere u gospodarstvu, projekti u gospodarenju otpadom, zaštita i spašavanje itd.

**2. OBRAZLOŽENJE PRIHODA I PRIMITAKA, RASHODA I IZDATAKA**

**2.2. RAČUN PRIHODA I RASHODA**

Prema Računu prihoda i rashoda prihodi poslovanja planirani su s iznosom od 26.024.324,00 eura prihodi od prodaje nefinancijske imovine sa 5.221.235,00 eura, dok su istovremeno rashodi poslovanja planirani u iznosu od 12.946.517,00 eura, rashodi za nabavu nefinancijske imovine sa 27.606.887,00 eura. Primici od financijske imovine i zaduživanja planirani su u iznosu od 8.935.926,00 eura, dok su izdaci za financijsku imovinu i otplate zajmova predviđeni s iznosom od 308.500,00 eura. Raspoloživa sredstva iz prethodnih godina planirana su u iznosu od 294.313,00 eura.

Dakle, ukupni prihodi i primici iznose 40.181.485,00 eura što uvećano za planirani višak prihoda iz prethodne godine u iznosu od 295.613,00 € čini ukupan iznos proračun od 40.477.098,00 eura.

Razvrstavanjem plana prihoda proračuna po izvoru financiranja, prihodi proračuna imaju sljedeću strukturu:

* Opći prihodi i primici – 10.881.132,00 eura
* Prihodi za posebne namjene – 3.254.632,00 eura
* Prihodi pomoći iz drugih proračuna – 11.836.340,00 eura
* Vlastiti prihodi proračunskih korisnika – 64.997,00 eura
* Prihodi od prodaje ili zamjene imovine - 5.081.235,00 eura
* Donacije – 127.223,00 eura
* Namjenski primici – 8.935.926,00 eura

Prema navedenom, u strukturi prihoda proračuna najveći su prihodi pomoći koji čine 30 % proračuna, kreditna sredstva 22%, opći prihodi i primici 27 %.

**2.2.1. Prihodi poslovanja**

*Prihodi poslovanja* planirani su u iznosu od 26.024.324,00 eura, što je u odnosu na tekući plan manje za 6.948,094,00 eura.

U strukturi prihoda poslovanja planirani su prihodi pomoći s iznosom od 11.842.392,00 eura, prihodi od poreza s iznosom od 8.498.260,00 eura, prihodi od upravnih i administrativnih pristojbi 3.305.540,00 eura, prihodi od imovine s planom od 2.236.772,00 eura, prihodi od prodaje proizvoda i robe sa 121.360,00 eura i prihodi od kazni 20.000 eura.

*Prihodi od poreza* planirani su u iznosu od 8.498.260,00 eura, što je u odnosu na tekući plan više za 1%.

*Prihode od poreza* čine prihodi od poreza na dohodak s iznosom od 7.980.000,00 eura, prihodi od poreza na promet nekretnina ili povremeni porez na imovinu u iznosu od 237.500,00 eura, gradski porezi sa 254.260,00 eura i decentralizirana sredstva iz dodatnog udjela u porezu na dohodak s 26.500 eura.

*Pomoći iz inozemstva i od subjekata unutar općeg proračuna* čine prihodi pomoći na ime fiskalnog izravnanja s iznosom od 2.746.161 eura, prihodi pomoći za projekte proračunskih korisnika u iznosu od 222.660,00 eura, pomoći na ime decentraliziranih sredstava 284.959,00 eura, pomoći za kapitalne projekte koje provodi Grad 8.582.560,00 eura.

*Prihodi od imovine* planirani su u iznosu od 2.236.772,00 eura, a čine ih prihodi od zakupa nekretnina i zakupa bez naknade u iznosu od 343.057,00 eura, prihodi rudne rente 1.800.000,00 eura, naknade za koncesije 12.315,00 eura, prihodi od zakupa poljoprivrednog zemljišta 81.300,00 eura.

*Prihodi od upravnih i administrativnih pristojbi* planirani su s 3.305.540,00 eura, a odnose se na prihode komunalne naknade s iznosom od 1.200.000,00 eura, komunalnog doprinosa sa 250.000,00 eura, naknade za zadržavanje nezakonito izgrađenih zgrada 1.500,00 eura, doprinosa za šume s 1.300.000,00 eura, otkup kuća na području posebne državne skrbi 2.000,00 eura, prihodi na ime prava puta 45.000,00 eura, povrat stipendija 30.500,00 eura, prihodi od prodaje državnih biljega 2.000,00 eura, prihodi proračunskih korisnika 393.540,00 eura (participacija roditelja za smještaj djece u vrtićima, edukacije Pučkog otvorenog učilišta, članarine…)…

*Prihodi od prodaje proizvoda i robe* planirani su sa 121.360,00 eura, a odnose se na prihode koji se uplaćuju u proračun od strane Hrvatskih voda za vođenja postupaka razreza i naplate naknade za uređenje voda, u iznosu od 50.000,00 eura, prihode proračunskih korisnika 71.360,00 eura (najam poslovnog prostora i prodaju kino ulaznica, prihode Dječjeg vrtića za isporuku viška električne energije, donacije te vlastite prihode Javne vatrogasne postrojbe).

**2.2.2. Prihodi od prodaje nefinancijske imovine**

*Prihodi od prodaje nefinancijske imovine* planirani su u iznosu od 5.221.235,00 eura što je gotovo isti iznos kao postojeći plan.

*Prihode od prodaje nefinancijske* imovine čine prihodi od prodaje zemljišta u iznosu od 3.081.235,00 eura. Planirana sredstva prodaje zemljišta odnose se na prodaju zemljišta u zoni te iskazivanje potpora za razliku u cijeni zemljišta u iznosu od 2.000.000,00 eura. U ovoj skupini prihoda, planiran je prihodi od prodaje državnog poljoprivrednog zemljišta s planom od 10.000 eura. Prihodi od prodaje proizvedene dugotrajne imovine u iznosu od 5.000 eura odnose se na prihode od otkupa stanarskog prava i sredstva donacije u iznosu od 125.000,00 eura.

**2.2.3. Rashodi poslovanja**

*Rashodi poslovanja* planirani su s iznosom od 12.560.411,00 eura što je povećanje u odnosu na postojeći plan za 7 %. Struktura rashoda poslovanja je sljedeća:

* Rashodi za zaposlene – 3.845.934,00 eura
* Materijalni rashodi – 4.873.941,00 eura
* Financijski rashodi – 76.937,00 eura
* Subvencije – 208.000,00 eura
* Pomoći dane u inozemstvo i unutar općeg proračuna – 1.098.617,00 eura
* Naknade građanima i kućanstvima – 479.300,00 eura
* Rashodi za donacije, kazne, naknade šteta i kapitalne pomoći – 1.977.682,00 eura

*Rashodi za zaposlene* obuhvaćaju rashode bruto plaća s doprinosima na plaću te materijalna prava zaposlenih. Ovim planom planirana sredstva za plaće i materijalna prava zaposlenih u upravi te iznose 1.148.166,00 eura, od tog iznosa 5.872,00 eura odnosi se na program zapošljavanja javni radovi i 16.994,00 eura plaće zaposlenih na projektima sufinancirani iz EU sredstava. Rashodi za plaće i materijalna prava proračunskih korisnika iznosi 2.697.768,00 eura. U ukupnoj masi rashoda za zaposlene proračunskih korisnika, s 284.959,00 eura financirat će se rashodi iz sredstava pomoći iz decentraliziranh sredstva i 120.850,00 eura sredstava pomoći na ime funkcionalnog spajanja vrtića.

*Materijalni rashodi* planirani su s iznosom od 4.873.941,00 eura. Kao i obično, u strukturi materijalnih rashoda najveći udio pripada rashodima za usluge, samo na usluge održavanja objekata i uređaja komunalne infrastrukture otpada 1.163.000,00 eura, komunalne usluge i režijski troškovi uprave 185.600,00 eura, usluge u projektu Redovno održavanje opreme i uređaja 20.230,00 eura (održavanje vozila, registracija, osiguranje…)održavanje objekata u vlasništvu Grada 120.205,00 eura, održavanje zgrade gradske vijećnice 72.000,00 eura, održavanje stanova u vlasništvu Grada 13.500,00 eura, usluge održavanja groblja 27.000,00 eura, sanitarna zaštita i veterinarske usluge 52.946,00 eura… Osim rashoda za usluge u skupini materijalnih rashoda planirana su sredstva za redovno funkcioniranje uprave, a što je iskazano u posebnom dijelu proračuna u aktivnostima *Administracija i upravljanje* (rashodi stručnog usavršavanja zaposlenih, službena putovanja, uredske potrepštine, poštarine, usluge telefona, interneta, usluge objave akata, održavanje programa, odvjetničke usluge, rashodi protokola itd.)

*Financijski rashodi* s planom od 76.937,00 eura najvećim dijelom se odnose na rashode kamata po kreditnim zaduženjima. Planirana su sredstva za podmirivanje obveza redovnih i interkalarnih kamata za postojeći kredit koji je u otplati (kupnja poslovne zgrade u centru grada) te za kredite koji su u realizacija (rekonstrukcija i dogradnja hotela Knopp, izgradnja novog dječjeg vrtića, izgradnja Centra cjeloživotnog obrazovanja) u iznosu od 63.084,00 eura. Ostali financijski rashodi u skupini financijskih rashoda odnose se na bankarske usluge, zatezne kamate itd.

*Rashodi subvencija* planirani su s 208.000,00 eura i gotovo se u cijelosti mogu pratiti u posebnom dijelu proračuna u programu *Gospodarstvo*. Sredstva su planirana za poticaje razvoja malog i srednjeg poduzetništva 54.000,00 eura, sufinanciranje poduzetnika početnika 25.000,00 eura, poduzetnika u gaming industriji 20.000,00 eura subvencije u poljoprivredi 55.000,00 eura, kao i subvencija kamatne stope 44.000,00 eura te subvencija za poticanje rada pedijatra s 10.000,00 eura.

*Rashodi pomoći dane u inozemstvo i unutar općeg proračuna* planirani su s 1.098.617,00 eura. Najvećim dijelom rashodi se odnose na sredstva pomoći proračunskom i izvanproračunskom korisniku drugog proračuna. Sredstva su namijenjena za sufinanciranje aglomeracije s 50.000,00 eura, aglomeracija Rajić-Borovac 345.564,00 eura, ŽUC-u za kružni tog Tomislavova-Matoševa i Tomislavova-A. Stepinca 259.375,00 eura. U ovoj skupini rashoda pomoći planirana su sredstva za sufinanciranje programa škola 90.000 eura, povećani zdravstveni standard 134.000,00 eura, sufinanciranje rada Dnevnog centra za starije u Novskoj sa 50.000,00 eura, sufinanciranje linijskog prijevoza na području SMŽ-a za Grad Novsku s iznosom od 66.360,00 eura…

*Naknade građanima i kućanstvima* obuhvaćaju rashode pomoći građanima s iznosom od 479.300,00 eura. Izdvajanja za stipendije planirana su u iznosu od 175.000,00 eura, pomoći za novorođeno dijete 170.000,00 eura, program socijalne skrbi 33.100,00 €, dodatak na mirovinu 35.000 eura…

Rashodi za donacije, kazne, naknade šteta i kapitalne pomoći u skupini rashoda poslovanja planirani su u iznosu od 1.977.682,00 eura. U ovoj skupini rashoda planirani su rashodi tekućih i kapitalnih pomoći neprofitnim organizacijama s iznosom od 1.475.682,00 eura, izvanredni rashodi sa 8.000 eura. Sredstva tekućih i kapitalnih pomoći neprofitnim organizacijama planirana su financiranje projekata udruga i ustanova s područja grada, a najvećim dijelom obuhvaćaju programe:

* Razvoj civilnog društva – 226.300,00 eura
* Javne potrebe u kulturi – 20.000,00 eura
* Provedba mjera obiteljske i populacijske politike – 19.000,00 eura
* Razvoj sporta i rekreacije – 359.700,00 eura
* Organiziranje i provođenje zaštite i spašavanja – 70.714,00 eura
* Poticanje rada potporne institucije – 380.000,00 eura
* Poticanje razvoja turizma – 232.000,00 eura…

Sredstva kapitalnih pomoći planirana su za: aglomeraciju 60.000,00 eura, proširenje vodovodne mreže 240.000,00 eura, izgradnju vodovoda i kanalizacija u Poduzetničkoj zoni Novska 202.000,00 eura.

**2.2.4. Rashodi za nabavu nefinancijske imovine**

*Rashodi za nabavu nefinancijske imovine* planirani su sa 27.606.887,00 eura. Rashodi su planirani za kupnju materijalne i nematerijalne imovine (zemljišta, licence) u iznosu od 214.371,00 eura, nabavu opreme, nabavu knjiga, prostorno-plansku dokumentaciju… 565.306,00 eura… te ulaganja u nefinancijsku imovinu 26.827.210,00 eura.

Dodatna ulaganja na nefinancijskoj imovini čine rashodi investicijskih ulaganja:

* Rekonstrukcija i dogradnja hotela Knopp – 1.150.322,00 eura
* Dogradnja i opremanje centra za starije osobe Novska – 3.655.193,00 eura
* Akcelerator ruralnog turizma – 950.000,00 eura
* Centar cjeloživotnog obrazovanja – 5.017.100,00 eura
* Izgradnja dječjeg vrtića u Novskoj – 4.298.226,00 eura
* Obnova zgrade pošte – 1.219.816,00 eura
* Rekonstrukcija doma u Bročicama – 325.000,00 eura
* Ulaganja u Poduzetničku zonu Novska – 1.883.375,00 eura
* Skate park – 105.500,00 eura
* Energetska obnova zgrada u vlasništvu Grada – 933.000,00 eura
* Mrtvačnica u Voćarici 622.500,00 eura
* Modernizacija javne rasvjete – 2.241.926,00 eura
* Rekonstrukcija ulica Samar brdo u Novskoj – 1.739.200,00 eura
* Izgradnja prometnice od pristupne ceste Srednje škole do Herceg. ul.– 81.500,00 eura…

**2.3. RAČUN ZADUŽIVANJA/FINANCIRANJA**

Prema Računu zaduživanja/financiranja, planirani su primici od financijske imovine i zaduživanja u iznosu od 8.935.926,00 eura. Sredstva su planirana za realizaciju odobrenog kredita, i to za rekonstrukciju i dogradnju hotela Knopp, izgradnju i opremanje Centra cjeloživotnog obrazovanja te izgradnju dječjeg vrtića. Ukoliko se ne otvore javni pozivi za sufinanciranje projekta Modernizacija javne rasvjete, s 2.241.926,00 eura planirana su sredstva zaduženje u svrhu realizacije projekta. Izdaci za financijsku imovinu i otplatu zajmova planirani su sa 308.500,00 eura, a obuhvaćaju izdatke za otplatu glavnice kredita za kupnju poslovne zgrade u iznosu od 103.500,00 eura, otplatu glavnice kredita Knopp 200.000,00 eura i otplatu beskamatnog zajma za povrate poreza na dohodak po godišnjim prijavama u iznosu 5.000,00 €.

**2.4. RASPOLOŽIVA SREDSTVA IZ PRETHODNE GODINE**

U skladu s Uputama Ministarstva financija propisana je obveza uključivanja projiciranog viška/manjka prihoda iz prethodne godine. Proračunski korisnici su prema raspoloživim informacija projicirali da će 2024. godinu završiti s viškom prihoda od 9.000,00 eura i manjkom od 1.300,00 eura te je planiran rezultat poslovanja u ukupnom iznosu od 7.700,00 eura dok je Grad (bez proračunskih korisnika) predvidio višak prihoda u iznosu od 286.613,00 eura što u konačnici iznosi 294.313,00 eura.

**OBRAZLOŽENJE POSEBNOG DIJELA PRIJEDLOGA PLANA PRORAČUNA ZA 2025. GODINU I PROJEKCIJA ZA 2026. I 2027. GODINU**

**1. Razdjel 002 UPRAVNI ODJEL ZA DRUŠTVENE DJELATNOSTI, PRAVNE POSLOVE I JAVNU NABAVU**

U Upravnom odjelu za društvene djelatnosti, pravne poslove i javnu nabavu obavljaju se sljedeći poslovi:

* poslovi vezani uz politički sustav Grada, rad Gradskog vijeća i njegovih radnih tijela, rad gradonačelnika i zamjenika gradonačelnika, radnih tijela gradonačelnika, Vijeća mjesnih odbora i Savjeta mladih te službenih protokola,
* poslovi u vezi sa zadovoljavanjem javnih potreba građana u području predškolskog odgoja, osnovnog školstva i obrazovanja te stipendiranja učenika i studenata,
* poslovi vezani uz provedbu Zakona o socijalnoj skrbi, Odluke o socijalnoj skrbi te godišnjeg Programa javnih potreba u socijalnoj skrbi Grada Novska te stručni i drugi poslovi vezani uz zahtjeve građana i humanitarnih udruga u pogledu primjene djelotvornih mjera iz programa socijalne skrbi,
* poslovi za zadovoljenje potreba građana u području zaštite zdravlja,
* poslovi vezani uz utvrđivanje i financiranje javnih potreba u kulturi te praćenje realizacije programa i projekata ustanova i udruga u kulturi,
* poslovi vezani uz utvrđivanje i financiranje javnih potreba u području sporta i tehničke kulture te praćenje realizacije programa i projekata u području sporta i tehničke kulture,
* poslovi financiranja udruga i drugih organizacija civilnog društva,
* pripremanje stručnih prijedloga, nacrta i prijedloga akata i drugih materijala iz djelokruga Upravnog odjela,
* poslovi na provođenju postupaka javne nabave,
* sudjelovanje Grada u sudskim postupcima i prisilna naplata prihoda koja nije u nadležnosti Upravnog odjela za komunalno gospodarstvo,
* poslovi vođenja registra nekretnina Grada Novske,
* upravljanje ljudskim potencijalima u gradskoj upravi (kadrovska politika, standardizacija i normizacija poslova iz djelokruga Grada, radni odnosi gradonačelnika i zamjenika gradonačelnika, službenika i namještenika te njihovo stručno osposobljavanje i usavršavanje i dr.),
* uredsko poslovanje, zaštita osobnih podataka i pristup informacijama,
* poslovi ekonomata, tekućeg održavanja i čišćenja službenih prostorija, održavanje službenih vozila,
* pripremanje stručnih prijedloga, nacrta i prijedloga akata i drugih materijala iz djelokruga upravnog odjela,
* drugi poslovi koji su mu stavljeni u djelokrug zakonom, odnosno općim aktima Gradskog vijeća i aktima gradonačelnika.

Za ostvarenje programa Upravnog odjela za društvene djelatnosti, pravne poslove i javnu nabavu (u daljnjem tekstu: upravni odjel) proračunom Grada Novska za 2025. godinu planirana su sredstva u iznosu od 5.855.098,00 euraza ukupno 17 (sedamnaest) različitih programa koji su obuhvaćeni financijskim planom rashoda upravnog odjela.

**Prikaz programa Upravnog odjela za društvene djelatnosti, pravne poslove i javnu nabavu za 2025. godinu**

|  |  |  |  |
| --- | --- | --- | --- |
| **Redni broj** | **Brojčana oznaka programa u proračunu za 2024.** | **Naziv programa** | **Iznos u eurima** |
| 1. | 1001 | Opće usluge javne uprave | 1.155.970,00 |
| 2. | 1002 | Zdravstvo | 144.000,00 |
| 3. | 1003 | Razvoj civilnog društva | 226.300,00 |
| 4. | 1004 | Javne potrebe u kulturi | 68.798,00 |
| 5. | 1005 | Sufinanciranje obrazovanja | 235.000,00 |
| 6. | 1006 | Provedba mjera obiteljske populacijske politike | 200.600,00 |
| 7. | 1007 | Socijalna skrb | 209.160,00 |
| 8. | 1008 | Razvoj sporta i rekreacije | 359.700,00 |
| 9. | 1009 | Manifestacije | 40.000,00 |
| 10. | 1010 | Sjećanja na Domovinski rat | 33.000,00 |
| 11. | 1012 | Program za djecu i mlade | 57.156,00 |
| 12. | 1037 | SMART REVOLUTION NOVSKA | 33.015,00 |
| 13. | 1015 | Programi u kulturi Pučkog otvorenog učilišta | 264.400,00 |
| 14. | 1016 | Programi obrazovanja | 198.550,00 |
| 15. | 1017 | Programi knjižnične djelatnosti | 325.014,00 |
| 16. | 1018 | Predškolski odgoj | 2.190.835,00 |
| 17. | 1019 | Programi i aktivnosti mjesne samouprave | 22.300,00 |
|  | **17 programa** | **Ukupno** | **5.855.098,00** |

**1.1. Program 1001 OPĆE USLUGE JAVNE UPRAVE**

**Pravni temelj:**

Zakon o lokalnoj i područnoj (regionalnoj) samoupravi (NN 33/01, 60/01,129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), Zakon o službenicima i namještenicima u lokalnoj i područnoj (regionalnoj) samoupravi ( NN 86/08, 61/11 i 4/18), Zakon o plaćama u lokalnoj i područnoj (regionalnoj) samoupravi (NN 28/10), Kolektivni ugovor za službenike i namještenike u upravnim tijelima Grada Novske, te drugi zakoni i podzakonski akti koji uređuju djelatnosti koje je dužan provoditi ili o kojima je dužan skrbiti Upravni odjel za društvene djelatnosti, pravne poslove i javnu nabavu.

**Ciljevi programa:**

* osigurati materijalne i druge uvjete za redovno funkcioniranje upravnog odjela na provođenju i realizaciji svih planiranih programa, odnosno svih projekata i aktivnosti unutar pojedinog programa iz nadležnosti odjela (osiguranje sredstava za isplatu plaća službenicima i namještenicima te drugih materijalna prava u skladu s kolektivnim ugovorom, osiguranje sredstava za isplate naknada plaća dužnosnicima,
* nabava potrebnih sredstava rada, roba i usluga za nesmetan rad svih upravnih tijela,
* osiguranje uvjeta za djelovanje nacionalnih manjina,
* osiguranje uvjeta za djelovanje Savjeta mladih,
* osiguranje uvjeta za rad Gradskog vijeća, povjerenstava i odbora i mjesnih odbora,
* osiguranje sredstava za provedbu izbora za Vijeća mjesnih odbora,
* osiguranje sredstava za intervencijske programe i zalihe,
* osiguranje sredstava za promociju Grada u sredstvima javnog informiranja u svrhu osiguranja javnosti rada i aktivnosti izvršnog čelnika, Gradskog vijeća, povjerenstava, odbora i upravnih tijela Grada Novske,
* osiguranje uvjeta za rad političkih stranaka te
* osiguranje uvjeta za provođenje lokalnih izbora

Program obuhvaća sljedeće aktivnosti:

* + 1. **Aktivnost 1001 A100001 Administracija i upravljanje - 874.230,00 eura**

Ova aktivnost odnosi se na plaće i doprinose na plaće za redovan rad 9 stalno zaposlenih službenika (4 VSS, 5 SSS) koji će u 2024. godini provoditi redovne programe odjela, odnosno na plaće i doprinose na plaće 5 stalno zaposlenih namještenika (2 domara i 3 spremačice) koji rade na poslovima održavanja čistoće i redovnog održavanja zgrade gradske vijećnice za sve korisnike te na poslovima održavanja Društvenog doma Rajić.

Također, ova aktivnost obuhvaća i naknade za rad dva dužnosnika, gradonačelnice i zamjenika gradonačelnice koji svoju dužnost obavljaju profesionalno.

Rashodi se odnose i na troškove redovnog poslovanja – naknada za prijevoz zaposlenika, službenih putovanja, stručnog usavršavanja zaposlenika, nabave zaštitne odjeće i obuće, goriva, materijala i dijelova za redovno održavanje, materijala i sredstava za čišćenje, sitnog inventara, tonera, uredskog papira i drugih uredskih potrepština, stručne literature i časopisa, eura, cvijeća i svijeća, nabavu usluga telefona i interneta, nabava i održavanje računala i računalne opreme, održavanje internetske stranice, održavanje nadzorne kamere na lokaciji „Trokut“, intelektualnih usluga, tiskarskih i grafičkih usluga te objave oglasa, usluge tekućeg i investicijskog održavanja prijevoznih sredstava, zgrade i inventara, troškova reprezentacije (poslovnih ručkova, poklona i redovne reprezentacije), osiguranja zaposlenika, troškova sudskih postupaka i upravnih sporova, zateznih kamata, nabavu opreme, knjiga, računala i računalne opreme, nabavu i ugradnju aktivne mrežne informatičke opreme u Gradskoj vijećnici te ostalih nespomenutih rashoda poslovanja.

* + 1. **Aktivnost 1001 A100002 Zaštita prava nacionalnih manjina – 2.800,00 eura**

Ova aktivnost obuhvaća osiguranje sredstava za djelovanje Vijeća srpske nacionalne manjine za područje Grada Novske koje broji 15 članova. U skladu s člankom 4. Pravilnika o naknadi troškova i nagradi za rad članovima vijeća i predstavnika nacionalnih manjina (NN 8/24), sredstva za naknade predsjedniku, zamjeniku i članovima Vijeća za nacionalne manjine osiguravaju se temeljem odluke predstavničkog tijela u ukupnom godišnjem iznosu, a člankom 4. istog Pravilnika određeno je da iznos mjesečne nagrade predsjedniku vijeća, zamjeniku predsjednika vijeća i ostalim članovima vijeća određuje vijeće nacionalne manjine, odlukom.

U proračunu Grada Novske osiguravaju se sredstva za nagrade vijećnicima u ukupnom iznosu od 1.800,00 eura koji iznos uključuje i obračun svih poreza i doprinosa. Također, sredstva se osiguravaju i za programsko djelovanje Vijeća u godišnjem iznosu od 1000,00 eura.

* + 1. **Aktivnost 1001 A100003 Savjet mladih – 700,00 eura**

Ova aktivnost se odnosi na osiguranje sredstava za rad Savjeta mladih Grada Novske koje djeluje za mandatno razdoblje 2021.-2025. a koje je izabrano i konstituirano početkom 2022. godine, te na rad novog Savjeta mladih Grada Novske koje će se birati 2025. godine, nakon konstituiranja Gradskog vijeća Grada Novske.

Cilj ove aktivnostije poboljšati položaj mladih i njihovu integriranost u lokalnoj sredini kroz skrb i informiranost mladih o svim pitanjima značajnim za unapređivanje položaja mladih, poticanje suradnje sa Savjetima mladih općina, gradova i županija u Republici Hrvatskoj te suradnju i razmjenu iskustava s odgovarajućim tijelima drugih zemalja.

* + 1. **Aktivnost 1001 A100004 Rad predstavničkog tijela, povjerenstava i odbora – 49.000,00 eura**

**Pravni temelj:**

Zakon o lokalnoj i područnoj (regionalnoj) samoupravi, Statut Grada Novske, Poslovnik Gradskog vijeća Grada Novske, Odluka o visini i kriterijima za isplatu naknade vijećnicima i radnih tijela Gradskog vijeća.

**Cilj aktivnosti:**

Donijeti sve zakonima i općim aktima predviđene akte i odluke.

**Pokazatelj uspješnosti:**

|  |  |  |
| --- | --- | --- |
| **Pokazatelj uspješnosti** | **Početna vrijednost** | **Ciljana vrijednost** |
| Broj održanih sjednica Gradskog vijeća | 10 | 10 |

Ova aktivnost sadrži naknade za rad predsjednika i vijećnika Gradskog vijeća Grada Novske, naknade za rad povjerenstava i odbora Gradskog vijeća, naknade za rad predsjednika mjesnih odbora te naknade za aktivnost političkih stranaka zastupljenih u Gradskom vijeću i nezavisnih zastupnika, članova Gradskog vijeća.

Obveza isplate naknada za rad u predstavničkom tijelu propisana je Zakonom o lokalnoj i područnoj (regionalnoj) samoupravi. Visina naknade za rad članova predstavničkog tijela i radnih tijela propisana je Odlukom o visini i kriterijima za isplatu naknade vijećnicima Gradskog vijeća i radnih tijela, u skladu s ograničenjima iz Zakona o lokalnoj i područnoj (regionalnoj samoupravi) Visina naknade za rad predsjednika Gradskog vijeća utvrđena je u neto iznosu od 165,90 eura, visina naknade za rad potpredsjednika Gradskog vijeća u neto iznosu od 132,72 eura, dok je naknada za rad vijećnika propisana u neto iznosu od 106,18 eura. Za navedene naknade osiguran je iznos od 32.000,00 eura.

Naknada za rad u radnim tijelima Gradskog vijeća i drugim radnim tijelima Grada, utvrđena je u neto iznosu od 22,56 eura po svakoj održanoj sjednici, a vijećnicima koji su ujedno članovi odbora ili povjerenstva, navedena naknada se ne isplaćuje. Za obračun i isplatu navedenih naknada planiran je iznos od 6.000,00 eura.

Mjesečna naknada za rad predsjednika Vijeća mjesnih odbora na području Grada, odlukom je određena u neto iznosu od 31,85 eura, a za tu namjenu osiguran je iznos od 11.000,00 eura.

* + 1. **Aktivnost A100005 Intervencijski programi i zalihe – 8.000,00 eura**

Sredstva tekuće proračunske rezerve planirana su u iznosu od 8.000,00 eura. Planiranje ovih sredstava zakonska je obveza. Člankom 56. Zakona o proračunu (“Narodne novine”, broj 144/21), propisano je da se u proračunu utvrđuju sredstva za proračunsku zalihu. Sredstva proračunske zalihe mogu iznositi najviše 0,5 % proračunskih prihoda bez primitaka, a visina sredstava proračunske zalihe utvrđuje se Odlukom o izvršavanju Proračuna.

**1.1.6. Aktivnost 1001 A100006 Promicanje Grada u sredstvima javnog informiranja – 154.272,00 eura**

Ova aktivnost odnosi se na promicanje Grada Novske u televizijskim, radijskim i drugim sredstvima javnog informiranja.

Za radijsko promicanje Grada Novske na lokalnom i županijskom radiju planiran je iznos od 95.500,00 eura. Promicanje grada uključuje radijske prijenose sjednica Gradskog vijeća Grada Novske, u dijelu sjednice koji se odnosi na aktualni sat, reprize sjednica u drugom terminu, izravne prijenose svečanih sjednica Gradskog vijeća, radio emisije o programima i projektima grada, uključujući i gradske manifestacije, objavu priopćenja i obavijesti iz gradske uprave, objavu natječaja, objavu čestitki povodom važnih datuma, najavu svih događanja u gradu s posebnim naglaskom na programe i projekte grada korisne građanima te stvaranje i dostavljanje fotodokumentacije o svim društvenim, gospodarskim i kulturnim događanjima na području grada Novske.

Za promicanje Grada putem internetskog portala, osiguran je iznos od 2.500,00 eura planiran je za promicanje grada putem internetskog portala, za nabavu „Novljanskog vjesnika“ predviđen je iznos od 14.072,00 eura.

Za promicanje Grada Novske reportažama na regionalnim stranicama „Večernjeg lista“ planiran je i iznosu od 3.350,00 eura.

Za televizijsko promicanje Grada planiran je iznos od 12.850,00 eura koji se odnosi na snimanje razgovora u obliku intervjua, snimanje reportaža i priloga, te praćenje televizijske ekipe na sjednicama Gradskog vijeća, sastancima i događanjima od važnosti za grad i aktivnosti korisnika proračuna tijekom godine.

Za medijsku promociju Grada Novske u putnom časopisu Croatia Airlinesa osiguran je iznos od 25.000,00 eura, za ukupno četiri objave, u svakom godišnjem dobu.

Za promidžbu na Faccebooku planiran je iznos 1.000,00 eura.

Cilj tekućeg projekta: zadržati postojeću razinu promicanja Grada Novske u televizijskim, radijskim i tiskovnim sredstvima javnog informiranja.

**Pokazatelji uspješnosti:**

|  |  |  |
| --- | --- | --- |
| **Pokazatelj uspješnosti** | **Početna vrijednost** | **Ciljana vrijednost** |
| Broj zaključenih ugovora o medijskom praćenju kroz zakup radijskih i TV termina te u lokalnom tisku | 6 | 6 |

* + 1. **Aktivnost 1001 A100007 Potpore političkim strankama – 6.968,00 eura**

Obveza isplate donacija političkim strankama koje participiraju u radu predstavničkog tijela utvrđena je Zakonom o financiranju političkih aktivnosti i izborne promidžbe. Temeljem navedenog zakona, Gradsko vijeće Grada Novske svake godine donosi Odluku o raspodjeli sredstava za rad političkih stranaka zastupljenih u Gradskom vijeću Grada Novske. Predmet odluke je utvrđivanje sredstava za rad političkih stranaka u iznosu koji se planira u proračunu za sljedeću proračunsku godinu. Za navedene rashode planiran je iznos od 6.968,00 eura. Dio sredstava za rad političkih stranaka osiguravaju se u Proračunu Grada Novske, a pravo na sudjelovanje u njihovoj raspodjeli imaju političke stranke čiji je najmanje jedan kandidat izabran za vijećnika Gradskog vijeća Grada Novske. Sredstva osigurana u Proračunu Grada Novske za financiranje političkih stranaka raspoređuju se na način da se utvrdi jednaki iznos koji pripada političkoj stranci za svakog vijećnika u Gradskom vijeću (464,53 eura), a potom se svakoj stranci dodjeljuju sredstva razmjerno broju njezinih vijećnika u trenutku konstituiranja Gradskog vijeća. U Gradskom vijeću Grada Novske niti jedan spol u tekućem mandatu nije podzastupljen, te nema isplate dodatka za podzastupljeni spol, te se za svakog vijećnika koji pripada političkoj stranci ili nezavisnoj listi isplaćuje naknada u iznosu od 464,53 eura godišnje.

* + 1. **Tekući projekt 1001 T100001 Provedba izbora i referenduma – 50.000,00 eura**

Ovim tekućim projektom osiguravaju se sredstva za provođenje lokalnih izbora, koji

se održavaju svake 4 godine, sukladno Zakonu o lokalnim izborima. Sredstva se osiguravaju za naknade članovima biračkih odbora i Gradskog izbornog povjerenstva, nabava glasačkih listića, zapisnika i drugog izbornog materijala, nabavu objava kandidacijskih lista, osiguravaju se sredstva za isplatu naknada za izbornu promidžbu političkim strankama te drugi troškovi.

* + 1. **Tekući projekt 1001 T100002 Sufinanciranje energetske obnove zgrade PP Novska – 10.000,00 eura**

Ovim tekućim projektom osiguravaju se sredstva pomoći za energetsku obnovu zgrade Policijske postaje Novska. O osiguravaju sredstava pomoći za ovu namjenu s nadležnim Ministarstvom unutarnjih poslova zaključit će se ugovor o sufinanciranju energetske obnove zgrade Policijske postaje Novska.

* 1. **Program 1002 ZDRAVSTVO**

**Pravni temelj:**

Zakon o lokalnoj i područnoj (regionalnoj) samoupravi.

**Cilj programa:**

Poboljšanje zdravstvenih usluga na području Grada Novske.

Program obuhvaća sljedeći projekt:

**1.2.1. Tekući projekt 1002 T100001 Povećani zdravstveni standard – 144.000,00 eura**

Ovim tekućim projektom osigurana su sredstva za sufinanciranje povećanog zdravstvenog standarda za područje djelovanja Doma zdravlja Kutina, Ispostava Novska, i to:

* za nastavak povremenog rada specijalističke ortopedske ordinacije u Novskoj, radi čega se planira zaključenje ugovora s Općom bolnicom „Dr. Ivo Pedišić“ Sisak u iznosu od 4.000,00 eura.
* osiguravaju se sredstva za sufinanciranje plaće pedijatra u Dječjoj ambulanti Novska u iznosu od 30.000,00 eura,
* osiguravaju se sredstva subvencije za poticanje rada pedijatra u Ambulanti Novska, nakon što se u ambulanti zaposli pedijatar u iznosu od 10.000,00 eura,
* osiguravaju se sredstva za nabavu vozila Hitnoj medicinskoj pomoći u Novskoj u iznosu od 100.000,00 eura

Cilj tekućeg projekta: zadržati uslugu ortopedske specijalističke ordinacije u Novskoj i učiniti je dostupnom građanima Grada Novske, omogućiti daljnji rad pedijatra u Novskoj, te poboljšati materijalne resurse potrebne za rad Hitne medicinske pomoći u Novskoj i podizanje razine Hitne medicinske pomoći na korist svih građana Grada Novske.

**Pokazatelji uspješnosti:**

|  |  |  |
| --- | --- | --- |
| **Pokazatelj uspješnosti** | **Početna vrijednost** | **Ciljana vrijednost** |
| Broj godišnjih dolazaka ortopeda | 43 | 43 |
| Broj obrađenih pacijenata kod ortopeda | 868 | 868 |
| Donacija za Nabavu vozila Hitne medicinske pomoći u Ambulanti HMP Novska | 0 | 1 |

* 1. **Program 1003 RAZVOJ CIVILNOG DRUŠTVA**

**Pravni temelj:**

Zakon o udrugama (NN 74/2014, 70/17 i 98/19); Zakon o Hrvatskom crvenom križu (NN 71/10 i 136/20), Zakon o tehničkoj kulturi (NN 76/94, 11/94 i 38/09), Program javnih potreba u tehničkoj kulturi na području Grada Novske za 2025. godinu, Uredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/15 i 37/21), Pravilnik o financiranju programa i projekata od interesa za opće dobro koje provode udruge na području Grada Novske

**Cilj programa:**

Poticanje novljanskih žitelja da kroz pripadnost udrugama i drugim organizacijama civilnog društva aktivno sudjeluju i utječu na razvoj i opću dobrobit zajednice u kojoj žive na način da se udruge i druge organizacije civilnog društva uvažava kao poželjne partnere u području zadovoljenja javnih potreba Grada Novske te da im se na tom planu povjeri provođenje određenih programa, projekata i aktivnosti ukoliko imaju potrebne kapacitete za njihovo provođenje, i uz uvažavanje Zakona o udrugama te Uredbu o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge.

Mjere usmjerene razvoju civilnog društva:

* osnaživanje udruga i drugih organizacija civilnog društva za aktivno sudjelovanje u zadovoljenju javnih potreba u Gradu Novska dodjelom institucionalnih potpora,
* putem Javnog poziva dodijeliti sredstva udrugama i drugim organizacijama civilnog društva za provođenje prihvatljivih programa, projekata i aktivnosti u području djelovanja udruga za djecu i mladež, humanitarnih i zdravstvenih udruga, udruga proisteklih iz Domovinskog rata, udruga iz područja zaštite potrošača te ostalih udruga.

**Pokazatelji uspješnosti:**

|  |  |  |
| --- | --- | --- |
| **Pokazatelji uspješnosti** | **Početna vrijednost** | **Ciljana vrijednost** |
| Broj dodijeljenih potpora udrugama djece i mladeži | 9 | 9 |
| Broj dodijeljenih potpora humanitarnim, socijalnim i zdravstvenim udrugama (i CK) | 5 | 5 |
| Broj dodijeljenih potpora udrugama u tehničkoj kulturi | 2 | 2 |
| Broj dodijeljenih potpora udrugama iz Domovinskog rata | 10 | 8 |
| Broj dodijeljenih potpora ostalim udrugama | 6 | 6 |
| Broj dodijeljenih potpora za režijske troškove | 4 | 4 |
| Broj dodijeljenih potpora za investicijske projekte vjerskih zajednica | 5 | 3 |
| Ukupan broj dodijeljenih potpora udrugama | 41 | 37 |

Program obuhvaća sljedeće aktivnosti i projekte:

**1.3.1. Kapitalni projekt 1003 K100001 Investicijski projekti vjerskih zajednica – 70.000,00 eura**

Kapitalni projekt 1003 K100001 *Investicijski projekti vjerskih zajednica* obuhvaća sredstva koja će se na području Grada Novske dodijeliti vjerskim zajednicama za predlaganje projekata obnove, dovršetka izgradnje te opremanja sakralnih i drugih vjerskih objekata na području Grada Novske.

**1.3.2. Tekući projekt 100003 T100001 – Udruge djece i mladeži – 20.000,00 eura**

Tekući projekt obuhvaća sredstva koja će se Javnim pozivom, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge te sukladno Pravilniku o financiranju programa i projekata od interesa za opće dobro koje provode udruge na području Grada Novske dodijeliti udrugama i drugim organizacijama civilnog društva za sufinanciranje projekata i aktivnosti usmjerenih prema djeci i mladeži na način da djeca i mladi korisno provode svoje slobodno vrijeme, da stječu potrebna i posebna znanja i vještine, da razvijaju vlastitu kreativnost i natjecateljski duh, da se povezuju s djecom i mladima izvan vlastite zajednice te da stječu pozitivne navike u svakom smislu. Projekti i aktivnosti mogu biti iz područja obrazovanja, kulture, sporta, zabave i drugih djelatnosti.

**1.3.3. Tekući projekt 1003 T100002 – Humanitarne i zdravstvene udruge – 4.500,00 eura**

Tekući projekt obuhvaća sredstva koja će se Javnim pozivom, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge te sukladno Pravilniku o financiranju programa i projekata od interesa za opće dobro koje provode udruge na području Grada Novske dodijeliti udrugama i drugim organizacijama civilnog društva za sufinanciranje projekata i aktivnosti usmjerenih na humanitarno i zdravstveno područje. Sufinancirat će se projekti i aktivnosti:

* pružanja usluga osobama s invaliditetom u vidu zaštite njihovih prava, organizacije njihovih zajedničkih aktivnosti i podizanja razine njihove integracije u društvo u svakom smislu,
* usmjereni suzbijanju ovisnosti od alkohola i droga i/ili suzbijanju recidiva ovisnosti kod liječenih ovisnika od alkohola i droga provođenjem izvanbolničkih rehabilitacijskih i resocijalizacijskih programa u obliku psihosocijalne podrške,
* usmjereni na prevenciju određenih bolesti i/ili organiziranu savjetodavnu pomoć i zaštitu bolesnika koji boluju od određene bolesti,
* usmjerenih na zaštitu žrtava od obiteljskog nasilja,
* usmjereni na organizaciju zajedničkih aktivnosti i druženja umirovljenika s kulturnim, sportskim, zabavnim, humanitarnim i drugim sadržajima s ciljem aktivnog uključivanja umirovljenika u društveni život i/ili pružanje institucionalne podrške udrugama umirovljenika.

**1.3.4. Tekući projekt 1003 T100003 – Udruge u tehničkoj kulturi – 3.000,00 eura**

Tekući projekt obuhvaća sredstva za materijalne troškove Gradske zajednice tehničke kulture Novska i sredstva koja će Gradska zajednica tehničke kulture Novska, temeljem prethodno provedenog Javnog poziva za sufinanciranje, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge te sukladno Pravilniku Gradske zajednice tehničke kulture Novska o financiranju programa i projekata od interesa za opće dobro koje provode udruge tehničke kulture dodijeliti udrugama i drugim organizacijama civilnog društva za sufinanciranje projekata i aktivnosti usmjerenih na razvoj tehničke kulture na području Grada Novske.

Cilj projekta: sufinanciranjem projekata i aktivnosti udruga u tehničkoj kulturi osigurati uvjete

 za razvoj tehničke kulture i tehničkog stvaralaštva na području Grada Novske, a osobito:

* osiguranjem sredstava za redovan rad udruga u tehničkoj kulturi (sudjelovanje na organiziranim natjecanjima udruga u tehničkoj kulturi s područja Grada Novske te drugim aktivnostima kojima se provode njihove statutarne djelatnosti i ostvaruje cilj razvoja i promocije tehničke kulture na području Grada Novske),
* osiguranjem sredstava za nabavu neophodne opreme udrugama u tehničkoj kulturi koja će omogućiti redovni rad udruga koje se bave tehničkom kulturom,
* poticanjem novljanske djece i mladeži na bavljenje tehničkom kulturom.

**1.3.5. Tekući projekt 1003 T100004 – Udruge iz Domovinskog rata – 46.000,00 eura**

Tekući projekt obuhvaća sredstva koja će se Javnim pozivom, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge te sukladno Pravilniku o financiranju programa i projekata od interesa za opće dobro koje provode udruge na području Grada Novske dodijeliti udrugama i drugim organizacijama civilnog društva za sufinanciranje projekata i aktivnosti usmjerenih na područje djelovanja udruga iz Domovinskog rata.

**Cilj projekta**: promicanje vrijednosti Domovinskog rata i istine o Domovinskom ratu te briga o zaštiti interesa invalida Domovinskog rata.

Mjere za ostvarenje ciljeva:

* dodjela institucionalne potpore udrugama proisteklim iz Domovinskog rata,
* sufinanciranje projekata i aktivnosti udruga iz Domovinskog rata kojima se javno promiču vrijednosti Domovinskog rata (organiziranje javnih tribina, obilježavanje važnih datuma iz Domovinskog rata, provođenje edukativnih predavanja za djecu osnovnoškolske i srednjoškolske uzrasti i slični projekti i aktivnosti kojima se javno promiču vrijednosti Domovinskog rata te istina o Domovinskom ratu),
* osiguranjem sredstava za organizirani odlazak građana Grada Novske na obilježavanje sjećanja na stradanje Grada Vukovara te drugih mjesta u kojima je hrvatski narod pretrpio veća stradanja.

**1.3.6. Tekući projekt 1003 T100005 – Sufinanciranje programa ostalih udruga - 32.800,00 eura**

Tekući projekt obuhvaća:

* sredstva za sufinanciranje režijskih troškova udrugama koje koriste prostore u vlasništvu Grada Novske u iznosu od 20.000,00 eura,
* sredstva u iznosu od 8.000,00 eura za sufinanciranje projekata udruga koja će se Javnim pozivom, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge te sukladno Pravilniku o financiranju programa i projekata od interesa za opće dobro koje provode udruge na području Grada Novske dodijeliti udrugama i drugim organizacijama civilnog društva za sufinanciranje projekata i aktivnosti usmjerenih na područja djelovanja civilnih društava koja nisu posebno grupirana. Na Javni poziv za sufinanciranje projekata i aktivnosti moći će se javiti udruge koje se bave promicanjem gospodarstva ili pojedinih gospodarskih grana, ruralnim razvojem, promicanjem organiziranog djelovanja ženske populacije na život u zajednici, zaštitom, zbrinjavanjem ili uzgojem životinja te druge udruge koje na Javni poziv za sufinanciranje prijave inovativne, kreativne i za zajednicu korisne programe,
* sredstva za tekuće donacije u iznosu od 3.500,00 eura, te sredstva za kapitalne donacije u iznosu od 1.300,00 eura za slučaj potrebe isplate tekuće donacije udrugama u skladu s člankom 6., stavak 13., alineja 1. i 4. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge te Pravilnika o financiranju programa i projekata od interesa za opće dobro koje provode udruge na području Grada Novske (u opravdanim i iznimnim slučajevima, kada nepredviđeni događaji obvezuju davatelja sredstava da u suradnji s udrugama žurno djeluje u rokovima u kojima nije moguće provesti javni natječaj ili javni poziv već samo izravnom dodjelom financijskih sredstava te kada se prema mišljenju nadležnog povjerenstva jednokratno dodjeljuju sredstva najviše do 663,61 eura za aktivnosti koje iz opravdanih razloga nisu mogle biti planirane u godišnjem planu udruge, a ukupan iznos tako dodijeljenih sredstava iznosi najviše 5 % svih sredstava planiranih u proračunu za financiranje svih programa i projekata udruga).

**1.3.7. Tekući projekt 1003 T100006 – Sufinanciranje rada Gradskog društva Crvenog križa Novska – 50.000,00 eura**

Tekući projekt obuhvaća redovni rad Gradskog društva Crvenog križa Novska. Prema Zakonu o Hrvatskom crvenom križu (NN 71/10 i 136/20) Crveni križ obavlja djelatnost ublažavanja ljudskih patnji, a osobito onih izazvanih oružanim sukobima, velikim prirodnim, ekološkim, tehnološkim i drugim nesrećama, s posljedicama masovnih stradanja i epidemijama, doprinosi unapređenju i zaštiti zdravlja, prevenciji bolesti i podizanju zdravstvene i ekološke kulture građana te potiče i unapređuje solidarnost, promiče volonterstvo i međusobno pomaganje i socijalnu sigurnost građana. Uredbom o kriterijima, mjerilima i postupcima financiranja i ugovaranja programa i projekata od interesa za opće dobro, Crveni križ je posebna organizacija civilnog društva čije je djelovanje i financiranje propisano posebnim zakonom koji im daje poseban status u području humanitarnog rada i doprinosa unapređenju i zaštiti zdravlja radi čega su izuzeti od sudjelovanja na javnim natječajima za dodjelu sredstava za financiranje svojih redovnih djelatnosti. Gradsko društvo Crvenog križa Novska u provođenju svojih djelatnosti koristit će odobrena sredstva za financiranje plaća zaposlenika, za materijalne troškove, za provođenje programa logopedske rehabilitacije te za ostale programe koje će provoditi u skladu sa svojim programom rada i financijskim planom za 2025. godinu.

Gradsko društvo Crvenog križa Novska provodit će i program podjele „Paketa za bebe“ za koji se u proračunu za 2025. godinu osigurana sredstva u programu: *Provedba mjera obiteljske i populacijske politike*, u skladu s Odlukom o novčanim i drugim potporama roditeljima za novorođeno dijete na području Grada Novske.

* 1. **Program 1004 JAVNE POTREBE U KULTURI**

**Pravni temelj:**

Zakon o kulturnim vijećima i financiranju javnih potreba u kulturi (NN 83/22), Zakon o zaštiti i očuvanju kulturnih dobara (NN 69/99, 151/03, 100/04, 87/09, 88/10, 61/11, [25/12](https://www.zakon.hr/cms.htm?id=230), [136/12](https://www.zakon.hr/cms.htm?id=231), [157/13](https://www.zakon.hr/cms.htm?id=609), [152/14](https://www.zakon.hr/cms.htm?id=1673) , [98/15](https://www.zakon.hr/cms.htm?id=12778), [44/17](https://www.zakon.hr/cms.htm?id=18039), [90/18](https://www.zakon.hr/cms.htm?id=32479), 32/20, 62/20,117/21 i 114/22) i Program javnih potreba u kulturi Grada Novske za 2025. godinu.

**Ciljevi programa:**

* skrb o ravnomjernom razvoju svih djelatnosti u kulturi sufinanciranjem projekata i aktivnosti udruga u kulturi, posebno kulturno-umjetničkih društava i drugih udruga u kulturi koje promiču i čuvaju novljansku tradicijsku kulturu, koje svojim djelovanjem edukativno utječu na djecu i mladež te promiču kulturu Grada Novske u najširem smislu,
* skrb o pokretnim i nepokretnim kulturnim dobrima i arheološkim nalazištima na području Grada Novske.
* Voditi skrb o izdavačkoj djelatnosti o vrijednostima Grada Novske u svrhu promidžbe Grada Novske

**Pokazatelji uspješnosti:**

|  |  |  |
| --- | --- | --- |
| **Pokazatelji uspješnosti** | **Početna vrijednost** | **Ciljana vrijednost** |
| Broj financiranih projekata udruga u kulturi | 12 | 12 |
| Broj financiranih arheoloških projekata  | 2 | 2 |
| Broj financiranih projekata zaštite kulturne baštine | 1 | 1 |
| Izdavački projekti - monografije | 0 | 2 |

Program obuhvaća sljedeće aktivnosti i projekte:

**1.4.1. Tekući projekt 1004 T100001 – Sufinanciranje programa i projekata u kulturi - 68.798,00 eura**

Tekući projekt obuhvaća:

* sredstva u iznosu od 20.000,00 eura predviđena su za isplatu tekućih donacija koja će se Javnim pozivom, sukladno Zakonu o kulturnim vijećima i financiranju javnih potreba u kulturi, dodijeliti kulturno-umjetničkim društvima i drugim udrugama u kulturi na području Grada Novske koje se bave njegovanjem i zaštitom kulturne baštine, promicanjem i razvojem likovne umjetnosti, promicanjem i razvojem glazbeno-scenske umjetnosti, promicanjem i razvojem filatelističke djelatnosti, izdavačke djelatnosti od interesa za Grad i drugim udrugama u kulturi koje promiču i razvijaju novljansku kulturnu baštinu na području Grada Novske i u drugim sredinama,
* daljnje provođenje arheoloških radova i istraživanja na području Grada Novske u sklopu čega je predviđeno provođenje ispitivanja i konzervacije nalaza pronađenih na arheološkom nalazištu na mjestu crkve sv. Luke u Novskoj za što je osiguran iznos od 10.098,00 eura, te nastavak arheoloških istraživanja na arheološkom nalazištu „Gradina“ u Subockom Gradu, za koje je osiguran iznos od 10.000,00 eura.
* Nabavu stola za izlaganje knjiga i dokumenata za Zbirku Vukalović iz Plesma u iznosu od 3.000,00 eura te
* izdavanje dvije fotomonografije, Fotomonografija „Hotel Knopp“ te „Fotomonografija 125.“ o novljanskoj 125. brigadi iz Domovinskog rata.

**Cilj projekta:** sufinanciranjem redovnog rada novljanskih kulturno-umjetničkih društava i drugih udruga u kulturi osigurati skrb o kulturno-umjetničkom amaterizmu, o specifičnostima novljanske narodne baštine i izvornog folklora, o razvoju likovnog izraza novljanskih likovnih autora, o ravnomjernom razvoju ostalih kulturnih djelatnosti na području Grada Novske, o njihovoj promociji u zemlji i inozemstvu i širenju kulturne ponude u Gradu Novskoj, skrbi o arheološkim nalazištima i zaštićenoj kulturnoj baštini te voditi brigu o vlastitoj izdavačkoj djelatnosti u svrhu promidžbe vrijednosti Grada Novske.

* 1. **Program 1005 SUFINANCIRANJE OBRAZOVANJA**

**Pravni temelj:**

Zakon o lokalnoj i područnoj samoupravi (NN 76/93, 29/97, 47/99 i 35/08 NN [33/01](https://www.zakon.hr/cms.htm?id=260), [60/01](https://www.zakon.hr/cms.htm?id=261), [129/05](https://www.zakon.hr/cms.htm?id=262), [109/07](https://www.zakon.hr/cms.htm?id=263), [125/08](https://www.zakon.hr/cms.htm?id=264), [36/09](https://www.zakon.hr/cms.htm?id=265), [36/09](https://www.zakon.hr/cms.htm?id=266), [150/11](https://www.zakon.hr/cms.htm?id=267), [144/12](https://www.zakon.hr/cms.htm?id=268), [19/13](https://www.zakon.hr/cms.htm?id=285), [137/15](https://www.zakon.hr/cms.htm?id=15727),[123/17](https://www.zakon.hr/cms.htm?id=26157), [98/19](https://www.zakon.hr/cms.htm?id=40763) i 144/20), Zakon o odgoju i obrazovanju u osnovnoj i srednjoj školi (NN 87/08,86/09,[92/10](http://www.zakon.hr/cms.htm?id=68), [105/10](http://www.zakon.hr/cms.htm?id=69), [90/11](http://www.zakon.hr/cms.htm?id=70), [5/12](http://www.zakon.hr/cms.htm?id=71), [16/12](http://www.zakon.hr/cms.htm?id=72), [86/12](http://www.zakon.hr/cms.htm?id=73), [126/12](http://www.zakon.hr/cms.htm?id=182), [94/13](http://www.zakon.hr/cms.htm?id=480), [152/14](http://www.zakon.hr/cms.htm?id=1671), [07/17](http://www.zakon.hr/cms.htm?id=17751),98/19,64/20,151/22, 155/23 i 156/23), Odluka o stipendiranju („Službeni vjesnik“ 39/14, 62/19 i 61/20 ).

**Ciljevi programa:**

* u zakonskim uvjetima u kojima na području Grada Novske nije decentralizirano osnovno i srednje školstvo, sufinanciranjem posebnih obrazovnih programa, izvannastavnih aktivnosti u školama i investicijskih radova na školskim objektima utjecati na podizanje kvalitete obrazovanja u zajednici,
* stipendiranjem srednjoškolskih učenika i studenata omogućiti dostupnost željenog obrazovanja svim redovnim učenicima i studentima koji se obrazuju izvan Grada Novske, pod jednakim uvjetima koji su utvrđeni u gradskoj Odluci o stipendiranju.

**Pokazatelji uspješnosti:**

|  |  |  |
| --- | --- | --- |
| **Pokazatelj uspješnosti** | **Početna vrijednost** | **Ciljana vrijednost** |
| Broj dodijeljenih učeničkih stipendija | 139 | 139 |
| Broj dodijeljenih studentskih stipendija | 75 | 80 |
| Broj škola koje primaju potporu za projekte i aktivnosti | 5 | 5 |

**1.5.1. Aktivnost 1005 A100001 - Studentske stipendije – 105.000,00 eura**

Aktivnost se odnosi na stipendiranje redovnih studenta temeljem Odluke o stipendiranju, uz mjesečnu stipendiju koja iznosi 74,32 eura mjesečno, a za studente koji dolaze iz obitelji s troje ili više djece mjesečna stipendija iznosi 106,18 eura. Stipendija se ne dodjeljuje za mjesec kolovoz. Za studentsku godinu javni poziv za dodjelu studentskih stipendija još je u tijeku.

Osim redovnih stipendija, od studentske godine 2024./2025., dodijelit će se, temeljem Odluke o stipendiranju studenata koji se obrazuju za deficitarna zanimanja  (“Službeni vjesnik”,  broj: 72/23), 20 stipendija studentima koji se školuju za deficitarna zanimanja, i to: 5 zdravstvenih stipendija (za studente koji se školuje za doktora medicine i doktora dentalne medicine), a koja će iznositi 200 eura mjesečno, te 15 stipendija za ostala deficitarna zanimanja, a koja će iznositi 130 eura mjesečno.

Uvjeti za dobivanje stipendija zadovoljavaju studenti koji ne primaju potpore za školovanje iz drugih izvora i koji redovno upisuju višu godinu studija.

**Cilj aktivnosti**: učiniti stipendiju dostupnom svim redovnim studentima u skladu s propisanim uvjetima te vođenje brige o potrebama tržišta rada na način da se dodjeljuju posebne stipendije studentima koji se školuju za zdravstvena i ostala zanimanja koja su deficitarna na području Grada Novske, uz zadržavanje broja dodijeljenih stipendija.

**1.5.2. Aktivnost 1005 A100002 Učeničke stipendije – 70.000,00 eura**

Aktivnost se odnosi na stipendiranje 139 učenika koji se školuju izvan mjesta prebivališta uz mjesečnu stipendiju od 50 eura. Stipendija se ne dodjeljuje za mjesec srpanj i kolovoz.

**Cilj aktivnosti**: učiniti stipendiju dostupnom svim redovnim učenicima u skladu s propisanim uvjetima, uz zadržavanje prošlogodišnjeg broja dodijeljenih stipendija i iznosa stipendije.

**1.5.3. Aktivnost 1005 A100003 Sufinanciranje programa škola s područja Grada Novske – 150.000,00 eura**

Aktivnost se odnosina sufinanciranje programa osnovnih škola s područja Grada Novske. U Osnovnoj školi Novska financirat će se plaća jednog učitelja za potrebe produženog boravka djece nižih razreda u iznosu te investicijski projekti u iznosu od 60.000,00 eura. U Osnovnoj školi Rajić i Lipovljani financirat će se projekti u iznosu od 4.000,00 eura, u Srednjoj školi Novska financirat će se projekti u iznosu od 5.000,00 eura, Katoličkoj osnovnoj školi financirat će se produženi boravak djece i drugi projekti u iznosu od 60.000,00 eura, a u Glazbenoj školi Novska, sufinancirat će se redovan rad i izvannastavne aktivnosti u iznosu od 9.000,00 eura te izrada monografije povodom 30 obljetnice osnivanja Glazbene škole u iznosu od 8.000,00 eura.

**Cilj aktivnosti:** sudjelovati u sufinanciranju posebnih aktivnosti i potreba škola u dijelu koji se odnosi na nemogućnost škola da sredstva za financiranje tih aktivnosti i potreba ostvare iz redovnih decentraliziranih sredstava ili iz drugih izvora.

* 1. **Program 1006 PROVEDBA MJERA OBITELJSKE POPULACIJSKE POLITIKE**

**Pravni temelj:**

Nacionalna populacijska politika (“Narodne novine”, broj 136/06), Zakon o rodiljskim i roditeljskim potporama, Odluka o novčanim i drugim roditeljskim potporama za novorođeno dijete na području Grada Novske.

**Cilj programa:** poticajnim populacijskim mjerama financijski pomoći roditeljima novorođene djece, zadržavanje postojećeg broja novorođene djece, a kroz dugoročnost mjere utjecati na rast nataliteta.

**Pokazatelji uspješnosti:**

|  |  |  |
| --- | --- | --- |
| **Pokazatelj uspješnosti** | **Početna vrijednost** | **Ciljana vrijednost** |
| Broj dodijeljenih potpora roditeljima | 102 | 100 |
| Broj dodijeljenih paketa za bebe  | 102 | 100 |
| Broj zadržanih socijalnih usluga za djecu i mlade nakon završetka EU projekta | 1 | 1 |

Program obuhvaća sljedeću aktivnost:

**1.6.1. Aktivnost 1006 A100001 Kolica za novljanskog klinca – 170.000,00 eura**

Ova aktivnost obuhvaća isplate naknade roditeljima za novorođeno dijete u skladu s Odlukom o novčanim i drugim roditeljskim potporama za novorođeno dijete na području Grada Novske , a koja se isplaćuje u sljedećim iznosima:

* za 1. dijete u obitelji – 1.000,00 eura,
* za 2. dijete u obitelji – 2.000,00 eura,
* za 3. i svako sljedeće dijete u obitelji – 10.000,00 eura.

**Cilj aktivnosti:** isplatom naknada roditeljima za svako novorođeno dijete stvarati pozitivno okruženje za roditeljstvo, nastojati makar zadržati postojeći broj novorođene djece, te kroz dugoročnost mjere utjecati na porast nataliteta na području Grada Novske.

**1.6.2. Aktivnost 1006 A100001 Oprema za novorođeno dijete – 19.000,00 eura**

Ova aktivnost obuhvaća osiguranje sredstava za dodjelu „Paketa za bebe“ na koji imaju pravo roditelji svih novorođenih beba u 2024. godini s prebivalištem na području Grada Novske, sukladno Odluci o novčanim i drugim roditeljskim potporama za novorođeno dijete na području Grada Novske . Pakete za novorođenčad roditeljima će uručivati Gradsko društvo Crvenog križa Novska, u skladu s Odlukom o novčanim i drugim roditeljskim potporama za novorođeno dijete na području Grada Novske.

**Cilj aktivnosti**: dodjelom „paketa za bebe“ osigurati roditeljima osnovne potrepštine za novorođenče.

**1.6.3. Aktivnost 1006 A100003 Nastavak projekta „Dom izvan doma“ – 11.600,00 eura**

Tijekom 24 mjeseca, do 8. travnja 2022. godine, provodio se EU projekt „Dom izvan doma“ financiran sredstvima Europskog socijalnog fonda. Osnovna aktivnost projekta bila je organizacija poludnevnog boravka za djecu i mlade bez roditelja ili bez odgovarajuće roditeljske skrbi pod vodstvom koordinatora dnevnih aktivnosti u projektu, zaposlenika Centra za pružanje usluga u zajednici Lipik, partnera na projektu. U namjeri da se zadrži nova socijalna usluga na području djelovanja Centra za socijalnu skrb u Novskoj, svi sudionici projekta donijeli su zajedničku odluku o nastavku projekta i njegovom financiranju. Sredstva Grada za nastavak projekta osigurana su za organizirani prijevoz djece te za režijske troškove, rashode za usluge i materijalne troškove, a koordinator dnevnih aktivnosti iz Centra za pružanje usluga u zajednici Lipik nastavio je obavljati posao koordinatora.

**Ciljevi aktivnosti:** unaprijediti socijalnu uključenost djece i mladih bez odgovarajuće roditeljske skrbi i pomirenje poslovnog i obiteljskog života i zadržati dodatnu socijalnu uslugu u zajednici na području Grada Novske koja je razvijena kroz EU projekt.

* 1. **Program 1007 – SOCIJALNA SKRB**

**Pravni temelj:**

Zakon o socijalnoj skrbi (“Narodne novine”, broj: 18/22, 46/22 i 119/22), Odluka o socijalnoj skrbi („Službeni vjesnik“, /22), Program javnih potreba u socijalnoj skrbi na području Grada Novske za 2024. godinu.

**Cilj programa:** zadovoljavanje javnih potreba socijalno ugroženih građana, bolesnih građana i umirovljenika te poboljšanje njihovog socijalnog statusa.

**Pokazatelji uspješnosti:**

|  |  |  |
| --- | --- | --- |
| **Pokazatelji uspješnosti** | **Početna vrijednost** | **Ciljana vrijednost** |
| Broj korisnika socijalnih pomoći  | 272 | 272 |
| Broj umirovljenika koji primaju dodatak na mirovinu | 160 | 160 |
| Broj zadržanih socijalnih usluga za starije osobe nakon provedenog EU projekta | 1 | 1 |

Program obuhvaća sljedeće aktivnosti:

**1.7.1. Aktivnost 1007 A100001 Pomoć građanima i kućanstvu – 33.100,00 eura**

Ova aktivnost se odnosi na dodjelu svih oblika socijalnih pomoći koje će se sukladno Programu javnih potreba u socijalnoj skrbi na području Grada Novske za 2024. godinu dodjeljivati građanima i kućanstvima u socijalno-zaštitnoj potrebi ( pomoć za troškove stanovanja, pomoć za nabavu ogrjeva, pomoć za podmirenje pogrebnih troškova, financiranje boravka i liječenja djece predškolske dobi u Poliklinici SUVAG i drugim zdravstveno rehabilitacijskim ustanovama te sufinanciranje liječenja i rehabilitacije osoba s teškoćama u psihofizičkom razvoju u odgovarajućim zdravstvenim i drugim ustanovama te na isplatu jednokratnih pomoći.

**Cilj aktivnosti:** kontinuirana ili povremena isplata pomoći građanima i kućanstvima koji trenutno ili stalno nisu u mogućnosti financijski skrbiti o sebi i svojim, uz zadržavanje dosadašnjeg broja korisnika.

**1.7.2. Aktivnost 1007 A100003 Dodatak na mirovinu – 35.000,00 eura**

Ova aktivnost obuhvaća isplate mjesečnog dodatka na mirovinu u iznosu od 26,54 eura onim umirovljenicima čija mirovina iznosi manje od 212,36 eura.

**Cilj aktivnosti**:kontinuirana mjesečna isplata pomoći umirovljenicima koji imaju mirovinu manju od 212,36 eura, kao doprinos smanjenja siromaštva među umirovljenicima, uz zadržavanje dosadašnjeg broja korisnika.

**1.7.3. Aktivnost 1007 A100004 Dnevni centar za starije u Novskoj – 50.000,00 eura**

Ova aktivnost obuhvaća sredstva za poslovanje Dnevnog centra za starije osobe u Novskoj, temeljem Ugovora o financiranju Dnevnog centra za starije osobe u Novskoj za 2025. godini koji će se zaključiti s provoditeljem Dnevnog centra - Domom za starije Sisak. Sredstva su osigurana za plaće zaposlenicima, te za materijalne i druge troškove redovnog poslovanja novljanske podružnice Doma za starije Sisak.

**1.7.4. Aktivnost 1007 A100005 Sufinanciranje linijskog prijevoza na području županije za Grad Novsku – 66.360,00 eura**

U aktivnosti 1007 A100005 *Sufinanciranje linijskog prijevoza na području županije za Grad Novsku* osiguravaju se sredstva za sufinanciranje linijskog prijevoza na području Sisačko-moslavačke županije za građane Grada Novske temeljem Sporazuma sa Sisačko-moslavačkom županijom o sufinanciranju linijskog prijevoza na području Grada Novske – „Županijski prijevoz za sve“. Projekt provodi Županija uz partnerstvo svih županijskih općina i gradova.

**1.7.5. Aktivnost 1007 A100006 Nastavak projekta „NE OVISNOSTI!“ – 3.500,00 eura**

U aktivnosti 1007 A100006 *Nastavak projekta „Ne ovisnosti“* osiguravaju se sredstva u iznosu od 3.000,00 eura za nastavak osnovne aktivnosti provedenog projekta „Ne ovisnosti!“ u sklopu programa „Širenje mreže socijalnih usluga u zajednici I. faza“., za provođenja grupnih terapija u klubovima ovisnika o kocki i alkoholu, a koje će se održavati jednom mjesečno za korisnike koji su ovisni o kocki i alkoholu. Navedena aktivnost obveza je Grada Novske nakon provedenog EU projekta, a klubove će voditi i dalje ista terapeutkinja koja je radila u EU projektu.

**1.7.6. Tekući projekt 1007 T100001 Pomoć obiteljima djece i osoba s invaliditetom - 21.200,00 eura**

U tekućem projektu osiguravaju se sredstva obiteljima djece i osoba s invaliditetom za osiguranje prijevoza na ljetovanja u iznosu od 10.000,00 eura, osiguravaju se sredstva za pomoć djeci i mladima s invaliditetom za pomoć u nabavi potrebnih pomagala i za druge potrebe u iznosu od 10.000,00 eura te se osiguravaju sredstva za boravak i rehabilitaciju djece u rehabilitacijskoj ustanovi Suvag (sukladno godišnjem ugovoru) kao i u ostalim rehabilitacijskim ustanovama u iznosu od 1.200,00 eura.

* 1. **Program 1008 RAZVOJ SPORTA I REKREACIJE**

**Pravni temelj:**

Zakon o sportu (“Narodne novine”, broj 141/22), Program javnih potreba u sportu na području Grada Novske za 2025. godinu, Uredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (“Narodne novine”, broj 26/15 i 37/01).

**Cilj programa:**

Osiguranje uvjeta za bavljenje sportom kao društvenom djelatnošću od posebnog interesa koja doprinosi zdravom životu, promicanju pozitivnih životnih vrijednosti i stvaranju pozitivnog natjecateljskog ozračja, i to sljedećim aktivnostima: osiguranjem sredstava Zajednici sportskih udruga Grada Novske za redovan rad, za redovan rad novljanskih sportskih klubova, članica Zajednice, školskih sportskih klubova, rekreativnih sportskih klubova i klubova koji okupljaju osobe s invaliditetom, te osiguranjem redovnog održavanja i korištenja gradske dvorane, te ostalih sportskih objekata na području Grada Novske za potrebe treninga, natjecanja i rekreacije novljanskih sportaša

**Pokazatelji uspješnosti:**

|  |  |  |
| --- | --- | --- |
| **Pokazatelj uspješnosti** | **Početna vrijednost** | **Ciljana vrijednost** |
| Broj dodijeljenih donacija sportskim klubovima | 37 | 37 |

Program obuhvaća sljedeće aktivnosti i projekte:

**1.8.1. Aktivnost 1008 A100001 Financiranje sportskih klubova – 246.000,00 eura**

Aktivnost obuhvaća sredstva koja će Zajednica sportskih udruga Grada Novske temeljem Javnog poziva, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, te sukladno Pravilniku o financiranju programa i projekata od interesa za opće dobro koje provode sportske udruge na području Grada Novske dodijeliti sportskim klubovima za njihov redovni rad, školskim sportskim klubovima i sportskim klubovima koji okupljaju osobe s invaliditetom, te za sportske manifestacije.

**Cilj aktivnosti**: redovnim sufinanciranjem novljanskih sportskih klubova zadržati postojeći broj aktivnih sportaša koji su obuhvaćeni sustavom redovnog natjecanja, poticati rad školsko-sportskih klubova, financirati sportske manifestacije i poticati osobe s invaliditetom na sportske aktivnosti, uz zadržavanje postojećeg broja aktivnih sportaša koji su obuhvaćeni redovnim sustavom natjecanja.

**1.8.2. Aktivnost 1008 A100002 Sufinanciranje rada Zajednice sportskih udruga – 113.700,00 eura**

Ova aktivnost obuhvaća sredstva za materijalne troškove Zajednice sportskih udruga Grada Novske u iznosu od 18.600,00 eura, te sredstva za isplate plaća i drugih materijalnih prava zaposlenika u Zajednici sportskih udruga Grada Novske koji rade na održavanju sportske dvorane, gradskog stadiona i gradske kuglane, a čiji rad osigurava nesmetano korištenje i funkcioniranje tih sportskih objekata za korist svih novljanskih sportaša i sportskih klubova u iznosu od 93.600,00 eura i kapitalna donacija - nabava klima uređaja u iznosu od 1.500,00 eura.

**Cilj aktivnosti**: osiguranjem sredstava za redovni rad Zajednice sportskih udruga Grada Novske osigurati uspješno i kontinuirano provođenje javnih potreba u sportu Grada Novske za 2025. godinu.

* 1. **Program 1009 MANIFESTACIJE**

**Pravni temelj**:Statut Grada Novske.

**Cilj programa**: Dan Grada Novske „Lukovo u Novskoj“ obilježiti dostojanstveno i svečano, s ciljem oživljavanja vrijednosti iz prošlih vremena i promicanja svih vrijednosti Grada Novske.

Ovaj program obuhvaća sljedeći tekući projekt:

**1.9.1. Tekući projekt 1009 T100001 Dan Grada - 40.000,00 eura**

U ovom tekućem projektu osiguravaju se sredstva za organizaciju Dana Grada Novske, i to za podmirenje rashoda koje izravno iz proračuna podmiruje Grad Novska (plakati, pozivnice, oglašavanja, svečani ručak , smještaj gostiju, uređenje grada i drugi troškovi).

U sklopu tekućeg projekta osigurana su sredstva pomoći gradu prijatelju Tomislavgradu u iznosu 5.000,00 eura za obljetnicu krunidbe kralja Tomislava, kao i osiguranje sredstava za sudjelovanje delegacije Grada Novske na tom događaju.

* 1. **Program 1010 SJEĆANJA NA DOMOVINSKI RAT**

**Cilj programa:** promicanje vrijednosti Domovinskog rata i istine o Domovinskom ratu obilježavanjem prigodnih datuma značajnih za Domovinski rat.

Program obuhvaća sljedeći tekući projekt:

**1.10.1. Tekući projekt 1010 T100001 Obilježavanje prigodnih datuma – 33.000,00 eura**

Ovaj tekući projekt se odnosi na obilježavanje vojno-redarstvene akcije „Bljesak“ u iznosu od 20.000,00 eura, te na obilježavanje Dana hrvatskih branitelja Grada Novske u iznosu od 13.000,00 eura.

* 1. **Program 1012 PROGRAM ZA DJECU I MLADE**

**Pravni temelj:**

Odluka Gradskog vijeća o uključivanje Grada Novske u program „ Gradovi i općine – prijatelji djece), Strategija o pravima i interesima djece na području Grada Novske.

**Ciljevi programa**: poboljšati uvjete odrastanja novljanske djece poduzimanjem sustavnih mjera u različitim područjima života, poticati i uključivati djecu i mlade na aktivno sudjelovanje u kreiranju politike prema novljanskoj mladeži poduzimanjem sustavnih mjera na različitim područjima.

**1.11.1. Tekući projekt 1012 T10001 – Grad Novska prijatelj djece – 1.870,00 eura**

Za ovaj tekući projekt osigurana su sredstva za administrativne aktivnosti koje će Grad kroz aktivnosti Koordinacije akcije provoditi temeljem Strategije o pravima i interesima djece i Akcijskog plana koordinacije u 2025. godini.

**Cilj projekta**: poboljšati uvjete odrastanja novljanske djece poduzimanjem sustavnih mjera na korist djece u različitim područjima života.

**1.11.2. Tekući projekt 1012 T1002 – Festival znanosti i umjetnosti NOVsky - 55.286,00 eura**

Ovaj projekt obuhvaća održavanje 5. festivala znanosti i umjetnosti „NOVsky“ kojim se potiče i podržava inicijativa djece i mladih na polju znanosti i umjetnosti kroz organizaciju i provođenje različitih zanimljivih sadržaja u kojima će imati mogućnost sudjelovati. Za navedeni festival osigurana su sredstva u iznosu od 13.000,00 eura.

U sklopu tekućeg projekta provodit će se i projekt „Edukativne, kulturne i sportske aktivnosti djece predškolske dobi i djece od I.-IV. razreda Osnovne škole za koje je Grad Novska, kao nositelj projekta ostvario sredstva na javnom natječaju Središnjeg državnog ureda za demografiju i mlade Ministarstva demografije i mladih u iznosu od 42.286,00 eura. Ugovor o provođenju projekta zaključen je s Ministarstvom demografije i useljeništva u mjesecu srpnju 2024. godine. Predviđeno je educiranje djece na 5 područja (matematika, biologija, fizika, astronomija i robotika).

* 1. **Program 1037 SMART REVOLUTION NOVSKA**

**Pravni temelj:** Ugovor za sufinanciranje razvoja pametnih i održivih rješenja i usluga zaključen između Grada Novske i Fonda za zaštitu okoliša i energetsku učinkovitost dana 30. kolovoza 2023. godine.

**Cilj programa**:

* nabava opreme, usluga i radova za implementaciju sustava i rješenja predviđenih projektom – Nabava električnih bicikala s pripadajućom opremom ukupne procijenjene vrijednosti od 17.420,44 eura
* platforma Otvoreno za grad Novsku s obukom za rad ukupne procijenjene vrijednosti od 33.014,80 eura
* sustav za praćenje kvalitete zraka Awrys X procijenjene ukupne vrijednosti od 5.812,50 eura.

Program 1037 SMART REVOLUTION NOVSKA je projekt prijavljen na natječaj Fonda za zaštitu okoliša i energetsku učinkovitost za koji su osigurana sredstva u iznosu od ukupno 80.934,15 eura, temeljem Ugovora za sufinanciranje razvoja pametnih i održivih rješenja i usluga koji je zaključen 30. kolovoza 2023. godine, i to za sljedeća područja: učešće Fonda je 80 % za svako područje, a 20 % osigurava Grad Novska.

**Pokazatelji uspješnosti:**

|  |  |  |
| --- | --- | --- |
| **Pokazatelj uspješnosti** | **Početna vrijednost** | **Ciljana vrijednost** |
| Broj nabavljenih programa Platforme otvoreno | 0 | 5 |
| Broj educiranih službenika | 0 | 4 |

U razdjelu proračuna Upravnog odjela za društvene djelatnosti, pravne poslove i javnu nabavu Program 1037 Smart revolution Novska obuhvaća jedan tekući projekt, i to:

**1.12.1. Tekući projekt 1037 T100001 Platforma otvoreno za Grad Novsku – 33.015,00 eura**

U tekućem projektu 1037 T100001 *Platforma otvoreno za Grad Novsku*, osigurana su sredstva za nabavu platforme koja uključuje sustav autentifikacije te implementaciju i vezu sustava autentifikacije NIAS koja će omogućiti: izradu digitalnih obrazaca i provođenje e-natječaja, pregled vlastitih financijskih kartica od strane građanina, iTransparentnost, sustav informiranja građana i edukaciju za rad službenika u navedenim platformama.

Cilj tekućeg projekta je nastavak digitalizacije poslovnih procesa u Gradu Novskoj te omogućavanje građanima i korisnicima usluga Grada Novske prijavu na natječaje i javne pozive digitalnim putem, pregled financijskih kartica o vlastitim obvezama prema Gradu, informiranje građana o predmetima koji su na njihovo ime vode u gradu i itransparentnost.

Za nabavu navedenih platformi proveden je postupak nabave u 2024. godini te je zaključen ugovor o nabavi, a potpuna realizacija projekta planira se početkom 2025. godine.

* 1. **Program 1015 PROGRAMI U KULTURI PUČKOG OTVORENOG UČILIŠTA**

**Zakonski temelj:**

 Zakon o kulturnim vijećima i financiranju javnih potreba u kulturi (NN 83/22) i zakon o Pučkim otvorenih učilištima (NN, 54/97, 5/98, 109/99 i 139/10), Zakon o muzejima (61/18, 98/19 i 114/22).

**Cilj programa**:

Osiguranje materijalnih i drugih uvjeta za nesmetan rad i razvoj kulturnih djelatnosti u Pučkom otvorenom učilištu Novska i to: razvoj kazališno - scenske djelatnosti, djelatnosti prikazivanja filmova i muzejsko-galerijske djelatnosti, promicanje i očuvanje novljanske tradicijske kulture, svojim djelovanjem edukativno utjecati na djecu i mladež, pomagati razvoju turizma i promociji Grada Novske u najširem smislu, uz zadržavanje jednakog broja održanih kazališnih predstava, kino projekcija i izložbi, kao i jednakog broja posjetitelja.

**Pokazatelj uspješnosti**

|  |  |  |
| --- | --- | --- |
| **Pokazatelj uspješnosti** | **Početna vrijednost** | **Ciljana vrijednost** |
| Broj održanih kazališnih predstava | 8 | 8 |
| Broj održanih kino projekcija  | 180 | 180 |
| Broj održanih izložbi | 6 | 6 |
| Broj posjetitelja kazališnih predstava | 1200 | 1200 |
| Broj posjetitelja kino projekcija | 4000 | 4000 |
| Broj posjetitelja izložbi | 1000 | 1000 |

Program obuhvaća sljedeće aktivnosti i projekte:

**1.13.1. Aktivnost 1015 A100001 – Administracija i upravljanje u iznosu od 120.100,00 eura**

Ova Aktivnost se odnosi na osiguranje sredstava za plaće za redovan rad, doprinose na plaće i ostale rashode za zaposlene na programima kulture u Pučkom otvorenom učilištu (5 zaposlenika) te na rashode za materijal i energiju.

**1.13.2. 1015 T100001 – Kazališne i kino predstave u iznosu od 71.300,00 eura**

Ovaj tekući projekt obuhvaća sufinanciranje kazališnih predstava iz proračuna Grada Novske, troškove prikazivanja kino-predstava (filmova), troškove održavanja izložbi te troškove održavanja drugih kulturnih događanja u sklopu Ljeta u Novskoj i Dana Grada Novske. Trošak se odnosi i na rashode za kino projekcije koji se financiraju iz vlastitih izvora. Sufinanciranjem ovog programa nastoji se održati redovna godišnja kazališna, kino i izložbena sezona, a cilj sufinanciranja je poticaj Novljanima da steknu naviku redovnog konzumiranja tih kulturnih sadržaja.

**1.13.3. 1015 T100003 – Moje malo kino u iznosu od 3.000,00 eura**

Ovaj tekući projekt obuhvaća financiranje troškova kino projekcija (filmova), troškove predavača (edukatora) na filmskim projekcijama te ostali trošak potreban za realizaciju projekta. Troškovi se financiraju iz vlastitih izvora. Projekt je namijenjen djeci i mladima, a odnosi se na razvijanje filmske pismenosti i razvoj mlade publike U sklopu ovog projekta planira se održati 20 kino projekcija za cca 1000 posjetitelja.

**1.13.4. 1015 T100006 – Projekt rješavanja pristupačnosti objektima osobama s invaliditetom u iznosu od 70.000,00 eura**

Ovaj tekući projekt obuhvaća sufinanciranje troškova dogradnje dizala u zgradi Pučkog otvorenog učilišta Novska s ciljem rješavanja pristupačnosti objektima osobama s invaliditetom uklanjanjem postojećih arhitektonsko-građevinskih barijera.

* 1. **Program 1016 PROGRAMI OBRAZOVANJA**

**Pravni temelj**:

Zakon o odgoju i obrazovanju u osnovnoj i srednjoj školi (NN NN [87/08](https://www.zakon.hr/cms.htm?id=66), [86/09](https://www.zakon.hr/cms.htm?id=67), [92/10](https://www.zakon.hr/cms.htm?id=68), [105/10](https://www.zakon.hr/cms.htm?id=69), [90/11](https://www.zakon.hr/cms.htm?id=70), [5/12](https://www.zakon.hr/cms.htm?id=71), [16/12](https://www.zakon.hr/cms.htm?id=72), [86/12](https://www.zakon.hr/cms.htm?id=73), [126/12](https://www.zakon.hr/cms.htm?id=182), [94/13](https://www.zakon.hr/cms.htm?id=480), [152/14](https://www.zakon.hr/cms.htm?id=1671), [07/17](https://www.zakon.hr/cms.htm?id=17751), [68/18](https://www.zakon.hr/cms.htm?id=31279), [98/19](https://www.zakon.hr/cms.htm?id=40815), [64/20](https://www.zakon.hr/cms.htm?id=44620),151/22, 155/23 i 156/23, Zakon o pučkim otvorenom učilištima (NN 54/97, 5/98, 109/99, 139/10), Zakon o obrazovanju odraslih (NN144/21), Statut Pučkog otvorenog učilišta.

**Cilj programa**:

Kvalitetna razina obrazovanja kroz osiguranje materijalnih i drugih uvjeta rada u Pučkom otvorenom učilišta u dijelu koji se odnosi na obrazovne djelatnosti namijenjene odrasloj populaciji te stvaranje uvjeta za ciljano obrazovanje u skladu s potrebama tržišta.

U 2025. godini planira se zadržati postojeći broj obrazovnih programa i polaznika.

**Pokazatelj uspješnosti**

|  |  |  |
| --- | --- | --- |
| **Pokazatelj uspješnosti** | **Početna vrijednost** | **Ciljana vrijednost** |
| Broj obrazovnih programa | 5 | 5 |
| Broj polaznika obrazovnih programa | 60 | 60 |

Program obuhvaća sljedeće aktivnosti i projekte:

**1.14.1. Aktivnost 1016 A100001 – Administracija i upravljanje u iznosu od 198.550,00 eura**

Aktivnost se odnosi na plaće za redovan rad, doprinose na plaće i ostale rashode za zaposlene na programima obrazovanja u Pučkom otvorenom učilištu (3 zaposlenika). Aktivnost se odnosi i na rashode za materijal i energiju, rashode za intelektualne i ostale usluge, nabavu opreme, službena putovanja, stručno usavršavanje, uredski materijal, materijal i dijelove za tekuće i investicijsko održavanje, sitni inventar, usluge telefona, pošte i prijevoza, premije osiguranja, reprezentaciju, bankarske usluge i dr. Ovi rashodi doprinose redovnoj i potpunoj realizaciji svih obrazovnih programa te drugih programa vezanih za obrazovanje u Pučkom otvorenom učilištu.

**1.15. Program 1017 PROGRAMI KNJIŽNIČNE DJELATNOSTI**

**Pravni temelj:**

Zakon o knjižnicama i knjižničnoj djelatnosti (NN 17/19, 98/19 i 114/22), Standardi za narodne knjižnice u RH (NN103/21.), Statut Gradske knjižnice i čitaonice „Ante Jagar“ Novska.

Knjižničnu djelatnost na području Grada Novske provodi Gradska knjižnica i čitaonica „Ante Jagar“ Novska. Gradska knjižnica i čitaonica „Ante Jagar“ Novska obavlja djelatnost narodne knjižnice na području Grada Novske prema Standardima za narodne knjižnice u RH, IFLA-inim i UNESCO-ove Smjernicama za razvoj službi i usluga, a na temelju Zakona o knjižnicama te uvažavajući ciljeve i zadaće narodnih knjižnica utvrđene UNESCO-ovim Manifestom za narodne knjižnice. Knjižničnu djelatnost na području Grada Novske provodi Gradska knjižnica i čitaonica Ante Jagar Novska koja kao kulturno, informacijsko i multimedijalno središte Grada Novske građanima osigurava pristup znanju, informacijama i kulturnim sadržajima za potrebe obrazovanja, stručnog i znanstvenog rada, cjeloživotnog učenja, informiranja, odlučivanja i razonode utvrđuje sljedeće ciljeve:

* da knjižnica bude opće prepoznato kulturno središte zajednice,
* približiti informacije, znanje i kulturu žiteljima grada Novske i šire okolice
* da bude privlačno mjesto za rad, igru i druženje,
* da podrži obrazovanje korisnika svih dobi,
* da izgrađuje kvalitetne i raznolike zbirke na različitim medijima,
* da omogući dostupnost svim vrstama informacija o građi koju Knjižnica posjeduje kao i o onoj koja nije u njezinu vlasništvu,
* da potiče korištenje mrežnih izvora i usluga, poglavito oblikovanjem i održavanjem mrežnih stranica Knjižnice,
* da oblikuje i nudi usluge i onim korisnicima koji nisu u mogućnosti doći u Knjižnicu.

Aktivnosti koje Knjižnica poduzima u ostvarivanju ovih ciljeva su: nabavljanje, stručno obrađivanje, čuvanje, zaštita i davanje na korištenje knjiga i druge knjižnične građe, oblikovanje knjižničnih zbirki prema potrebama korisnika, razvijanje knjižničnih usluga na Internetu, razvijanje usluga za djecu i mlade, razvijanje programa i projekata za poticanje čitanja i pismenosti, populariziranje izvora znanja i knjižnične djelatnosti, stalno obrazovanje knjižničara i korisnika, osiguravanje urednih i dobro održavanih prostora, udobne i funkcionalne opreme, osiguravanje jasne signalizacije prostora, otvorenost u vrijeme koje odgovara lokalnoj zajednici, korištenje prostora Knjižnice i za druge potrebe lokalne zajednice, suradnja s drugim ustanovama i organizacijama važnim za ostvarivanje njezine uloge podupirati formalno obrazovanje na svim razinama te osobno cjeloživotno učenje.

**Pokazatelji uspješnosti:**

|  |  |  |
| --- | --- | --- |
| **Pokazatelj uspješnosti** | **Početna vrijednost** | **Ciljana vrijednost** |
| Broj ukupnih korisnika | 19700 | 19800 |
| Broj članova | 950 | 950 |
| Broj posuđene knjižne građe | 25100 | 25500 |
| Broj posjeta mrežnim stranicama  | 5000 | 5200 |
| Broj programa za korisnike | 11 | 12 |
| Broj nabavljene knjižne i neknjižne građe | 1693 | 1700 |

Program obuhvaća sljedeće aktivnosti i projekte:

**1.15.1. Aktivnost 1017 A10001 – Administracija i upravljanje – 314.014,00 eura**

Ova aktivnost obuhvaća rashode za zaposlene, materijalno-financijske rashode i nabavu opreme.

Rashodi za zaposlene odnose se na rashode za plaće, doprinose na plaće i druga materijalna prava za ukupno 9 zaposlenika, od toga 7 stručnih djelatnika knjižničara (4 VSS, 1 VŠS, 2 SSS) i 2 zaposlenika kao tehničko osoblje (1 spremačica i domar na ½ radnog vremena) te na troškove putovanja i druga materijalna prava u s kladu s Pravilnikom o radu.

Materijalno-financijski rashodi se odnose na nabavu potrebnog uredskog materijala, posebno onih koji se odnose na nabavu, stručnu obradu, čuvanje i zaštitu knjižnične građe, kao i materijala na izradu promotivnog materijala, pozivnica, plakata i sl., nabavu materijala za čišćenje i režijski troškovi za ukupno 870 m2 poslovnog prostora knjižnice, nabava časopisa i novina, usluge tekućeg i investicijskog održavanja (prema Zakonu o zaštiti na radu i Zakonu o zaštiti od požara, ustanova je dužna ispitivati (servisirati) kotlovnica/plamenik, plinodojavni sustav u kotlovnici, hidrantsku mrežu u objektu, klima komora, protupožarne zaklopke, vatrodojavni sustav u objektu, servisiranje sprinkler sustava, servis vatrogasnih aparata, plinske i električne instalacije i gromobran, a jednom mjesečno dužna je ispitivati i po potrebi servisirati ispravnost dizala.), računalne usluge za korištenje knjižničnih programa ZAKI za nabavljenih 5 radnih stanica, sistematski pregled djelatnika, osiguranje knjižnice i djelatnika, stručno usavršavanje zaposlenika, kako bi mogli pratiti pristup suvremenom knjižničarstvu i primijeniti ga u praksi i ostalih znanja za razvoj i upravljanje ustanovom u kulturi.

Nabava opreme se odnosi na nabavu knjižnične građe (jezični, slikovni ili zvučni dokument u analognom i digitalnom obliku informacijskog, umjetničkog, znanstvenog ili stručnog sadržaja, proizveden u više primjeraka i namijenjen javnosti, a što sve knjižnica drži u svom fondu i stavlja na raspolaganje korisnicima. Knjižničnom građom smatraju se i igre i igračke ako su dio knjižničnog fonda.) Knjižnica će u 2025. godine nabavljati knjige, e-knjige, DVD građu za djecu i odrasle, periodiku ( dnevne novine, tjednici, mjesečnici, stručni časopisi) te igračke za igraonicu. Od druge opreme, u 2025. godine planira se redovna nabava opreme radi dotrajalosti ili kvara postojeće opreme te uređenje prostora čitaonice i ostala oprema potrebna za odvijanje knjižnične djelatnosti, prema potrebi (nabava fotelja, sofa i sl.)

**1.15.2. Tekući projekt 1017 T10001 – Dječja igraonica – 700,00 eura**

Ovaj tekući projekt obuhvaća programe za djecu, i to: dječja igraonica/pričaonica – utorkom, likovne-kreativne radionice – četvrtkom,računalne radionice (povremeno),najčitatelj godine-povremeno **,**čitateljski izazovi – 1**,** Advent u knjižnici**,** Sepetić pun priča – OŠ RajićProgram „I bebe vole knjižnicu“,Festival pripovijedanja i dobre knjige, projekt „U zemlji Dječurliji“ i „Ljeto u knjižnici“.

Izvođenje programa „Sepetić pun priča“, „I bebe vole knjižnicu“, Festival „U zemlji Dječurliji“ i „Ljeto u knjižnici“ ovisi o sredstvima financiranja Ministarstva kulture i Sisačko-moslavačke županije jer su to programi koji se prijavljuju na natječaje Javnih potreba u kulturi.

**Ciljevi projekta:** da Knjižnica bude opće prepoznato kulturno središte grada i privlačno mjesto za rad, igru i druženje, da podrži obrazovanje korisnika svih dobi,poticanje čitanja, kreativnosti i pismenosti te promicanje književnosti i kulturne baštine, naročito zavičajne.

**1.15.3. Tekući projekt 1017 T10002 – Književni susreti – 10.300,00 eura**

Ovaj tekući projekt obuhvaća programe za odrasle korisnike i djecu u obliku izložbi, promocije knjiga, književnih susreta, predavanja, kreativnih radionica, tribina i dr, a u 2024. godine planiraju se sljedeći projekti:

* „Zelena knjižnica“- uključiti se u mrežu Zelena knjižnica koja obuhvaća sadržaje kojima se potiče važnost zaštite okoliša, upotreba obnovljivih izvora energije, poticanje okolišu prihvatljiva ponašanja (tribine, predavanja, predstavljanje knjiga, radionice – 2 od navedenih aktivnosti),
* „Noć knjige“ - održava se povodom “Svjetskog dana knjige i autorskih prava” koji se obilježava 23. travnja. Tom prigodom organizirat ćemo određene akcije i predavanja kojima je svrha promocije i poticanje knjige i čitanja kod svih dobnih skupina,
* „Knjižnica na plaži“ – osim sadržaja i aktivnosti za djecu ovaj program pruža i sadržaje i aktivnosti za odrasle u svrhu poticanja dolaska u knjižnicu, poticanja čitanja i kvalitetnog provođenja vremena,
* „Mjesec hrvatske knjige“ – manifestacija promicanja knjige, čitanja i nakladništva,
* „Put u umjetnost“ – program za razvoj publike Ministarstva kulture i medija,
* „Lukovo u Novskoj“ – programi i aktivnosti za djecu i odrasle povodom obilježavanja Dana grada.
	1. **Program 1018 PREDŠKOLSKI ODGOJ**

**Pravni temelj:**

Zakon o predškolskom odgoju i obrazovanju (NN, broj 10/97,107/07, 94/13, 98/19, 57/22 i 101/23 ), Državni pedagoški standard predškolskog odgoja i naobrazbe, Konvencija UN-a o pravima djece iz 1989. god.; Zakon o Agenciji za odgoj i obrazovanje (NN, br. 85/06 i 151/22.), Statut Dječjeg vrtića Radost Novska, Kolektivni ugovor zaposlenika Dječjeg vrtića Radost Novska i drugi opći akti ustanove.

**Cilj predškolskog odgoja** u Dječjem vrtiću Radost Novska je pružiti podršku roditeljima djece s područja Grada Novske organizirajući redoviti program odgoja i obrazovanja djece rane i predškolske dobi od navršenih godinu dana do polaska u školu i to na način koji će stvoriti poticajno vrtićko okruženje za cjeloviti razvoj djeteta temeljen na humanističko razvojnoj koncepciji - poštujući i uvažavajući djetetove razvojne mogućnosti te njegove osobne interese i potrebe, uz puni smještajni kapacitet u skladu s pedagoškim standardom te uz dodatne programe koji će dodatno koristiti razvoju djece.

**Pokazatelji uspješnosti:**

|  |  |  |
| --- | --- | --- |
| **Pokazatelji uspješnosti** | **Početna vrijednost** | **Ciljana vrijednost** |
| Broj upisane djece u vrtiću | 350 | 390 |
| Broj zaposlenika na neodređeno vrijeme | 57 | 61 |

Program se sastoji od sljedećih aktivnosti:

* + 1. **Aktivnost 1018 A100001 – Odgoj i obrazovanje djece jasličke i predškolske dobi – 2.172.335,00 eura**

Aktivnost obuhvaća osiguranje sredstava za troškove plaća za redovan rad 70 zaposlenika, i to 57 stalno zaposlenih djelatnika (ravnatelj, pedagog, zdravstvena voditeljica, logoped, tajnik, voditeljica računovodstva, administrativno-računovodstveni djelatnik, 36 odgojitelja, glavna kuharica, 3 kuharice, 1 pomoćna kuharica, 8 spremačice, pralja/švelja, domar i ekonom), 4 asistenta, te 9 djelatnika na zamjeni). Također, planiraju se i sredstva za isplate drugih prava zaposlenika, u skladu sa zakonom i kolektivnim ugovorom. U odnosu na postojeće plaće, planira se povećanje plaća odgojitelja na razinu koja im je zajamčena pozitivnim propisima.

U odnosu na prethodnu pedagošku godinu, ukupna sredstva za plaće povećavaju se radi povećanja visine plaća te radi proširenja djelatnosti Dječjeg vrtića Radost na područje Općine Jasenovac, temeljem funkcionalnog spajanja Grada Novske i Općine Jasenovac u djelatnosti predškolskog odgoja te je Dječji vrtić Radost Novska preuzeo zaposlenike koji su u OŠ Jasenovac obavljali predškolsku djelatnost za jednu vrtićku skupinu i zaposlio još dva odgojitelja za formiranu jasličku skupinu u PO Jasenovac.

 Zaposlenici ustanove kroz svoj rad osiguravaju redovno funkcioniranje ustanove kroz sve planirane redovne i dodatne odgojno obrazovne programe, i to:

* **Redoviti desetosatni program** pohađa 350 djece, od toga je 12 vrtićkih skupina i 6 jasličkih. U matičnom vrtiću „Radost“ je 6 vrtićkih skupina koje broje 127 djece i 3 jasličke skupine sa 54 djece, u izdvojenom objektu „Stribor“ su 3 jaslička skupine s 41 djetetom, te 2 vrtićke s 45 djece , u izdvojenoj organizacijskoj jedinici Pastoralni centar su 3 vrtićke skupine s ukupno 60 djece i u PO Tintilinić u Brestači 1 vrtićka skupina s 20 djece.

Jasličke skupine vodi 12 odgojitelja, a vrtićke 24 odgojitelja, od toga 18 odgojitelja u matičnom vrtiću „Radost“, 10 odgojitelja u izdvojenom objektu „Stribor“, 6 odgojitelja u izdvojenom objektu Pastoralnog centra i dva odgojitelja u PO Tintilinić u Brestači.

U izdvojenom objektu Jasenovac redoviti desetosatni program pohađa 40 djece u 1 vrtićkoj skupini od 26 djece i jednoj jasličkoj skupini od 14 djece. Odgojne skupine vode 4 odgajatelja.

* **Program predškole** odnosi se na djecu u godini dana prije polaska u školu. Za djecu koja ne pohađaju vrtić program se provodi od studenog 2024. g. do travnja 2025. g., a ukupno traje 250 sati. Planira se u program predškole upisati 30 djece, program je organiziran u dvije skupine, u matičnom vrtiću i Osnovnoj školi Rajić, a jedna odgajateljica vodi obje skupine. Cilj programa je uvježbavanje vještina, stjecanje navika i usvajanje znanja važnih za uspješnu prilagodbu novim školskim uvjetima, razvijanje kompetencija djeteta potrebnih za cjeloživotno učenje i zadovoljavanje individualnih potreba djeteta.
* **Program ranog učenja engleskog jezika** je verificirani program koji se provodi izvan redovnog programa dva puta tjedno za djecu predškolskog uzrasta kroz 8 mjeseci, a provodi ga formalno educirana odgojiteljica. U pedagoškoj godini 2024./2025. poseban program engleskog jezika pohađat će oko 50 djece raspodijeljenih u četiri vrtićke skupine, u jednom stupnju učenja. Cijena programa u idućoj pedagoškoj godini planira se u visini od 20,00 eura po djetetu. S obzirom da program traje 8 mjeseci, planirani su prihodi u visini od 8.000,00 eura.
* **Kraći program katoličkog vjerskog odgoja djece rane i predškolske dobi** – u program koji će se svakodnevno provoditi uključit će se jedna vrtićka skupina od 20 djece, a provodit će ga osposobljena odgojiteljica sa završenim jednogodišnjim teološkim katehetskim dopunskim studijem i trajnim kanonskim mandatom.

**Cilj programa** je njegovati i razvijati religioznu dimenziju djeteta, osposobljavajući ga, primjereno njegovoj dobi, za otkrivanje, prihvaćanje i življenje autentičnih vrednota evanđelja.

* **Poseban kraći program folklornog stvaralaštva djece rane i predškolske dobi** koji će seprovoditi u jednoj vrtićkoj skupini sa 20 djece. Program će se provoditi dva puta tjedno u trajanju od 45 minuta od listopada do svibnja, koji provodi stručno osposobljena odgojiteljica za provođenje programa. Ovim programom se njeguje dječji folklor koji je dio materijalne baštine koja predstavlja trajno, važno i vrijedno kulturno dobro i kao takvo zahtijeva posebnu brigu kako bi je mogli sačuvati i prenositi slijedećim naraštajima.

 **Cilj programa**: poticati i razvijati vještine slobodnog izražavanja i stvaranja u području umjetnosti i kulture folklornog stvaralaštva Poticati različite oblike izražavanja poput scenskog, glazbenog, likovnog, verbalnog, vizualnog auditivnog i tjelesnog izražavanja kroz ples.

Ova aktivnost obuhvaća i isplatu naknada za prijevoz zaposlenika, za rad na terenu i odvojeni život, stručno usavršavanje zaposlenika, troškove službenih putovanja, stručnog usavršavanja zaposlenika, nabavu uredskog materijala, troškove nabave materijala i sirovina, rashode za električnu energiju, materijal i dijelove za tekuće i investicijsko održavanje, nabavu sitnog inventara i auto-gume, službene, radne i zaštitne odjeće, stručne literature, sredstava za čišćenje i održavanje, sredstava za higijensku potrebu i njegu, potrošni materijal za rad u grupi, rashode za plin, rashode za gorivo, usluge tekućeg i investicijskog održavanja opreme, laboratorijske usluge, prijevoz djece na izlete, usluge pošte, usluge tekućeg i investicijskog održavanja zgrade, usluge promidžbe i informiranja, komunalne usluge, preventivne zdravstvene preglede zaposlenika, računalne usluge, ostale usluge (fotografije, registracija vozila, pranje i čišćenje), usluge telefona i interneta, naknade troškova osobama izvan radnog odnosa, premije osiguranje, reprezentaciju, ostale nespomenute rashode poslovanja, bankarske usluge i usluge platnog prometa.

Ovi rashodi omogućuju da se osiguraju potrebni materijalni i drugi uvjeti za redovno funkcioniranje svih planiranih redovnih i dodatnih programa ustanove opisanih u prethodnoj aktivnosti.

**1.16.2. Tekući projekt 1018 T100002 – Opremanje vrtića - 18.500,00 eura**

Tekući projekt obuhvaća nabavu postrojenja i opreme koja je dotrajala i s tim povezano sve većih troškova održavanja.

* 1. **Program 1019 PROGRAMI I AKTIVNOSTI MJESNE SAMOUPRAVE**

**Pravni temelj:**

Zakon o lokalnoj i područnoj (regionalnoj) samoupravi, Statut Grada Novske, Pravila rada mjesnih odbora i Poslovnici vijeća mjesnih odbora.

**Cilj aktivnosti:**

Osnaživati mjesnu samoupravu kroz osiguranje sredstava za provođenje aktivnosti i projekata u interesu lokalnog stanovništva.

**Pokazatelji uspješnosti:**

|  |  |  |
| --- | --- | --- |
| **Pokazatelji uspješnosti** | **Početna vrijednost** | **Ciljana vrijednost** |
| Ukupan broj izvršenih aktivnosti mjesnih odbora | 12 | 15 |

Ovaj program sastoji se od sljedeće aktivnosti:

**1.17.1. Aktivnost 1019 A100001 – Administracija i upravljanje - 22.300,00 eura**

Rashodi se odnose na materijalno-financijske potrebe 15 mjesnih odbora koji djeluju na području Grada Novske (Borovac, Rajić, Jazavica, Roždanik, Voćarica, Paklenica, Stari Grabovac, Bročice, Novska, Brestača, Nova Subocka, Stara Subocka, Plesmo, Sigetac i Kozarice), uglavnom za obilježavanje blagdana, Dana mjesta i drugih događaja. Mjesnim odborima više se neće izravno osiguravati sredstva za nabavu opreme i sitnog inventara, već će tvrtka Novokom d.o.o. Novska, koja održava domove u vlasništvu Grada Novske utvrđivati potrebu nabavu opreme i sitnog inventara, a nabavu će vršiti Grad Novska.

**2. Razdjel 002 UPRAVNI ODJEL ZA PRORAČUN I FINANCIJE**

Upravni odjel za proračun i financije Grada Novske obavlja sljedeće poslove:

* nakon primitka Uputa za izradu proračuna jedinica lokalne i područne (regionalne) samouprave Ministarstva financija izrađuje upute za izradu proračuna Grada Novske i dostavlja ih proračunskim korisnicima,
* izrađuje nacrt proračuna za proračunsku godinu i projekciju za sljedeće dvije godine i dostavlja ih gradonačelniku, te ih u skladu s načelima transparentnosti objavljuje u službenom glasilu i na internetskoj stranici Grada, i u konačnici dostavlja ih Ministarstvu financija,
* vrši preraspodjelu proračunskih sredstava na temelju dokumentiranog zahtjeva ostalih upravnih odjela ili proračunskih korisnika,
* odgovoran je za zakonito i pravilno planiranje i izvršavanje proračuna, odnosno financijskog plana te korištenje proračunskih sredstava u skladu s načelima dobrog financijskog upravljanja, a posebno u skladu s načelima ekonomičnosti, učinkovitosti i djelotvornosti,
* sastavlja financijske izvještaje za razdoblja u tijeku proračunske godine i za tekuću proračunsku godinu,
* izrađuje i dostavlja gradonačelniku polugodišnji i godišnji izvještaj o izvršenju proračuna,
* objavljuje opći i posebni dio polugodišnjeg i godišnjeg izvještaja o izvršenju proračuna u službenom glasilu Grada i na internetskoj stranici Grada, te godišnji izvještaj o izvršenju proračunu dostavlja Ministarstvu financija i Državnom uredu za reviziju,
* priprema i obrađuje podatke za popunjavanje Upitnika o fiskalnoj odgovornosti te sastavlja Izjavu o fiskalnoj odgovornosti,
* vodi proračunsko računovodstvo koje se temelji na općeprihvaćenim računovodstvenim načelima točnosti, istinitosti, pouzdanosti, pojedinačnom iskazivanju poslovnih događaja te međunarodnim računovodstvenim standardima za javni sektor,
* izrađuje prijedloge akata iz svog samoupravnog djelokruga.

Upravni odjel za proračun i financije Grada Novske samostalan je u obavljanju poslova iz svog djelokruga za čiju je zakonitost i pravovremenost odgovoran gradonačelniku.

**2.1. Program 1020 UPRAVLJANJE SUSTAVOM JAVNIH FINANCIJA**

Program *Upravljanje sustavom javnih financija* Upravnog odjela za proračun i financije sastoji se od dvije aktivnosti, a to su *Administracija i upravljanje*, te *Otplata kredita*. Za proračunsku 2025. godinu za ovaj je program predviđen iznos od 665.050,00 eura, za 2026. 1.321.466,00 eura, odnosno za 2027. godinu 1.308.918,00 eura.

**Glavni cilj programa** *Upravljanje sustavom javnih financija* je učinkovita provedba Zakona o proračunu („Narodne novine”, broj 144/21), Zakona o fiskalnoj odgovornosti („Narodne novine”, broj 111/18 i 83/23) i Zakona o sustavu unutarnjih kontrola u javnom sektoru („Narodne novine”, broj 78/15 i 102/19) radi osiguranja učinkovitog upravljanja proračunskim prihodima i primicima te rashodima i izdacima uz naglasak na zakonitom, namjenskom i svrhovitom korištenju proračunskih sredstava, osiguranju i održavanju fiskalne odgovornosti i transparentnosti, osiguranju pouzdanosti financijskih i ostalih informacija te zakonitosti i pravilnosti u proračunskom, računovodstvenom i financijskom poslovanju i izvještavanju.

**Zakonska osnova:**

* Zakon o lokalnoj i područnoj (regionalnoj) samoupravi („Narodne novine”, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20),
* Zakon o plaćama u lokalnoj i područnoj (regionalnoj) samoupravi („Narodne novine”, broj 28/10 i 10/23),
* Zakon o financiranju jedinica lokalne i područne (regionalne) samouprave („Narodne novine”, broj 127/17, 138/20, 151/22 i 114/23),
* Zakon o lokalnim porezima („Narodne novine”, broj 115/16, 101/17, 114/22 i 114/23),
* Zakon o proračunu („Narodne novine”, broj 144/21),
* Pravilnik o financijskom izvještavanju u proračunskom računovodstvu („Narodne novine”, broj 37/22),
* Pravilnik o proračunskom računovodstvu i računskom planu („Narodne novine”, broj 124/14, 115/15, 87/16, 3/18, 126/19 i 108/20),
* Pravilnik o proračunskim klasifikacijama („Narodne novine”, broj 26/10, 120/13 i 1/20),
* Pravilnik o godišnjem i polugodišnjem izvještaju o izvršenju proračuna i financijskog plana („Narodne novine, broj 85/23),
* Zakon o fiskalnoj odgovornosti („Narodne novine”, broj 111/18 i 83/23),
* Uredba o sastavljanju i predaji Izjave o fiskalnoj odgovornosti i izvještaja o primjeni fiskalnih pravila („Narodne novine”, broj 95/19),
* Zakon o sustavu unutarnjih kontrola u javnom sektoru („Narodne novine, broj 78/15 i 102/19),
* Zakon o porezu na dohodak („Narodne novine”, broj 115/16, 106/18, 121/19, 32/20, 138/20, 151/22 i 114/23),
* Zakon o porezu na dodanu vrijednost („Narodne novine”, broj 73/13, 99/13, 148/13, 153/13, 143/14, 115/16, 106/18, 121/19, 138/20, 39/22, 113/22 i 33/23),
* Statut Grada Novske („Službeni vjesnik” Grada Novske, broj 8/21 i 13/23).

**2.1.1. Aktivnost 1020 A100001 Administracija i upravljanje – 293.466,00 eura**

Aktivnosti administracije i upravljanja Upravnog odjela za proračun i financije obuhvaćaju rashode za plaće službenika upravnog odjela te materijalne rashode potrebne za obavljanje poslova iz djelokruga upravnog odjela.

***Rashodi za zaposlene*** se odnose na bruto plaće, doprinose na plaće te ostale rashode za zaposlene za šest službenika upravnog odjela u iznosu od 182.100,00 eura.

***Naknada troškova zaposlenima*** planirana je u iznosu od 13.016,00 eura, i to za službena putovanja, stručno usavršavanje i naknadu za prijevoz s posla i na posao službenika upravnog odjela.

***Rashodi za materijal i energiju*** su planirani u iznosu od 950,00 eura (godišnje pretplate na stručne časopise i literaturu i dr.).

***Rashodi za usluge*** su predviđeni u iznosu od 41.500,00 eura za računalne usluge za održavanje programskog aplikativnog rješenja namijenjenog sustavu proračuna i proračunskog računovodstva u iznosu od 39.000,00 eura, za ostale računalne usluge 1.000,00 eura, dok se preostalih 1.500,00 eura odnosi na naknadu Poreznoj upravi u visini 5 % mjesečno naplaćenih prihoda od gradskih poreza za poslove utvrđivanja, evidentiranja, nadzora, naplate i ovrhe radi naplate gradskih poreza koji su Odlukom o prenošenju poslova utvrđivanja, evidentiranja, nadzora, naplate i ovrhe gradskih poreza Grada Novske prenijeti u nadležnost Porezne uprave („Službeni vjesnik”, broj 24/01).

Za ***ostale nespomenute rashode poslovanja*** predviđen je iznos od 45.530,00 eura, i to za troškove provizije za uplate od strane građana 5.800,00 eura, 30.000,00 eura naknade Poreznoj upravi u visini od u visini od 1 % naplaćenih prihoda od poreza i prireza na dohodak za obavljanje poslova utvrđivanja, evidentiranja, naplate, nadzora i ovrhe poreza na dohodak, rashode za članarine 3.600,00 eura (godišnja članarina Udruzi gradova u RH i sl.), rashode za mjesečne izvještaje o vlastitim prihodima i primicima gradskog proračuna, uplati i rasporedu zajedničkih prihoda proračuna, izvještaj po vrstama poreza i prireza na dohodak, te dnevne izvode s pregledom uplata po određenim uplatnim računima zajedničkih prihoda državnog, županijskog i gradskog proračuna (uplate po osnovi zakupa i prodaje poljoprivrednog zemljišta u vlasništvu Republike Hrvatske te koncesije za korištenje poljoprivrednog zemljišta i naknade za zadržavanje nezakonito izgrađenih zgrada u prostoru) koje dostavlja Financijska agencija d.d. 135,00 eura, te za ostale nespomenute rashode poslovanja 5.995,00 eura.

***Financijski rashodi*** koji uključuju bankarske usluge i usluge platnog prometa te zatezne kamate za nepravovremeno podmirene obveze su planirani u iznosu od 10.190,00 eura.

Za ***nabavu knjiga*** (rashodi za nabavu nefinancijske imovine) potrebnih u radu i praćenju izmjena i dopuna zakonodavnog okvira iz područja proračuna, financijskog izvještavanja, fiskalne odgovornosti, poreznog sustava i sl. predviđen je iznos od 180,00 eura.

Za navedenu aktivnost u 2026. i 2027. godini predviđen je iznos od 293.466,00 eura.

**2.1.2. Aktivnost 1020 A100002 Otplata kredita – 371.584,00 eura**

Na 20. sjednici održanoj 30.05.2019. godine Gradsko vijeće Grada Novske donijelo je Odluku o kreditnom zaduženju („Službeni vjesnik“, broj 30/19) podizanjem dugoročnog tuzemnog kredita za financiranje kapitalnog projekta „Klaster kulture na temeljima kulturne baštine povijesne jezgre Novske“ kod Hrvatske poštanske banke d.d. na iznos od 25.000.000,00 kn/3.318.070,21 eura uz fiksnu nominalnu kamatnu stopu od 1,50 % na rok otplate 10 godina bez počeka u jednakim mjesečnim ratama i jednokratnu naknadu za obradu zahtjeva u visini 0,30 % na iznos odobrenog kredita. Od srpnja 2021. godine započelo je korištenje kreditnih sredstava za financiranje navedenog kapitalnog projekta. Do početka otplate kredita, predviđeni su rashodi za interkalarnu kamatu 20.000,00 eura, koja se obračunava od dana korištenja kredita do početka redovne otplate. U 2025. godini predviđeni su izdaci za otplatu glavnice iskorištenih kreditnih sredstava u iznosu od 200.000,00 eura i rashodi redovnih kamata u iznosu od 20.000,00 eura.

Na 33. sjednici održanoj 12.11.2020. godine Gradsko vijeće Grada Novske donijelo je Odluku o kreditnom zaduženju („Službeni vjesnik“, broj 74/20) podizanjem dugoročnog tuzemnog kredita kod Hrvatske poštanske banke d.d. na iznos glavnice do 7.800.000,00 kn/1.035.237,91 eura, uz fiksnu nominalnu kamatnu stopu od 1,35 %, na rok otplate 10 godina u jednakim mjesečnim ratama s počekom od 12 mjeseci od početka korištenja kredita. Vlada RH je na sjednici održanoj 30.12.2020. godine donijela Odluku o davanju suglasnosti Gradu za zaduženje kod Hrvatske poštanske banke d.d. Kredit je realiziran u ožujku 2021. godine u iznosu od 7.791.400,00 kn/1.034.096,49 eur, jednokratnom isplatom na račun prodavatelja. Kredit je stavljen u otplatu u travnju 2022. godine. Za 2025. godinu predviđeni su izdaci za otplatu glavnice u iznosu od 103.500,00 eura i rashodi redovne kamate u iznosu od 8.084,00 eura.

 Gradsko vijeće Grada Novske na 19. sjednici održanoj 31. svibnja 2023. godine donijelo je Odluku o kreditnom zaduženju Grada Novske za projekt izgradnje Centra cjeloživotnog obrazovanja („Službeni vjesnik“, broj 46/2023), KLASA: 403-01/23-01/2, URBROJ: 2176-4-01-23-1, kod kreditne institucije Erste&Steiermärkische Bank d.d. u iznosu od 4.684.000,00 eura, uz fiksnu nominalnu kamatnu stopu od 1,65 % na rok otplate 15 godina u jednakim mjesečnim ratama bez počeka. Kreditna sredstva će se koristiti sukcesivno, na temelju dokumentacije za namjensko korištenje kredita, isplatom na račun prodavatelja. Na 263. sjednici Vlade RH održanoj 16. studenoga 2023. godine Vlada Republike Hrvatske donijela je Odluku o davanju suglasnosti Gradu Novskoj za navedeno kreditno dugoročno zaduženje.

 Gradsko vijeće Grada Novske na 19. sjednici održanoj 31. svibnja 2023. godine donijelo je Odluku o kreditnom zaduženju Grada Novske za projekt izgradnje dječjeg vrtića u Novskoj i za projekt izgradnje prometnice od pristupne ceste Srednje škola Novska do Hercegovačke ulice u Novskoj („Službeni vjesnik“, broj 46/2023), KLASA: 403-01/23-01/1, URBROJ: 2176-4-01-23-1, u iznosu od 1.774.000,00 eura kod kreditne institucije Erste&Steiermärkische Bank d.d., uz fiksnu nominalnu kamatnu stopu od 1,65 %, na rok otplate 15 godina u jednakim mjesečnim ratama bez počeka. Kreditna sredstva će se koristiti sukcesivno, na temelju dokumentacije za namjensko korištenje kredita, isplatom na račun prodavatelja. Za 2025. godinu planirani su rashodi za interkalarnu kamatu za iskorištene iznose kreditnih sredstava za obje investicije u iznosu od 15.000,00 eura.

U 2026. godinu planirani izdaci za otplatu glavnica kredita u iznosu od 872.500,00 eura i rashodi redovnih kamata u iznosu od 155.000,00 eura.

**3. Razdjel 003 UPRAVNI ODJEL ZA KOMUNALNI SUSTAV, PROSTORNO PLANIRANJE I ZAŠTITU OKOLIŠA**

Upravni odjel za komunalni sustav, prostorno planiranje i zaštitu okoliša obavlja upravne i stručne poslove iz područja komunalnog sustava, prostornog planiranja i zaštite okoliša, i to:

* davanje pomoći i podrške pri izgradnji poslovnih zona, inkubatora i ostalih poslovnih potpornih institucija,
* sudjelovanje u ostvarivanju uvjeta za korištenje nekretnina u vlasništvu Grada u funkciji razvojnih programa,
* rješavanje u upravnim stvarima u prvom stupnju sukladno posebnim propisima,
* provođenje aktivnosti i poslovne suradnje s gradovima partnerima Grada i s ostalim međunarodnim subjektima,
* predlaganje, suradnja i koordiniranje pripreme i provedbe projekata sufinanciranih iz fondova te državnih tijela,
* surađuje s državnim i drugim tijelima te pravnim osobama nadležnim za poslove iz nadležnosti Upravnog odjela,
* izrađuje prijedloge i provodi programe gradnje i održavanja objekata i uređaja komunalne infrastrukture, te rješava o drugim pravima i obvezama građana iz područja komunalnog gospodarstva u skladu s nadležnostima odjela,
* planiranje ravnomjernog razvoja i izgradnje građevina, pripadajućih objekata i uređenja komunalne infrastrukture u naseljima,
* izrada općih i pojedinačnih akata o komunalnom redu, vođenje upravnog postupka i rješavanje u prvom stupnju o komunalnom redu, te izvršavanje donesenih rješenja,
* vođenje upravnog postupka i rješavanje u prvom stupnju o obvezi plaćanja komunalnog doprinosa, komunalne naknade i druge naknade, kao i vođenje ovršnih postupaka, u skladu sa zakonom o komunalnom gospodarstvu,
* izdaje odobrenja za korištenje javnih površina,
* koordinacije komunalnih trgovačkih društava u vlasništvu grada,
* zaprimanje prijava građana i službenih osoba o oštećenjima i kvarovima komunalne infrastrukture,
* izrada prijedloga i provođenje drugih akata iz područja komunalnog gospodarstva,
* utvrđivanje i provođenje mjera za ostvarivanje i provedbu dokumenata prostornog uređenja,
* radi na održavanju i razvoju geografsko-informacijskog sustava Grada,
* izrađuje izvješća o stanju u prostoru i praćenje njegove provedbe,
* donosi rješenja o naknadi za zadržavanje nezakonito izgrađenih zgrada,
* poslovi vezani uz postupak i izradu dokumenata prostornog uređenja, te javnu raspravu,
* daje mišljenja, suglasnosti ili posebne uvjete u postupcima izdavanja dozvola koje nadležna tijela i druge fizičke osobe zatraže od Grada,
* provođenje i drugih zakona, odluka i drugih propisa iz područja prostornog uređenja,
* planiranje razvoja, izgradnju, rekonstrukciju i održavanje objekata u vlasništvu Grada,
* poslove na investicijama i investicijskom održavanju: definiranje projektnih zadataka, izrada prijedloga troškovnika, praćenje izrade projektne dokumentacije, rješavanje imovinsko-pravnih odnosa, ishođenje akata temeljem kojih se može graditi, pripreme oko raspisivanja i provođenja natječaja,
* nadzor gradskih kapitalnih i drugih projekata,
* izrada troškovnika za manje složene sanacije i rekonstrukcije objekata komunalne infrastrukture i ostalih objekata u vlasništvu grada te stambenih zgrada u suvlasništvu,
* suradnja s izvođačima radova i sudjelovanje u tehničkim pregledima te pripremanje, organiziranje i praćenje provedbe mjera zaštite i unapređenja prirodnog okoliša,
* koordinacija u izradi i donošenju planova i procjena zaštite i spašavanja građana i imovine na području Grada,
* sve druge poslove vezane uz obveze Grada u zaštiti i spašavanju koje proizlaze iz zakona i drugih podzakonskih akata,
* predlaganje programa zaštite okoliša u slučajevima onečišćenja okoliša lokalnih razmjera,
* koordinira izradom Plan gospodarenja otpadom i njegovih izmjena, te praćenjem provedbe ovog Plana,
* predlaže i provodi odluke i druge akata iz područja gospodarenja otpadom i zaštite okoliša,
* izrada prijedloga općeg akta o upravljanju nekretninama u vlasništvu Grada,
* izradu prijedloga općih i pojedinačnih akata o zakupu i prodaji poslovnog prostora u vlasništvu Grada Novske, te provođenje natječajnih postupaka za prodaju i zakup, vođenje evidencije o poslovnim prostorima u zakupu i korištenju,
* postupci gospodarenja nekretninama u vlasništvu Grada: prodaja ili kupnja, zamjena, zakup, dioba suvlasništva, osnivanje služnosti, prava građenja, založnog prava i dr.,
* izrada prijedloga općih akata o dodjeli stanova u najam, provođenje natječajnog postupka, izrada prijedloga ugovora o najmu, vođenje evidencije o stanovima i praćenje izvršenja sklopljenih ugovora,
* suradnja s upraviteljima stambenih zgrada,
* izrada prijedloga općeg akta i provedba natječajnih postupaka za korištenje javnih površina,
* donošenje rješenja o korištenju javnih površina u prvom stupnju i izvršenje istih,
* provedba postupaka jednostavne nabave za nabavu roba, usluga i radova iz područja upravnog odjela
* i druge poslove koji mu se stave u nadležnost sukladno zakonu i općim aktima Grada.

S ciljem ostvarenja programa upravnog odjela Proračunom Grada Novske za 2025. godinu planirana su sredstva u iznosu od 32.780.481,00 eura.

Projekcijom proračuna za 2026. godinu planirani su rashodi u iznosu od 28.908.398,00 eura, dok projekcija rashoda za 2027. godinu iznosi 25.089.197,00 eura.

**Prikaz programa Upravnog odjela za komunalni sustav, prostorno planiranje i zaštitu okoliša za 2025. godinu**

|  |  |  |  |
| --- | --- | --- | --- |
| **Redni broj** | **Brojčana oznaka programa u proračunu za 2025.** | **Naziv programa** | **Iznos u eurima** |
| 1. | 1021 | Upravljanje i razvoj komunalne infrastrukture | 452.894,00 |
| 2. | 1022 | Upravljanje imovinom | 1.819.388,00 |
| 3. | 1023 | Projektiranje i građenje objekata u vlasništvu Grada | 17.681.757,00 |
| 4. | 1024 | Održavanje objekata i uređaja komunalne infrastrukture | 1.313.000,00 |
| 5. | 1025 | Projektiranje i građenje objekata i uređaja komunalne infrastrukture | 9.895.558,00 |
| 6. | 1026 | Zaštita okoliša | 99.931,00 |
| 7. | 1027 | Zaštita, očuvanje i unapređenje zdravlja | 52.946,00 |
| 8. | 1028 | Prostorno uređenje i unapređenje stanovanja | 89.174,00 |
| 9. | 1029 | Organiziranje i provođenje zaštite i spašavanja | 498.964,00 |
| 10. | 1038 | Smart and safe city Novska | 27.452,00 |
| 10. | 1039 | Stambeno zbrinjavanje mladih | 50.000,00 |
|  | **10 programa** | **Ukupno** | **31.981.064,00** |

U obrazloženju pojedinih programa dan je prikaz pravnog temelja na kojem je program zasnovan, cilj programa, te su pobrojane aktivnosti, tekući i kapitalni projekti koje program sadrži.

**3.1. Program 1021 UPRAVLJANJE I RAZVOJ KOMUNALNE INFRASTRUKTURE – 452.894,00 eura**

**Pravni temelj:**

Zakon o lokalnoj i područnoj (regionalnoj) samoupravi, Zakon o službenicima i namještenicima u lokalnoj i područnoj (regionalnoj) samoupravi, kao i svi drugi zakoni i podzakonski akti koji uređuju djelatnosti koje je dužan provoditi ili o kojima je dužan skrbiti Upravni odjel za komunalni sustav, prostorno uređenje i zaštitu okoliša.

**Cilj programa:**

Osigurati uvjete za redovan rad upravnog odjela na provođenju i realizaciji planiranih aktivnosti i tekućih projekata. Osigurati sredstva za plaće službenika i djelatnika na javnim radovima, nabavu potrebne opreme nužne za rad upravnog odjela, stručno usavršavanje zaposlenika, objave natječaja, intelektualne usluge i sl.

Program obuhvaća sljedeće aktivnosti:

**3.1.1. Aktivnost 1021 A100001 Administracija i upravljanje - 442.894,00 eura**

Kroz ovu aktivnost planiraju se sredstva za plaće za redovan rad, stručno usavršavanje službenika upravnog odjela, naknade za prijevoz zaposlenih, službena putovanja, sitni inventar i auto gume, održavanje sustava NUV (programska podrška za naplatu naknade za uređenje voda), intelektualne usluge (ugovori o djelu, procjena vrijednosti nekretnina, javnobilježnički troškovi i sl.), troškove objava natječaja, nabavu uredske opreme i namještaja, nabavu uređaja, strojeva i opreme za ostale namjene, te sredstva za ostale nespomenute rashode.

**3.1.2. Aktivnost 1021 A100002 Ostvarivanje prava po posebnim propisima – 10.000,00 eura**

Rashodi planirani kroz ovu aktivnost odnose se na troškove prijevoza pokojnika do centra za obdukciju (do Siska i nazad), sufinanciranje grobnog mjesta za preminule hrvatske branitelje (u 50%-tnom iznosu), plaćanje priključka članovima HVIDRA-e (priključci na struju, vodu, plin) i troškove prijevoza do centra za obdukciju, te troškove ukopa nepoznate osobe preminule ili smrtno stradale na području nadležnosti Grada Novske.

**3.2. Program 1022 UPRAVLJANJE IMOVINOM – 1.819.388,00 eura**

**Pravni temelj:**

Zakon o vlasništvu i drugim stvarnim pravima, drugi podzakonski propisi koji proizlaze iz ovog zakona, te odluke predstavničkog tijela Grada Novske.

**Cilj programa:**

Upravljanje i briga o imovini Grada Novske koju čine zgrade, stanovi, poslovni prostori, zemljišta, sportski objekti, obrazovne ustanove, kulturni objekti i spomenici kulture. Nastojanje da se poput dobrog gospodara zadrži sadašnja vrijednost nekretnina u vlasništvu Grada te ako je moguće i poveća, postupno smanje troškovi vezani uz njihovo održavanje (npr. primjena obnovljivih izvora energije), te provode mjere kojima se povećava sigurnost korisnika.

Program obuhvaća sljedeće aktivnosti, tekuće i kapitalne projekte:

**3.2.1. Aktivnost 1022 A100001 Upravljanje objektima u vlasništvu grada – 315.600,00 eura**

Rashodi planirani kroz ovu aktivnost odnose se na režijske troškove (energenti) objekata u vlasništvu grada (gradska vijećnica, društveni domovi, đački dom), u iznosu od 156.000,00 eura, komunalne usluge (opskrba vodom, odvoz smeća) u iznosu od 14.600,00 eura, trošak održavanja Wi-fi 4U sustava (točke za besplatan pristup Internetu) u iznosu od 800,00 eura, trošak Interneta na sustavu Wi-fi 4U u iznosu od 2.800,00 eura, naknadu za slivne vode za objekte u vlasništvu grada u iznosu od 8.000,00 eura, trošak nabave zastava u iznosu od 120.000,00 eura (zamjena uništenih i postavljanje novih na društvenim domovima, spomen područjima i sl., te nabave zastava za kućanstva), trošak nabave uređaja, strojeva i opreme za ostale namjene u iznosu od 8.000,00 eura i trošak nabave stolnjaka za društvene domove u iznosu od 2.000,00 eura.

**Pokazatelji uspješnosti Aktivnosti 1022 A100001 Upravljanje objektima u vlasništvu Grada**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost - realizacija 2023. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Režijski troškovi za struju | Nastojanje da se režijski troškovi zadrže na istoj razini ili smanje uvođenjem štedljivije LED rasvjete | kWh | 260 717 | 260 000 | 200 000 | 180 000 |
| Režijski troškovi za vodu | Nastojanje da se režijski troškovi zadrže na istoj razini ili smanje | m3 | 4 055 | 4 000 | 4 000 | 4 000 |
| Režijski troškovi za plin | Nastojanje da se režijski troškovi zadrže na istoj razini ili smanje | kWh | 296 317 | 300 000 | 300 000 | 300 000 |

**3.2.2. Kapitalni projekt 1022 K100004 Modernizacija i obnova zgrade gradske knjižnice – 34.094,00 eura**

Ovaj kapitalni projekt odnosi se na trošak izrade projektne dokumentacije temeljem koje će se obnoviti krovni pokrov i ugraditi sunčana elektrana na krovu gradske knjižnice, te trošak dijela plaća djelatnika angažiranih na projektu modernizacije knjižnice.

 U 2026. i 2027. godini se planiraju radovi na obnovi krova, ugradnja sunčane elektrane, kupovina namještaja za knjižnicu te nabava IKT opreme. Projekt se planira sufinancirati sredstvima Europskog fonda za regionalni razvoj u 85%-om iznosu. Ukupna vrijednost projekta iznosi 219.472,77 eura.

**3.2.3. Tekući projekt 1022 T100001 Legalizacija objekata u vlasništvu grada – 5.900,00 eura**

Ovim tekućim projektom predviđena su sredstva za troškove vezane uz legalizaciju bespravno sagrađenih objekata koji se nalaze u vlasništvu Grada Novske. Grad Novska trenutno ima 38 otvorenih zahtjeva za legalizaciju. Legalnost objekata je bitan preduvjet za daljnje raspolaganje i upravljanje objektima (prodaja, dogradnja i sl.). Zahtjeve rješava županijski Upravni odjel za prostorno planiranje prema njihovom planu. Ukoliko se ukaže potreba za žurnošću, Grad Novska podnosi županijskom uredu požurnicu, te se takvi slučajevi u pravilu rješavaju u kratkom roku.

**Pokazatelj uspješnosti tekućeg projekta 1022 T100001 Legalizacija objekata u vlasništvu grada**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj legaliziranih objekata | Legalizacija nelegalno sagrađenih objekata | Broj legaliziranih objekata u tekućoj godini |  | 3 | 3 | 3 |

**3.2.4. Tekući projekt 1022 T100002 Redovno održavanje opreme i uređaja – 22.580,00 eura**

Ovim tekućim projektom predviđena su sredstva za troškove redovitog održavanja (popravci), registracije, te redovnog i kasko osiguranja prijevoznih sredstava (4 gradska automobila i autocisterna iz robnih rezervi). Redovitim održavanjem vozila se održava u tehnički ispravnom stanju kako bi bila sigurna u prometovanju.

**Pokazatelj uspješnosti Tekućeg projekta 1022 T100002 Redovno održavanje opreme i uređaja**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost 2024. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj automobila | Redovnim održavanjem držati automobile u ispravnom stanju | Broj automobila | 4 | 4 | 4 | 4 |

**3.2.5. Tekući projekt 1022 T100003 Otkup zemljišta – 262.900,00 eura**

Ovim tekućim projektom predviđena su sredstva za otkup zemljišta potrebnog za gradnju nove područne škole u Bročicama. Budući da parcela na kojoj se trenutno nalazi područna škola u Bročicama svojom veličinom ne udovoljava planiranoj gradnji, za njeno povećanje potrebno je otkupiti susjedno zemljište. Također se planira otkup zgrade koja se nalazi na trasi buduće prometnice od Trga dr. F. Tuđmana do gradske tržnice, otkup zemljišta na kome se nalazi pješačka staza od Zagrebačke ulice do gradske tržnice, otkup zgrade Drapczinsky u Zagrebačkoj ulici u Novskoj (nekadašnja ljekarna) s ciljem njene obnove, te ostali otkupi koji se mogu pojaviti tijekom godine, a nisu planirani.

**3.2.6. Tekući projekt 1022 T100004 Održavanje zgrade gradske vijećnice – 195.800,00 eura**

Ovim tekućim projektom predviđena su sredstva za troškove materijala i dijelova za tekuće održavanje (sijalice, strujni prekidači i sl.), troškove redovitog održavanja zgrade gradske vijećnice (sitni popravci na vodovodnim i elektroinstalacijama i sl.) i za troškove održavanja i redovitog ispitivanja dizala. Planom je predviđen i trošak uređenja hodnika (zidovi, zamjena vrata na hodnicima i maloj vijećnici), trošak obnove male vijećnice, ureda gradonačelnice i ureda tajnice, te nabava namještaja za iste.

**Pokazatelj uspješnosti Tekućeg projekta 1022 T100004 Održavanje zgrade gradske vijećnice**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost 2023. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj intervencija | Redovnim održavanjem držati zgradu u upotrebljivom stanju | Broj intervencija | 6 | 10 | 6 | 6 |

Planom se predviđa veći broj intervencija od polazne vrijednosti zbog planiranih radova na obnovi male vijećnice i ureda gradonačelnice i tajnice.

**3.2.7. Tekući projekt 1022 T100005 Održavanje stanova u vlasništvu Grada – 13.500,00 eura**

Ovaj projekt odnosi se na troškove redovitog i izvanrednog održavanja stanova u vlasništvu Grada (sitni popravci) i troškove zajedničke pričuve za stanove u vlasništvu Grada.

**Pokazatelj uspješnosti Tekućeg projekta 1022 T100005 Održavanje stanova u vlasništvu Grada**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj intervencija | Redovnim održavanjem držati stanove u upotrebljivom stanju | Broj intervencija |  | 2 | 2 | 2 |

**3.2.8. Tekući projekt 1022 T100006 Održavanja sportskih objekata – 753.000,00 eura**

Ovim projektom planiraju se sredstva za radove i materijal potreban za održavanje gradske kuglane i ostalih sportskih objekata (sportska dvorana, svlačionice, nogometna igrališta i sl.) i za manje investicijske zahvate na istima. Također se planiraju i sredstva za komunalne usluge, košnju trave i režijske troškove. Planirana sredstva će se realizirati kroz donaciju Zajednici sportskih udruga temeljem zaprimljenih zahtjeva.

Veći dio plana u iznosu od 640.000,00 eura se odnosi na trošak postavljanja umjetne trave na pomoćnom igralištu Libertas. Postavljanjem umjetne trave će se znatno produžiti period u kome je moguće trenirati na pomoćnom igralištu.

**Pokazatelj uspješnosti Tekućeg projekta 1022 T100006 Održavanje sportskih objekata**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost2023. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj intervencija | Redovnim održavanjem držati objekte u upotrebljivom stanju | Broj intervencija | 5 | 5 | 5 | 5 |

**3.2.9. Tekući projekt 1022 T100007 Održavanje ostalih objekata u vlasništvu Grada – 216.014,00 eura**

Ovim projektom planiraju se sredstva potrebna za redovito održavanje društvenih domova, sredstva za nabavu stolica i stolova za društvene domove u Roždaniku, Kozaricama i Sigetcu, održavanje poslovne zgrade u Novskoj (đački dom), zamjenu vanjske stolarije na društvenom domu u Borovcu, obnovu sanitarnog čvora u društvenom domu u Rajiću, uređenje okoliša društvenog doma Brestača, zakup zemljišta na kojem je postavljen reklamni pano kod izlaska s autoceste, uređenje Centra za mlade u Novskoj (sredstva Min. demografije), te troškovi čišćenja društvenih domova i dr.

**Pokazatelji uspješnosti Tekućeg projekta 1022 T100007 Održavanje ostalih objekata u vlasništvu Grada**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost2023. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj intervencija | Redovnim održavanjem držati objekte u upotrebljivom stanju | Broj intervencija | 10 | 10 | 10 | 10 |
| Investicijsko ulaganje | Investicijsko ulaganje u obnovu interijera objekata | Broj objekata | 2 | 4 | 2 | 2 |

**3.3. Program 1023 PROJEKTIRANJE I GRAĐENJE OBJEKATA U VLASNIŠTVU GRADA – 17.681.757,00 eura**

**Pravni temelj:**

Zakon o lokalnoj i područnoj (regionalnoj) samoupravi u dijelu koji govori o uređenju naselja i stanovanja.

**Cilj programa:**

Izgradnja novih objekata u vlasništvu Grada Novske, koji se grade u cijelosti tijekom proračunske godine ili u fazama kroz više proračunskih godina, ovisno o vrijednosti projekata. Pored izgradnje, ovaj program planira troškove izrade projektne dokumentacije nužne za izgradnju ili rekonstrukciju spomenutih objekata. Izgradnjom novih objekata se podiže životni standard, osiguravaju dodatne stambene jedinice i stvaraju preduvjeti za pokretanje poduzetničkih aktivnosti, a time i otvaranje novih radnih mjesta.

**3.3.1. Kapitalni projekt 1023 K100001 Izrada projektno-tehničke dokumentacije – 27.600,00 eura**

Ovim projektom planiraju se sredstva za projektiranja, te za izradu geodetskih i parcelacijskih elaborata prema ukazanoj potrebi. Naime, tijekom godine se često ukaže potreba za projektom koji nije bio planiran ili dopunom već izrađenog projekta, te se kroz ovaj projekt osiguravaju sredstva za tu namjenu. Projektom se osiguravaju i sredstva za trošak vodnog doprinosa kod gradnje novih objekata i legalizacije postojećih.

**Pokazatelj uspješnosti Kapitalnog projekta 1023 K100001 Izrada projektno-tehničke dokumentacije**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost2023. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj projekata | Projektiranja koja nisu redovno planirana | Broj projekata | 4 | 5 | 4 | 3 |

**3.3.2. Kapitalni projekt 1023 K100002 Klaster kulture na temeljima kulturne baštine povijesne jezgre Novske – 1.150.322,00 eura**

Ovim projektom u 2025. godini osiguravaju se sredstva za trošak postave Interpretacijskog centra Vojne krajine u podrumu zgrade i opremanje preostalog dijela objekta namještajem i uređajima nužnima za puštanje objekta u rad.

**3.3.3. Kapitalni projekt 1023 K100014 Akcelerator ruralnog turizma – 950.000,00 eura**

Kroz ovaj projekt se planira započeti radove na izgradnji autokampa, adrenalinskog parka uz autokamp, brdske pješačko-biciklističke staze i nabava prateće opreme. Ovim projektom se planira proširiti ponuda grada Novske na području turizma, te time i privlačenje posjetitelja. Izgradnja će se nastaviti i u 2026. godini, ukoliko se dobiju tražena sredstva.

**Pokazatelj uspješnosti Kapitalnog projekta 1023 K100014 Akcelerator ruralnog turizma**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Ciljana vrijednost 2025. | Ciljana vrijednost 2026. | Ciljana vrijednost 2027. |
| Postotak izgrađenosti | Izgradnja objekata i staze | Postotak izgrađenosti | 0 | 10 % | 100 % | - |

**3.3.4. Kapitalni projekt 1023 K100015 Dogradnja i opremanje Centra za starije osobe u Novskoj – 3.655.193,00 eura**

Ovim projektom će se izgraditi Dom za starije u Novskoj. Objekt će biti nadogradnja na zgradu Dnevnog centra za starije koji je započeo s radom u 2022. godini, te će s njim činiti uporabnu cjelinu. Budući da je potražnja za smještajem u domove za starije veća od ponude i da se na smještaj predbilježuje i desetak godina prije samog smještaja, izgradnjom ovog objekta će se doprinijeti rješavanju ovog gorućeg problema. Ministarstvo rada, mirovinskog sustava, obitelji i socijalne politike u cijelosti financira ovaj projekt. Radovi na izgradnji su u tijeku, te se završetak i puštanje u rad očekuju u ljetu 2026. godine.

**Pokazatelj uspješnosti Kapitalnog projekta 1023 K100015 Dogradnja i opremanje Centra za starije osobe u Novskoj**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Ciljana vrijednost 2025. | Ciljana vrijednost 2026. | Ciljana vrijednost 2027. |
| Postotak izgrađenosti | Izgradnja objekta | Postotak izgrađenosti | 10 % | 85 % | 100 % | - |

**3.3.5. Kapitalni projekt 1023 K100016 Izgradnja dječjeg vrtića u Novskoj – 4.298.226,00 eura**

Ovim projektom će se izgraditi još jedan dječji vrtić u Novskoj, kapaciteta šest odgojnih skupina. Objekt će se nalaziti na potezu između gradske četvrti Uklade i Srednje škole Novska, uz prometnicu koja je trenutno u izgradnji. Budući da je potražnja za smještajem u dječje vrtiće veća od raspoloživih kapaciteta, izgradnjom ovog objekta će se omogućiti upis za svu djecu, te bi broj djece u odgojnim skupinama bio u skladu s pedagoškim standardima. U trenutku pisanja ovog obrazloženja u tijeku je javni natječaj za izvođača radova. Do kraja tekuća godine se očekuje potpis ugovora s izvođačem, a završetak građenja i puštanje u rad se očekuje u 2026. godini.

**Pokazatelj uspješnosti Kapitalnog projekta 1023 K100016 Izgradnja dječjeg vrtića u Novskoj**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Ciljana vrijednost 2025. | Ciljana vrijednost 2026. | Ciljana vrijednost 2026. |
| Postotak izgrađenosti | Izgradnja objekta | Postotak izgrađenosti | 0 % | 80 % | 100 % | - |

**3.3.6. Kapitalni projekt 1023 K100017 Centar cjeloživotnog obrazovanja – 5.017.100,00 eura**

Ovim projektom će se uz sportsku dvoranu izgraditi građevinu koja će služiti za potrebe Pučkog otvorenog učilišta Novska. U trenutku pisanja ovog obrazloženja radovi na izgradnji su započeti i teku prema planiranom terminskom planu. Završetak gradnje se očekuje krajem 2025. godine a puštanje u rad početkom 2026. godine.

**Pokazatelj uspješnosti Kapitalnog projekta 1023 K100017 Centar cjeloživotnog učenja**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Ciljana vrijednost 2025. | Ciljana vrijednost 2026. | Ciljana vrijednost 2027. |
| Postotak izgrađenosti | Izgradnja objekta | Postotak izgrađenosti | 20 % | 95 % | 100 % | - |

**3.3.7. Kapitalni projekt 1023 K100019 Skate park – 105.500,00 eura**

Ovim projektom će se skate park izgrađen u 2024. godini dograditi kroz drugu fazu (završnu). U trenutku pisanja ovog obrazloženja I faza izgradnje je završena i objekt se može koristiti (prema Pravilniku o jednostavnim građevinama ne podliježe tehničkom pregledu). Skate park se nalazi u krugu sportskog centra Libertas na poziciji bivšeg boćališta. Radove na izgradnji druge faze se planira završiti u 2025. godini.

**3.3.8. Kapitalni projekt 1023 K100020 Energetska obnova zgrada u vlasništvu grada – 933.000,00 eura**

Ovim projektom se planira provesti radove na energetskoj obnovi poslovne zgrade na Trgu Gjure Szabe 1 (đački dom) u Novskoj, te time znatno unaprijediti kvalitetu života i rada u istoj, kao i ostvariti uštede u korištenju energenata putem obnovljivih izvora energije (solarna elektrana). Radove se planira sufinancirati sredstvima Fonda za zaštitu okoliša u 85%-tnom dijelu, dok bi ostatak sufinancirao grad iz vlastitih sredstava. Početak radova na energetskoj obnovi ovisi o trenutku odobravanja sredstava od strane Fonda, te je u trenutku pisanja ovog obrazloženja nepoznat.

**3.3.9. Kapitalni projekt 1023 K100021 Obnova zgrade pošte – 1.219.816,00 eura**

Ovim projektom se planira provesti radove na energetskoj obnovi zgrade stare pošte. Javni natječaj za izbor izvođača radova je u trenutku pisanja ovog izvješća u fazi provjere prispjele ponude (prispjela je jedna ponuda). Od ponuditelja su zatraženi dodatni podaci. Ukoliko ponuda bude u redu, slijedi potpis ugovora do kraja ove godine i realizacija u idućoj godini.

U 2026. i 2027. godini se planiraju sredstva za unutrašnje opremanje objekta.

**3.3.10. Kapitalni projekt 1023 K100023 Rekonstrukcija doma u Bročicama – 325.000,00 eura**

Ovim projektom se planira provesti radove na rekonstrukciji dvorišnog dijela društvenog doma u Bročicama. U trenutku pisanja ovog izvješća postupak javne nabave za izbor izvoditelja radova je u tijeku. Radove se planira u cijelosti završiti u 2025. godini. Prostor će se prenamijeniti za proizvodne djelatnosti. Za zakup prostora je iskazan interes od strane poduzetnika u tekstilnoj djelatnosti.

**3.4. Program 1024 ODRŽAVANJE OBJEKATA I UREĐAJA KOMUNALNE INFRASTRUKTURE – 1.313.000,00 eura**

**Pravni temelj:**

Održavanje objekata i uređaja komunalne infrastrukture temelji se na Zakonu o komunalnom gospodarstvu, a sredstva se raspoređuju temeljem Programa održavanja objekata i uređaja komunalne infrastrukture.

**Cilj programa:**

Ovim programom se planiraju sredstva za redovito održavanje javnih površina, održavanje nerazvrstanih cesta, održavanje javne rasvjete, zimsku službu i trošak električne energije za javnu rasvjetu. Sve radove vezano uz ovaj program obavlja gradska tvrtka Novokom d.o.o. Održavanjem objekata se nastoji život na području nadležnosti grada učiniti ugodnijim i poželjnijim za život, u skladu s aktualnim trendovima.

Program obuhvaća sljedeće aktivnosti:

**3.4.1. Aktivnost 1024 A100001 Održavanje javnih površina – 700.000,00 eura**

Kroz ovu aktivnost se osiguravaju financijska sredstava za održavanje javnih površina. Održavanje javnih površina obuhvaća radove strojne i ručne košnje trave, sjetvu trave, sadnju, zalijevanje, njegu i orezivanje ukrasnih nasada cvijeća i drveća, sakupljanje otpadaka, pražnjenje koševa, čišćenje prometnih i pješačkih površina, uništavanje korova, čišćenje fontana, montaža i demontaža bine, ukrašavanje grada za blagdane i dr.

**Pokazatelji uspješnosti Aktivnosti 1024 A100001 Održavanje javnih površina**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost 2023. | Ciljana vrijednost 2025. | Ciljana vrijednost 2026. | Ciljana vrijednost 2027. |
| M2 površine | Košnja zelenih površina | m2 | 4.744.887.000 | 4.800.000 | 4.800.000 | 5.000.000 |
| M2 površine | Čišćenje prometnih i pješačkih površina | m2 | 4.108.659 | 4.100.000 | 4.100.000 | 4.100.000 |

**3.4.2. Aktivnost 1024 A100002 Održavanje nerazvrstanih cesta – 366.000,00 eura**

Ova aktivnost obuhvaća održavanje nerazvrstanih cesta koje sukladno Zakonu o cestama pripadaju jedinicama lokalne samouprave. Tako se na području Grada iz ove aktivnosti održava 57 ulica ukupne dužine od 38,8 kilometara i 59 nerazvrstanih cesta u prigradskim naseljima ukupne dužine 44.2 kilometara. Održavanje nerazvrstanih cesta obuhvaća radove izrade kamene podloge, saniranje rupa i neravnina na makadamskim cestama, krpanje udarnih rupa, ugradnju i valjanje asfaltne mase, ugradnju rubnjaka, čišćenje odvodnih jaraka, izradu propusta ispod ceste, razne betonske radove, postavu prometnih znakova, postavu slivničkih rešetki, popravak pješačkih staza i dr. Kroz ovu aktivnost se planira i sanacija poljskih puteva prema potrebi.

**Pokazatelj uspješnosti Aktivnosti 1024 A100002 Održavanje nerazvrstanih cesta**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost 2023. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj intervencija | Intervencije na održavanju kako bi se držalo objekte u upotrebljivom stanju | Broj intervencija | 15 | 15 | 15 | 15 |

**3.4.3. Aktivnost 1024 A100003 Održavanje javne rasvjete – 70.000,00 eura**

Ova aktivnost se odnosi na redovno održavanje postojeće javne rasvjete u gradu i prigradskim naseljima, te podrazumijeva radove kao što su izmjena pregorjelih žarulja, popravak ili zamjena svjetlećih tijela (lampi) koje nisu u funkciji, ispravljanje kvarova u sustavu rasvjete i sl. Kroz aktivnost se plaća utrošeni materijal i rad na održavanju. Budući da se planira postojeću rasvjetu zamijeniti novom, za očekivati je i smanjen broj intervencija na održavanju.

**Pokazatelj uspješnosti Aktivnosti 1024 A100003 Održavanje javne rasvjete**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost – 2023. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj intervencija | Intervencije na održavanju kako bi se držalo rasvjetu u upotrebljivom stanju | Broj intervencija | 78 | 65 | 40 | 30 |

Smanjenje broja intervencija se planira jer će se tijekom 2025. i 2026. godine izvršiti modernizacija javne rasvjete (zamjena postojeće s učinkovitijom i štedljivijom LED rasvjetom), te se na novopostavljenoj rasvjeti ne očekuje veliki broj intervencija.

**3.4.4. Aktivnost 1024 A100004 Zimska služba – 27.000,00 eura**

Ovom aktivnošću osiguravaju se financijska sredstva za rashode čišćenja snijega s nerazvrstanih cesta i pješačkih površina grada Novske i prigradskih naselja, raljenjem i/ili posipanjem soli, pomoću strojeva ili ručno. Troškovi ove aktivnosti povezani su s vremenskim uvjetima te se događa da planirani iznos mora biti tijekom godine smanjen ili povećan.

**Pokazatelji uspješnosti Aktivnosti 1024 A100004 Zimska služba**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost 2023. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj intervencija | Čišćenje snijega raljenjem | Broj intervencija | 0 | 2 | 2 | 2 |
| Broj intervencija | Posipanje soli | Broj intervencija | 8 | 8 | 8 | 8 |

**3.4.5. Aktivnost 1024 A100005 Potrošnja električne energije za javnu rasvjetu – 150.000,00 EUR**

Ovom aktivnošću planiraju se sredstva potrebna za troškove električne energije utrošene na javnu rasvjetu u gradu Novska i prigradskim naseljima. Ovaj trošak se planira temeljem utroška električne energije u prethodnim godinama i aktualnoj (ugovorenoj) cijeni električne energije. Postepenom zamjenom postojećih rasvjetnih tijela novima u LED tehnologiji se nastoji ostvariti uštede u potrošnji električne energije.

**3.5. Program 1025 PROJEKTIRANJE I GRAĐENJE OBJEKATA I UREĐAJA KOMUNALNE INFRASTRUKTURE – 9.895.558,00 eura**

**Pravni temelj:**

Zakon o komunalnom gospodarstvu, Zakon o grobljima i Zakon o cestama.

**Cilj programa:**

Program obuhvaća rješavanje imovinsko-pravnih odnosa na zemljištu, izradu projektne dokumentacije, te građenje komunalne infrastrukture. Realizacijom programa postiže se proširenje komunalne infrastrukture (prometnice, vodovod, kanalizacija, groblja i dr.) uz zadržavanje, odnosno unapređenje postojeće komunalne infrastrukture na području Grada Novske. Program obuhvaća sljedeće kapitalne projekte:

**3.5.1. Kapitalni projekt 1025 K100001 Izrada projektno-tehničke dokumentacije za projekte komunalne infrastrukture – 26.300,00 eura**

Ovim kapitalnim projektom osiguravaju se rashodi za projektiranja koja nisu izdvojena u zasebne kapitalne projekte, te čiji trošak u ovom trenutku nije izvjestan, ali se može pojaviti potreba za nadopunom nekog projekta ili izradom manjeg projekta. Isto tako, kroz ovaj projekt se planiraju sredstva za geodetske radove koji nisu planirani kroz pojedinačni projekt (parcelacije u svrhu raspolaganja zemljištem, iskolčenja međa i sl.).

**Pokazatelj uspješnosti Kapitalnog projekta 1025 K100001 Izrada projektno-tehničke dokumentacije za projekte komunalne infrastrukture**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost 2023. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj projekata | Projektiranja koja nisu redovno planirana | Broj projekata | 7 | 5 | 5 | 5 |

**3.5.2. Kapitalni projekt 1025 K100002 Prometnica i parkiralište Trg dr. Franje Tuđmana u Novskoj - tržnica – 8.403,00 eura**

Ovim kapitalnim projektom osiguravaju se rashodi za projektiranje prometnice koja će povezivati gradsku tržnicu s Trgom dr. Franje Tuđmana (iza zgrade Borova). Uz prometnicu će se izgraditi parkirna mjesta, te postojeće garaže izmjestiti i ponovno izgraditi. Izgradnjom ove prometnice će se značajno poboljšati prometna komunikacija u ovom dijelu grada, a ujedno i urediti prostor koji je sada u prilično neurednom stanju. Planiranim sredstvima će se u 2025. godini izraditi projektna dokumentacija, dok se izgradnja planira u 2026. i 2027 godini.

**Pokazatelj uspješnosti Kapitalnog projekta 1025 K100002 Prometnica i parkiralište Trg dr. Franje Tuđmana u Novskoj – tržnica**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost 2023. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Postotak izgrađenosti | Izgradnja prometnice | Postotak izgrađenosti | - | 0 % | 50 % | 100%- |

**3.5.3. Kapitalni projekt 1025 K100003 Poduzetnička zona Novska – 2.085.375,00 eura**

Planirana sredstva su predviđena za nastavak izgradnje centralne prometnice kroz zonu u dužini cca 300 metara, izgradnju južnog odvojka u dužini cca 200 metara, izgradnju sustava oborinske odvodnje u dužini 600 metara, premještanje dalekovoda koji siječe zonu dijagonalno te time znatno ograničava mogućnost građenja i izradu potrebne prateće dokumentacije. Time bi se stekli preduvjeti za daljnje širenje poduzetničkih aktivnosti u zoni.

Uz produženje prometnice će se izvršiti radovi na spajanju sustava otpadnih voda iz zone na glavni kolektor u Ul. kralja Tomislava. Također će se transferirati sredstva gradskoj tvrtki Vodovod d.o.o. za proširenje sustava opskrbe vodom i odvodnje otpadnih voda u samoj poduzetničkoj zoni.

**Pokazatelj uspješnosti Kapitalnog projekta 1025 K100003 Poduzetnička zona Novska**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost2023. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Izgrađenost prometne mreže | Izgradnja cestovne mreže i prateće komunalne infrastrukture | Metar dužni | 1.080 m | 1.380 m | 1.380 m | 1.700 m |

**3.5.4. Kapitalni projekt 1025 K100004 Mrtvačnica u Voćarici – 622.500,00 eura**

Kapitalnim projektom planiraju se sredstva za izgradnju oproštajnog trga ispred mrtvačnice, pristupne ceste i parkirališta. U trenutku pisanja ovog obrazloženja u tijeku je postupak izdavanja izmjena građevinske dozvole za gradnju oproštajnog trga i parkirališta. Građevinska dozvola za izgradnju pristupne ceste je ishođena. Po donošenju proračuna za 2025. godinu se planira raspisati javni poziv za izgradnju oproštajnog trga, parkirališta i pristupne ceste (jedan natječaj za sve radove), te u 2025. godini i izgraditi planirane objekte.

**3.5.5. Kapitalni projekt 1025 K100006 Aglomeracija – 70.000,00 eura**

Ovim projektom se iz prihoda za posebne namjene osiguravaju sredstva za sufinanciranje izgradnje aglomeracije Novska. Nositelj projekta je tvrtka Vodovod Novska d.o.o. Radovi na polaganju cjevovoda su završeni. Isto tako i izgradnja uređaja za pročišćavanje otpadnih voda u naselju Bročice je završena i uređaj je pušten u probni rad. Planirana sredstva će se utrošiti na troškove vezane uz pokretanje i usklađivanje rada uređaja za pročišćavanje i sitne preostale građevinske radove koji nisu bili uvjet za izdavanje uporabne dozvole (uređenje okoliša i sl.). Puštanjem u rad uređaja za pročišćavanje projekt Aglomeracije Novska se može smatrati završenim.

**3.5.6. Kapitalni projekt 1025 K100007 Nogostup Brestača – Nova Subocka – 397.500,00 eura**

Kapitalnim projektom planiraju se sredstva za izgradnju novog nogostupa u Brestači i Novoj Subockoj. Izrađena je projektna dokumentacija nužna za gradnju novog nogostupa, te se isti planira izgraditi tijekom 2025. i 2026. godine. Time će se kvaliteta života stanovnika ovih naselja podići na višu razinu, primjerenu današnjim standardima.

**Pokazatelj uspješnosti Kapitalnog projekta 1025 K100007 Nogostup Brestača – Nova Subocka**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost 2024. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Postotak izgrađenosti | Izgradnja nogostupa | Postotak izgrađenosti | 0 % | 50 % | 100 % | - |

**3.5.7. Kapitalni projekt 1025 K100021 Uređenje dječjih igrališta – 133.000,00 eura**

Ovim projektom se planira izvršiti potrebne radove na dječjim igralištima (popravci potrgane i dotrajale opreme, ugradnja nove opreme) kako bi ona bila sigurna za upotrebu. Pregledom stanja dječjih igrališta utvrđena je nužnost ovakvih zahvata, s ciljem postizanja potrebne sigurnosti na istima. Radove na obnovi se planira nastaviti i u 2025. i 2026. godini. Veći dio planiranog iznosa se odnosi na totalnu rekonstrukciju igrališta na Trgu Gjure Szabe u Novskoj, koje se planira u cijelosti opremiti novom opremom.

**Pokazatelj uspješnosti kapitalnog projekta 1025 K100021 Uređenje dječjih igrališta**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Ciljana vrijednost 2025. | Ciljana vrijednost 2026. | Ciljana vrijednost 2027. |
| Obnovljena dječja igrališta | Obnova dječjih igrališta | Broj obnovljenih igrališta |  | 3 | 2 | 2 |

**3.5.8. Kapitalni projekt 1025 K100024 Izgradnja ceste Radnička ul. u Novskoj – D 47 – 12.428,00 eura**

Planiranim sredstvima će se izraditi projektna dokumentacija temeljem koje će se graditi novi ulaz u grad s državne ceste D47. Izrada projektne dokumentacije je ugovorena u 2022. godini i očekuje se završetak u prvom kvartalu 2025. godine, te ishođenje građevinske dozvole. Postupak projektiranja se oduljio zbog proširenja projektnog zadatka koje se odnosi na uvođenje lijevog skretača kojim se podiže razina sigurnosti na samom spoju prometnice na državnu cestu D47.

 Ulaz će biti spojen na kraj Radničke ulice. Ovim ulazom će se građanima zapadnog dijela grada Novske omogućiti brži i jednostavniji ulazak u grad, kao i izlazak na državnu cestu D 47. Izgradnja ove prometnice se planira u 2026. i 2027. godini.

**Pokazatelj uspješnosti Kapitalnog projekta 1025 K100024 Izgradnja lokalne ceste Radnička ulica u Novskoj – D47**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Ciljana vrijednost 2025. | Ciljana vrijednost 2026. | Ciljana vrijednost 2027. |
| Postotak izgrađenosti | Izgrađena cesta | Postotak izrađenosti | 0 % | 0 % | 50 % | 100 % |

**3.5.9. Kapitalni projekt 1025 K100026 Izgradnja prometnice od pristupne ceste Srednje škole Novska do Hercegovačke ulice u Novskoj – 81.500,00 eura**

Ovim projektom se izgrađuje prometnicu od rotora kod sportske dvorane do Hercegovačke ulice u Novskoj. Ova prometnica je potrebna kako bi budući dječji vrtić i Centar cjeloživotnog obrazovanja imali izlaz na javnoprometnu površinu. Sredstva za izgradnju su osigurana kreditnim zaduženjem. Izgradnju se planira u cijelosti izvršiti u 2025. godini, a planirana sredstva su trošak okončane obračunske situacije koji se plaća po uspješno obavljanom tehničkom pregledu, koji se očekuje početkom 2026. godine.

**3.5.10. Kapitalni projekt 1025 K100027 Prometnica Zagrebačka ul. – Mihanovićeva ul. u Novskoj – 6.000,00 eura**

Sredstva su osigurana za preostali dio troška izrade projektne dokumentacije temeljem koje se planira graditi prometnicu koja polazi od hotela Knopp, prolazi ispred Doma zdravlja, pokraj pravoslavnog groblja i spaja se na Ulicu Antuna Mihanovića. Izrada projektne dokumentacije je ugovorena u 2022. godini i očekuje se završetak u 2025. godini, te ishođenje građevinske dozvole. Uz prometnicu se planiraju izgraditi i parkirališta. Izgradnjom navedene prometnice riješit će se problem nedovoljnog broja parkirnih mjesta u ovom dijelu grada.

Izgradnja se planira u 2026. i 2027. godini.

**Pokazatelj uspješnosti Kapitalnog projekta 1025 K100027 Prometnica Zagrebačka ulica – Mihanovićeva ulica u Novskoj**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Ciljana vrijednost 2025. | Ciljana vrijednost 2026. | Ciljana vrijednost 2027. |
| Postotak izrađenosti | Izrađena projektna dokumentacija | Postotak izrađenosti | 0 % | 0 % | 50% | 100% |

**3.5.11. Kapitalni projekt 1025 K100031 Modernizacija javne rasvjete – 2.241.926,00 eura**

Ovim projektom će se modernizirati javna rasvjeta na cijelom području Grada Novske, uključujući sva prigradska naselja. Grad Novska je izradio projektnu dokumentaciju nužnu za provedbu postupka modernizacije. Zamjenom lampi javne rasvjete će se znatno poboljšati osvjetljenje prometnica noću što će dodatno dići razinu sigurnosti. Ujedno će se ostvariti i uštede u potrošnji električne energije jer nova LED tehnologija troši osjetno manje (do 50 % manje) električne energije.

**Pokazatelj uspješnosti Kapitalnog projekta 1025 K100031 Modernizacija javne rasvjete**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Ciljana vrijednost 2025. | Ciljana vrijednost 2026. | Ciljana vrijednost 2027. |
| Postotak izrađenosti | Modernizirana javna rasvjeta | Postotak izrađenosti | 0 % | 50 % | 100% | - |

**3.5.12. Kapitalni projekt 1025 K100033 Proširenje vodovodne mreže – 240.000,00 eura**

Ovim projektom se osiguravaju sredstva u iznosu od 20.000,00 eura u 2025. godini za eventualne intervencije na gradskom vodovodu koje nisu planirane, ali se tijekom godine može ukazati potreba za istima (npr. produženje vodovodne ili kanalizacijske mreže za još jednu novoformiranu građevnu parcelu i sl.).

Za izgradnju crpne stanice na sustavu odvodnje otpadnih voda u naselju Nova Subocka planiran je iznos od 200.000,00 eura. Za ulaganja u vodocrpilište Drenov Bok kojima je cilj uspješan rad samog vodocrpilišta planiran je iznos od 20.000,00 eura.

U 2026. i 2027. godini planirani su iznosi od 220.000,00 eura u svakoj godini, jer se očekuje trošak na sanaciji postojećeg ili izgradnji novog cjevovoda od vodocrpilišta u Drenov Boku do pogona za preradu vode u Novskoj.

**3.5.13. Kapitalni projekt 1025 K100036 Rekonstrukcija ulica Samar brdo u Novskoj – 1.739.200,00 eura**

Ovim projektom se osiguravaju sredstva u 2025. godini za izgradnju sustava oborinske odvodnje u predmetnim ulicama, te pojačano održavanje (asfaltiranje) Ulice Adalberta Knoppa.

U 2026. i 2027. godini se nakon izgradnje sustava odvodnje oborinskih voda planira provesti rekonstrukciju kolnika u predmetnim ulicama prema standardu koji je već postao uobičajen u takovim rekonstrukcijama (ivičnjaci, slivnici, pješačke staze i dr.).

**Pokazatelj uspješnosti Kapitalnog projekta 1025 K100036 Rekonstrukcija ulica Samar brdo u Novskoj**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Ciljana vrijednost 2025. | Ciljana vrijednost 2026. | Ciljana vrijednost 2027. |
| Rekonstrukcija prometne mreže | Rekonstrukcija uličnog zastora s ugrađenom odvodnjom | % | - | 10 % | 50 % | 100 % |

**3.5.14. Kapitalni projekt 1025 K100038 Aglomeracija Rajić - Borovac – 385.564,00 eura**

Ovim projektom se osiguravaju sredstva u 2025. godini za sufinanciranje troška izgradnje aglomeracije u naselju Rajić (odvodnja i pročišćavanje otpadnih voda). Izgradnja samog sustava je započeta u 2024. i nastaviti će se u 2025. godini. Nositelj projekta je gradska tvrtka Vodovod Novska d.o.o. Izgradnjom ovog sustava će se u značajnoj mjeri podići kvaliteta života u naselju Rajić, te životno okruženje učiniti ugodnijim i poželjnijim.

U 2026. i 2027. godini se planira nastaviti radove na izgradnji sustava na preostalom dijelu naselja Rajić i naselju Borovac.

**3.5.15. Kapitalni projekt 1025 K100040** **Pješačko-biciklistička staza Novska Borovac – 255.000,00 eura**

Ovim projektom se osiguravaju sredstva u 2025. godini za trošak izvanrednog održavanja pješačke staze u naseljima Stari Grabovac, Paklenica i Voćarica. Rekonstrukciju u spomenutim naseljima se planira provesti kroz dvije godine i to u 2025. i 2026 godini. U 2027. godini se planiraju sredstva za nastavak radova u naseljima Jazavica, Roždanik i Rajić.

**Pokazatelj uspješnosti Kapitalnog projekta 1025 K100036 Pješačko-biciklistička staza Novska Borovac**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Ciljana vrijednost 2025. | Ciljana vrijednost 2026. | Ciljana vrijednost 2027. |
| Izvanredno održavanje nogostupa | Izvanredno održavanje postojećeg nogostupa | % izvedenih radova cijele dionice | 0% | 20 % | 40 % | 60% |

**3.5.16. Kapitalni projekt 1025 K1000041 Arhitektonsko-urbanistički natječaj Trg dr. Franje Tuđmana – 100.000,00 eura**

Ovim projektom se osiguravaju sredstva u 2025. godini za provedbu arhitektonsko-urbanističkog javnog natječaja kojim će se izabrati najbolje Idejno rješenje za rekonstrukciju Trga dr. Franje Tuđmana (prostor ispred gradske vijećnice, prostor oko fontane Ogrc). S prvoizabranim projektantom će se sklopiti ugovor za izradu glavnog projekta. Ovakav postupak definira Zakon o građenju kad se radi o lokacijama koje su od izuzetnog značaja za pojedinu sredinu, odnosno naselje.

**3.5.17. Kapitalni projekt 1025 K100042 Kružni tokovi Tomislavova-Matoševa i Tomislavova-A. Stepinca – 259.375,00 EUR**

Ovim projektom se osiguravaju sredstva u 2025. godini za sufinanciranje troška izgradnje kružnih tokova na raskrižju Ulice kralja Tomislava i Ulice A. G. Matoša, te Ulice kralja Tomislava i Ulice bl. A. Stepinca. Nositelj projekta je Županijska uprava za ceste, a Grad Novska će sufinancirati radove prema već uobičajenom modelu 50 %: 50 %. Na predmetnim raskrižjima se često događaju prometne nezgode, te će se izgradnjom ovih kružnih tokova povećati sigurnost prometovanja na istima. Županijska uprava za ceste je provela postupak javne nabave za izvođenje radova i početak radova se očekuje ubrzo. Radove na izgradnji ovih kružnih tokova se planira završiti u 2025. godini.

**3.5.18. Kapitalni projekt 1025 K100043 Punionica za električne automobile – 78.102,00 eura**

Ovim projektom se osiguravaju sredstva u 2025. godini za izgradnju punionice za električne automobile u Novskoj. U 2023. godini je za predmetnu punionicu izrađena projektna dokumentacija. Punionicu se planira smjestiti na parkiralište iza poslovne zgrade na Trgu Gjure Szabe 1 (đački dom). Grad Novska se namjerava javiti na javni poziv za sufinanciranje izgradnje koji se očekuje u 2025. godini.

**3.5.19. Kapitalni projekt 1025 K100045 Obnova lokalnih prometnica –677.720,00 eura**

Ovim projektom se osiguravaju sredstva u 2025. godini za obnovu kroz pojačano održavanje Lovačke ulice u Rajiću (preostali dio), Zagorske ulice u Novoj Subockoj, odvojka u Jazavici poznatog kao Babić sokak, ulaznog dijela u naselje Bair (cca 500 metara), Ulice kralja Zvonimira u Novskoj, preostalog dijela Ulice Tina Ujevića u Novskoj (od Radničke do srednje škole), odvojka Ulice Bl. A. Stepinca i Obrtničke ulice. Predmetne ulice su u lošem stanju i njihovom obnovom će se prometovanje dići na razinu uobičajenu za današnjicu. Sve navedene radove se planira izvesti u 2025. godini.

Planirana su i sredstva za obnovu vertikalne signalizacije u gradu Novska, jer je postojeća u poprilično dotrajalom stanju.

**3.5.20. Kapitalni projekt 1025 K100047 Urbana mreža zelene infrastrukture Grada Novske –33.125,00 eura**

Ovim projektom se osiguravaju sredstva u 2025. godini za izradu glavnog projekta temeljem koga bi se izvela totalna rekonstrukcija Trga Gjure Szabe. Postupak izrade projektne dokumentacije je već započet i očekuje se završetak u prvom kvartalu 2025. godine.

**3.5.21. Kapitalni projekt 1025 K100048 Trg glagoljice –266.360,00 eura**

Ovim projektom se osiguravaju sredstva u 2025. godini za izradu idejnog rješenja glavnog projekta temeljem koga bi se izvela totalna rekonstrukcija trga između stare pošte i gradske tržnice (radni naziv Trg glagoljice). Veći dio sredstava u iznosu od 200.000,00 eura je planiran za početak radova na rekonstrukciji. Radove se planira nastaviti i završiti u 2026. godini.

**3.5.22. Kapitalni projekt 1025 K100049 Izgradnja nogostupa i obnova Ulice Bl. A. Stepinca –110.000,00 eura**

Ovim projektom se osiguravaju sredstva u 2025. godini za izradu projektne dokumentacije temeljem koje će se izraditi nogostup u Ul. Bl. A. Stepinca, te za trošak samih radova na izradi nogostupa (od Ulice kralja Zvonimira do Potočne ulice).

U 2026. i 2027. godini se planiraju sredstva za izvanredno održavanje kolnika u Ul. Bl. A. Stepinca.

**3.5.23. Kapitalni projekt 1025 K100050 Izgradnja prometnice od autoceste do PZ Novska -39.180,00 eura**

Ovim projektom se osiguravaju sredstva u 2025. godini za izradu projektne dokumentacije temeljem koje bi se izgradila prometnica od izlaza sa autoceste do Poduzetničke zone Novska. Poduzetnička zona se sve više popunjava i nameće se potreba za izgradnjom ove prometnice zbog povećanog opsega prometa prema zoni, kako bi se sačuvale lokalne prometnice od teških vozila, a i brže pristupalo u samu poduzetničku zonu.

U 2026. i 2027. godini se planiraju sredstva za izgradnju predmetne prometnice.

**3.5.24. Tekući projekt 1025 T100001 Održavanje groblja – 27.000,00 eura**

Ovaj tekući projekt obuhvaća održavanje mrtvačnica i uređenje groblja u gradu Novska i prigradskim naseljima. Održavanje mrtvačnica podrazumijeva tekuće održavanje u smislu sitnih popravaka i sl., dok održavanje groblja podrazumijeva košnju trave na grobljima, sadnju ukrasnog zelenila, izgradnju staza i sl. Namjera je nastaviti izgradnju centralnih staza na grobljima koja ju još nemaju, a postoji potreba za istom. Projekt se provodi kontinuirano svake godine, prema ukazanim potrebama.

**Pokazatelji uspješnosti Tekućeg projekta 1025 T100001 Održavanje groblja**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost2023. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj košnji | Košnja zelenih površina na grobljima | kom./god. | 12 | 12 | 12 | 12 |
| Komada izgrađenih i obnovljenih staza | Izgradnja novih i obnova postojećih staza na grobljima | kom./god. | 2 | 2 | 2 | 2 |

**3.6. Program 1026 ZAŠTITA OKOLIŠA – 99.931,00 eura**

**Pravni temelj:**

Ovaj program se temelji na Zakonu o zaštiti okoliša, Zakonu o zaštiti prirode, Zakonu o održivom gospodarenju otpadom i drugim podzakonskim propisima koji uređuju područje zaštite okoliša.

**Cilj programa:**

Program obuhvaća aktivnosti i kapitalne projekte vezane uz sprečavanje ili smanjenje štetnog djelovanja otpada na ljudsko zdravlje i okoliš u cilju zaštite čovjekova zdravlja i okoliša

Program obuhvaća sljedeću aktivnost:

**3.6.1. Aktivnost 1026 A100001 Poticanje razvoja svijesti o zaštiti okoliša – 49.843,00 eura**

Sredstva za ovu aktivnost previđena su za čišćenja zapuštenih dvorišta i okućnica i naknadu za smanjenje količine miješanog komunalnog otpada. Zapuštena dvorišta su u nadležnosti komunalnog redara, te on provodi zakonski propisane aktivnosti (upozorenja, kazne, nalozi za uklanjanje ruševina i sl.) oko rješavanja ovog problema. Ove aktivnosti će se nastaviti provoditi i u 2026. i 2027. godini.

Grad Novska temeljem Zakona o zaštiti okoliša plaća naknadu Fondu za zaštitu okoliša i energetsku učinkovitost, za količine miješanog komunalnog otpada koje su iznad granica zakonski propisanih graničnih količina (propisuje ih Vlada RH Uredbom kojom određuje postotke kod odvajanja otpada po vrstama).

Planirana su sredstva za provedbu edukativno informativnih aktivnosti vezanih uz gospodarenje otpadom koje financira Fond zaštite okoliša. Kroz ovu aktivnost se putem radionica javnost upoznaje s korisnim učincima odvojenog prikupljanja otpada i zbrinjavanja istog na ispravan način.

**Pokazatelj uspješnosti Aktivnosti 1026 A100001 Poticanje razvoja svijesti o zaštiti okoliša**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj očišćenih okućnica | Čišćenje okućnica koje vlasnici ne održavaju | Broj akcija čišćenja |  | 2 | 2 | 2 |

**3.6.2. Kapitalni projekt 1026 K100001 Sanacija deponije Kurjakana – 50.088,00 eura**

Sredstva osigurana kroz ovaj projekt bit će utrošena na utvrđivanje preostalog kapaciteta odlagališta komunalnog otpada Kurjakana. Grad Novska uz sufinanciranje Fonda za zaštitu okoliša svake godine u ljetu provodi potrebna mjerenja kako bi se utvrdio preostali kapacitet odlagališta, te kako bi se na vrijeme poduzimale potrebne radnje ukoliko Regionalni centar za gospodarenje otpadom u Šaguljama ne zaživi u planiranim rokovima.

U 2024. godini su započete aktivnosti na izradi projekta proširenja odlagališta Kurjakana. Izrađena je geodetska podloga i započeta je izrada glavnog projekta koja će se nastaviti i u 2025. godini. Stoga su i za ovu namjenu planirana sredstva.

U 2026. i 2027. godini se planiraju sredstva potrebna za izvođenje radova na proširenju odlagališta. Ovaj trošak je procijenjen temeljem dosadašnjeg iskustva, a točniji iznos će biti poznat po završetku glavnog projekta i pratećeg troškovnika.

**3.7. Program 1027 ZAŠTITA, OČUVANJE I UNAPREĐENJE ZDRAVLJA – 52.946,00 eura**

**Pravni temelj:**

Zakon o zaštiti pučanstva od zaraznih bolesti i Zakon o veterinarstvu, u dijelu koji obvezuje jedinice lokalne samouprave u provedbi mjera deratizacije, dezinsekcije i usluga higijeničarske službe.

**Cilj programa:**

Provođenje aktivnosti vezanih uz zaštitu pučanstva od zaraznih bolesti putem redovitih godišnjih mjera deratizacije javnih površina, domaćinstava i deponija, kao i redovitog larvicidnog i adultativnog tretiranja komaraca u kritičnom periodu godine, tijekom mjeseca lipnja i srpnja.

**3.7.1. Aktivnost 1027 A100001 Sanitarna zaštita – 48.946,00 eura**

U 2025. godini planira se provođenje proljetne i jesenske *deratizacije* na području Grada i prigradskih naselja, a obuhvatit će stambene objekte, dvorišta i gospodarske zgrade, stambene jedinice i zajedničke dijelove u stambenim zgradama, poslovne objekte, javno-prometne i zelene površine i divlja odlagališta otpada, napuštene stambene objekte i glavne kanalizacijske kolektore. Planirana vrijednost za provedbu deratizacije u prijedlogu proračuna iznosi 6.637,00 eura.

U 2025. godini planira se provođenje *dezinsekcije* na području grada Novske i u prigradskim naseljima s ukupno tri tretmana na ukupno 300 ha naseljenih, vodenih i drugih površina na kojima se razmnožavaju komarci, svaki u razmaku od 15 do 25 dana, ovisno o potrebama. Planirana vrijednost ove aktivnosti u prijedlogu proračuna iznosi 21.900,00 eura. Planiran je dodatni iznos od 4.482,00 eura za provedbu nadzora nad deratizacijom i larvicidnom i adulticidnom dezinsekcijom.

U 2025. godini osiguravaju se sredstva u iznosu od 15.927,00 eura za provođenje akcije *higijeničarske službe.* Kroz ovu poziciju se osiguravaju sredstva za trošak hvatanja i zbrinjavanja pasa lutalica zatečenih na javnim površinama, a koji se kreću bez nadzora, kao i uklanjanje nastradalih pasa, mačaka i ostalih lešina s javnih površina.

Akcije deratizacije i dezinsekcije se provode kontinuirano svake godine, pa se planiraju i u 2026. i 2027. godini.

**Pokazatelji uspješnosti Aktivnosti 1027 A100001 Sanitarna zaštita**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost2023. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj tretmana | Proljetna i jesenska deratizacija | Broj tretmana/god. | 2 | 2 | 2 | 2 |
| Broj tretmana | Dezinsekcija (larvicidna+ adulticidna) | Broj tretmana/god. | 5+5 | 5+5 | 5+5 | 5+5 |
| Broj intervencija | Hvatanje i zbrinjavanje pasa lutalica | Broj intervencija/god. | 28 | 25 | 25 | 20 |

**3.7.2. Aktivnost 1027 A100002 Veterinarske usluge – 4.000,00 eura**

Ovom aktivnošću se subvencionira ispitivanje na trihinelu, te se na taj način potiču mjere vezane uz sprečavanje zaraze ljudi trihinelom na području Grada Novske. Mjera se provodi kontinuirano svake godine, pa je planirana i u 2026. i 2027. godini.

**Pokazatelj uspješnosti Aktivnosti 1027 A100002 Veterinarske usluge**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost 2023. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj uzoraka | Ispitivanje na trihinelu | Broj uzoraka | 2209 | 2200 | 2200 | 2200 |

**3.8. Program 1028 PROSTORNO UREĐENJE I UNAPREĐENJE STANOVANJA –89.174,00 eura**

**Pravni temelj:**

Zakon o prostornom uređenju, Zakon o gradnji, Zakonu o državnoj izmjeri i katastru nekretnina i drugi podzakonski akti koji uređuju ovo područje.

**Cilj programa:**

Provedba aktivnosti kojima se stvaraju preduvjeti za kvalitetnije upravljanje i gospodarenje prostorom Grada Novske kroz implementaciju donesenih prostorno-planskih dokumenata u prijašnjem razdoblju, a sve u cilju kvalitetnijeg gospodarenja prostorom i boljeg urbanističkog razvoja i uređenja gradskog prostora. Program obuhvaća sljedeće tekuće projekte:

**3.8.1. Tekući projekt 1028 T100001 Geografsko-informacijski sustav – 6.000,00 eura**

Ovim tekućim projektom planira se iz općih prihoda i primitaka održavanje računalne baze GIS-a Grada Novske. Ažuriranje podataka se provodi u realnom vremenu. Grad Novska svake godine s izrađivačem GIS-a sklapa ugovor o održavanju.

 Projekt se provodi kontinuirano svake godine, pa je planiran i u 2026. i 2027. godini.

**3.8.2. Tekući projekt 1028 T100002 Prostorno-planska dokumentacija – 83.174,00 eura**

Ovim tekućim projektom planira se provesti prevođenje postojećih prostornih planova u elektronički oblik (propisano Pravilnikom o prostornim planovima NN 152/2023). Kroz ovo prevođenje će se ujedno provesti i planirane izmjene i dopune prostornih planova (temeljem pristiglih zahtjeva).

Budući da grad kontinuirano zaprima zahtjeve za izmjenom prostornih planova, te ih provodi učestalo i u 2026. i 2027. godini su planirana sredstva za trošak izmjene prostornih planova.

**3.9. Program 1029 ORGANIZIRANJE I PROVOĐENJE ZAŠTITE I SPAŠAVANJA – 498.964,00 eura**

**Pravni temelj:**

Zakon o vatrogastvu, Zakon o zaštiti od požara, Zakon o Hrvatskoj gorskoj službi spašavanja, Zakonu o sustavu civilne zaštite te drugi podzakonski propisi.

**Cilj programa:**

Provođenje aktivnosti u području zaštite od požara i zaštite i spašavanja u slučaju elementarne nepogode (potres, poplava i sl.), te svim drugim ugrozama po ljudski život širih razmjera. Programom se planira i unapređenje sustava zaštite.

Program obuhvaća sljedeće aktivnosti:

**3.9.1. Aktivnost 1029 A100002 Sufinanciranje rada Vatrogasne zajednice Grada Novske – 64.714,00 EUR**

Ova aktivnost obuhvaća sufinanciranje rada Vatrogasne zajednice Grada Novske, i to kroz tekuće donacije u iznosu od 64.714,00 eura za sufinanciranje redovne djelatnosti deset Dobrovoljnih vatrogasnih društava i Vatrogasne zajednice. Sredstva se transferiraju Vatrogasnoj zajednici Grada Novske kroz dvanaest obroka, temeljem mjesečnih zahtjeva.

**Pokazatelj uspješnosti Aktivnosti 1029 A100002 Sufinanciranje rada Vatrogasne zajednice Grada Novske**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost 2023. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj intervencija | Intervencije u sprečavanju požara i drugih nepogoda | Broj intervencija/god. | 24 | 25 | 25 | 25 |

**3.9.2. Aktivnost 1029 A100003 Sufinanciranje rada HGSS Stanica Novska – 6.000,00 eura**

Ovom aktivnošću planiraju se sredstva za redovnu djelatnost rada HGSS Stanice Novska. Sredstva se planiraju utrošiti za podmirenje troškova goriva, nabave opreme, režijske troškove, komunalne usluge i druge redovne troškove. HGSS Ispostava Novska je aktivna u radu što je vidljivo i iz broja intervencija kroz godinu. Primarna djelatnost im je pronalaženje nestalih osoba, pomoć u slučaju elementarnih nepogoda i drugim aktivnostima koje imaju za cilj spašavanje ljudskih života i imovine.

**Pokazatelj uspješnosti aktivnosti 1029 A100003 Sufinanciranje rada HGSS Stanica Novska**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost 2023. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj intervencija | Intervencije u spašavanju unesrećenih i sl. | Broj intervencija/god. | 77 | 70 | 70 | 70 |

**3.9.3. Aktivnost 1029 A100004 Civilna zaštita – 102.000,00 eura**

Ovom aktivnošću planiraju se sredstva za rashode koji mogu nastati uslijed neočekivanih okolnosti (elementarna nepogoda, pandemija i sl.).

Za uređenje skloništa u zgradi na Trgu Gjure Szabe 7 planirano je 100.000,00 eura. Ovo je procijenjena vrijednost, a točniji iznos će se znati nakon izrade projekta sanacije i pratećeg troškovnika. Sklonište je trenutno u jako lošem stanju, u njega se nije do sad ulagalo i nameće se nužna potreba za uređenjem.

U 2026. i 2027. godini su također planirana sredstva za sanaciju skloništa.

**3.9.4. Tekući projekt 1029 T100001 Sanacija klizišta – 326.250,00 eura**

Kroz ovaj projekt planiraju se sredstva za sanaciju klizišta na Samar brdu koje ugrožava stambene objekte. Izrađen je projekt sanacije, te se planiranim sredstvima namjerava provesti i radove na sanaciji u 2025. godini.

**3.10. Program 1038 SMART AND SAFE CITY NOVSKA – 27.452,00 eura**

**Pravni temelj:**

Zakon o zaštiti okoliša, drugi podzakonski propisi koji proizlaze iz ovog zakona, te odluke predstavničkog tijela Grada Novske.

**Cilj programa:**

Uspostava sustava kojima se podiže sigurnost učesnika u prometu na višu razinu.

**3.10.1. Kapitalni projekt 1038 K100001 – Praćenje temperature kolnika na Lorawan tehnologiji – 9.400,00 eura**

Ovim kapitalnim projektom se planiraju sredstva potrebna za uspostavu Sustava za praćenje temperature kolnika na području Grada Novske koji će biti dostupan građanima kroz mobilne i druge digitalne platforme, te neposredno. Uspostavom ovog sustava se podiže sigurnost prometovanja naročito u zimskom periodu za niskih temperatura, kad postoji mogućnost stvaranja ledenog pokrova na kolnicima.

**3.10.2. Kapitalni projekt 1038 K100003 – Sigurni pješački prijelaz – 18.052,00 eura**

Kroz projekt se planira opremiti dva pješačka prijelaza na području nadležnosti Grada Novske s inovativnom opremom (solarni paneli za napajanje električnom energijom, bljeskalice i dr.) koja podiže sigurnost pješaka koji preko njega prelaze, posebice noću. Projekt će biti sufinanciran sredstvima Fonda za zaštitu okoliša u 50%-om iznosu.

**3.11. Program 1039 STAMBENO ZBRINJAVANJE MLADIH – 50.000,00 eura**

**Pravni temelj:**

Zakon o lokalnoj i područnoj (regionalnoj ) samoupravi, Statut Grada Novske, te odluke predstavničkog tijela Grada Novske.

**Cilj programa:**

Poticanje demografske obnove, smanjenja iseljavanja, zadovoljavanje stambenih potreba i poboljšanje kvalitete stanovanja mladih i mladih obitelji.

**3.10.1. Tekući projekt 1039 T100001 – Novska moj dom – 50.000,00 eura**

Ovim tekućim projektom planiraju se bespovratna financijska sredstava za kupnju stambenog objekta i za gradnju, dogradnju ili nadogradnju stambenog objekta, te propisuju korisnici mjera, visina iznosa bespovratnih financijskih sredstava i uvjeti i postupak za ostvarivanje prava na dodjelu bespovratnih financijskih sredstava. Korisnici mjera su mladi i mlade obitelji, te se na ovaj način želi pomoći mladima koji stječu prvu nekretninu na području Grada Novske i namjeravaju se tu trajno nastaniti.

Projekt će se nastaviti i u narednom periodu, pa su u projekcijama za 2026. i 2027. godinu planirana sredstva za isti.

**3.12. Glava 00302 JAVNA VATROGASNA POSTROJBA GRADA NOVSKE**

**Prikaz programa Javne vatrogasne postrojbe Grada Novske**

|  |  |  |  |
| --- | --- | --- | --- |
| **Redni broj** | **Brojčana oznaka programa u proračunu za 2025.** | **Naziv programa** | **Iznos EUR** |
| 1. | 1029 | Organiziranje i provođenje zaštite i spašavanja | 896.337,00 |
|  | **1 program** | **Ukupno** | **896.337,00** |

**Program 1029 ORGANIZIRANJE I PROVOĐENJE ZAŠTITE I SPAŠAVANJA – 799.417,00 eura**

**Pravni temelj:**

Zakon o vatrogastvu, Zakon o zaštiti od požara i drugi podzakonski propisi.

**Cilj programa:**

Provođenje aktivnosti u području zaštite od požara i zaštite i spašavanja u slučaju elementarne nepogode (potres, poplava i sl.), te svim drugim ugrozama po ljudski život širih razmjera.

Pokazatelj uspješnosti

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost 2022. | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj intervencija | Intervencije u sprečavanju požara i drugih nepogoda | Broj intervencija/god. | 134 | 130 | 130 | 130 |

Kao ciljana vrijednost je uzeta 2022. godina jer je 2023. uslijed olujnog nevremena broj intervencija bio trostruko veći od uobičajenog broja.

Program obuhvaća sljedeće aktivnosti:

**3.11.1. Aktivnost 1029 A100001 Redovna djelatnost JVP – 799.417,00 eura**

Aktivnost se financira iz općih prihoda i primitaka Grada Novske, vlastitih prihoda Javne vatrogasne postrojbe, pomoći (Ministarstvo gospodarstva) i decentraliziranih sredstava (državna sredstva).

Iz decentraliziranih sredstava će se namiriti dio troška plaća, doprinosa za mirovinsko osiguranje i doprinosa za zdravstvo u ukupnom iznosu od 284.959,00 eura.

Iz općih primitaka za potrebe plaća i pratećih troškova uz plaće se osigurava dodatnih 330.015,00 eura. Također se iz općih prihoda pokriva i naknada za prijevoz na posao, trošak energije, materijal i dijelovi za tekuće i investicijsko održavanje, nabava zaštitne odjeće i obuće, sitni inventar i auto gume, komunalne usluge, intelektualne usluge, usluge telefona i pošte, premije osiguranja, uredska oprema i namještaj, te još niz sitnih troškova u ukupnom iznosu od 156.743,00 eura.

Iz vlastitih prihoda JVP planira sufinancirati nabavu opreme za održavanje i zaštitu te nabavu uredskog namještaja i opreme u ukupnom iznosu od 26.500,00 EUR.

Sredstvima Ministarstva gospodarstva u iznosu od 1.200,00 eura platiti će se godišnji servis pumpe velikog protoka koju postrojba ima na korištenju.

Javna vatrogasna postrojba je osnovana i započela s radom 2018. godine. Postrojba trenutno broji 17 članova i radi u režimu 24/7/365, te je na raspolaganju u najkraćem mogućem vremenu u slučaju intervencija, čime se znatno smanjuje i materijalna šteta a i ugroza ljudskih života.

Osnovna djelatnost JVP Novska je sudjelovanje u provedbi preventivnih mjera zaštite od požara i eksplozija, gašenje požara i spašavanje ljudi i imovine ugroženih požarom i eksplozijom, pružanje tehničkih pomoći u nezgodama i opasnim situacijama, te obavljanje i drugih poslova u ekološkim i drugim nesrećama.

JVP Novska može, osim vatrogasne djelatnosti, obavljati gospodarske i društvene djelatnosti (Pružanje usluga vatrogasnih (protupožarnih) osiguranja i tehničke zaštite, pregled, servisiranje, ispitivanje i prodaja vatrogasne i druge opreme iz vatrogasne djelatnosti (servis vatrogasnih aparata, servis dišnih aparata i prodaja istih), pružanje usluge prijevoza vode i usluge hidrauličke ljestve, pružanje usluge 24-satnog nadzora nad vatrodojavnim sustavom, iznajmljivanje vatrogasne opreme i vozila, osposobljavanje i usavršavanje vatrogasnih kadrova i organizacija pokaznih vježbi, pripremanje i organizacija seminara iz vatrogasne djelatnosti, izdavanje knjiga, skripti i ostalih stručnih publikacija iz vatrogasne djelatnosti, pružanje usluge osiguranja vatrogasnim vozilima i vatrogascima, punjenje boca izolacijskih aparata s komprimiranim zrakom, pranje, sušenje i talkiranje vatrogasnih cijevi i sl., kad i ako se time ne umanjuje intervencijska spremnost vatrogasne postrojbe.

Postrojba u prosjeku godišnje odrađuje preko 130 vatrogasnih događaja, od čega je polovica vezana uz požarne intervencije (gašenje požara na objektima, u cestovnim i željezničkim nezgodama i sl.) i tehničke intervencije na objektima, prometu i spašavanju životinja.

Pored navedenih aktivnosti postrojba se bavi i edukativnom djelatnošću kroz rad s mladima kroz vatrogasne vježbe, te izlaganje i demonstraciju vatrogasne opreme.

**4. Razdjel 004 UPRAVNI ODJEL ZA GOSPODARSTVO I POLJOPRIVREDU**

Upravni odjel za gospodarstvo i poljoprivredu obavlja upravne i stručne poslove u vezi s poticanjem gospodarskih i poduzetničkih aktivnosti, poslove vezane uz poticanje poljoprivrede i turizma, kao i poslove vezane uz korištenje sredstava iz fondova Europske unije, i to:

* poslove pripreme, proučavanja i vrednovanja prijedloga programa i projekata u području gospodarstva, poljoprivrede i turizma te projekata koji se kandidiraju za korištenje sredstava izvanproračunskih izvora financiranja,
* poslove pripreme i izvođenja aktivnosti promidžbe razvojnih potencijala i razvojnih projekata Grada usmjerenih privlačenju i poticanju ulaganja u te projekte, te uspostavljanja kontakata s institucijama i osobama zainteresiranim za ulaganja,
* davanje pomoći i podrške pri izgradnji poslovnih zona, inkubatora i ostalih poslovnih potpornih institucija,
* sudjelovanje u ostvarivanju uvjeta za korištenje nekretnina u vlasništvu Grada u funkciji razvojnih programa,
* organiziranje provedbe programa kreditnih linija za poticanje poduzetništva,
* obavlja poslove iz područja razvoja gospodarstva i poduzetništva kroz izradu prijedloga strateških dokumenata,
* sudjeluje u organizaciji gospodarskih i turističkih manifestacija,
* poticanje i promocija gospodarskih i turističkih potencijala,
* predlaganje i provođenje aktivnosti za razvoj turističke djelatnosti te koordiniranje aktivnosti svih dionika iz područja turizma na razini Grada kroz suradnju s Turističkom zajednicom Grada Novske,
* rješavanje u upravnim stvarima u prvom stupnju sukladno posebnim propisima,
* provođenje aktivnosti i poslovne suradnje s gradovima partnerima Grada i s ostalim međunarodnim subjektima,
* vođenje baze podataka o projektima na području Grada,
* predlaganje, suradnja i koordiniranje pripreme i provedbe projekata sufinanciranih iz fondova te državnih tijela,
* izradu prijedloga općih i pojedinačnih akata te stručnih prijedloga za provedbu razvojnih mjera gospodarske i poljoprivredne politike na razini Grada,
* predlaganje i provođenje mjera institucijske potpore u poljoprivrednoj proizvodnji, poticanje interesnog povezivanja poljoprivrednika te pružanje stručne pomoći proizvođačima, pogotovo obiteljskim poljoprivrednim gospodarstvima,
* suradnju s državnim i drugim tijelima te pravnim osobama nadležnim za poslove iz nadležnosti Upravnog odjela,
* daje mišljenja, suglasnosti ili posebne uvjete u postupcima izdavanja dozvola koje nadležna tijela i druge fizičke osobe zatraže od Grada,
* obrada prijava šteta od elementarnih nepogoda,
* izradu prijedloga akata i vođenje postupka za dodjelu koncesija, upis u registar, praćenje izvršavanja koncesijskih ugovora i izrada propisanih izvješća,
* provedba postupaka bagatelne nabave za nabavu roba, usluga i radova iz područja upravnog odjela
* i druge poslove koji mu se stave u nadležnost sukladno zakonu i općim aktima Grada.

S ciljem ostvarenja programa upravnog odjela, Proračunom Grada Novske za 2025. godinu planirana su sredstva u iznosu od 1.176.469,00 eura.

**Prikaz programa Upravnog odjela za gospodarstvo i poljoprivredu za 2024. godinu**

|  |  |  |  |
| --- | --- | --- | --- |
| **Redni broj** | **Brojčana oznaka programa u proračunu za 2024.** | **Naziv programa** | **Iznos** **u eurima** |
| 1. | 1030 | Podrška gospodarstvu i održivom razvoju | 153.680,00 |
| 2. | 1031 | Gospodarstvo | 335.789,00 |
| 3. | 1033 | Poticanje rada potporne institucije | 380.000,00 |
|  4. | 1034 | Poticanje razvoja turizma | 307.000,00 |
|  | **4 programa** |  | **1.176.469,00** |

U obrazloženju pojedinih programa dan je prikaz pravnog temelja na kojem je program zasnovan, cilj programa, te su pobrojane aktivnosti, tekući i kapitalni projekti koje program sadrži.

**4.1. Program 1030 PODRŠKA GOSPODARSTVU I ODRŽIVOM RAZVOJU – 153.680,00 eura**

**Pravni temelj:**

Zakon o lokalnoj i područnoj (regionalnoj) samoupravi, Zakon o službenicima i namještenicima u lokalnoj i područnoj (regionalnoj) samoupravi, kao i svi drugi zakoni i podzakonski akti koji uređuju djelatnosti koje je dužan provoditi ili o kojima je dužan skrbiti Upravni odjel za gospodarstvo i poljoprivredu.

**Cilj programa:**

Osigurati uvjete za redovno funkcioniranje upravnog odjela na provođenju i realizaciji planiranih aktivnosti i tekućih projekata. Osigurati sredstva za nabavu literature nužne za rad upravnog odjela, potrebnih edukacija i stručnog usavršavanja zaposlenika, samo najnužnija službena putovanja, plaćanje članarina, objave natječaja i rad povjerenstava, intelektualne usluge i sl.

Program obuhvaća sljedeće aktivnosti i projekte:

**4.1.1. Aktivnost A100001 Administracija i upravljanje – 153.680,00 eura**

Kroz ovu aktivnost planiraju se sredstva za bruto plaće, materijalna prava zaposlenika i doprinose na plaće za četiri službenika Upravnog odjela za gospodarstvo i poljoprivredu kao i za druge rashode (objava natječaja, rad povjerenstava, nastupanje na sajmovima, članarina LAG-a…).

**4.2. Program 1031 GOSPODARSTVO – 335.789,00 eura**

**Pravni temelj**:

Zakon o lokalnoj i područnoj (regionalnoj) samoupravi, Zakona o poljoprivredi, Pravilnik o državnim potporama poljoprivredi i ruralnom razvoju, Zakon o obrtu, Zakon o trgovačkim društvima, Zakon o poticanju razvoja malog gospodarstva, Statut Grada i drugi zakonski i podzakonski akti koji reguliraju problematiku iz nadležnosti upravnog odjela.

**Cilj programa:**

Cilj ovog programa je poticati razvoj poduzetništva i poljoprivrede, potaknuti osnivanje novih i jačanje postojećih subjekata, povećati zaposlenost, te mjerama ruralnog razvoja pridonijeti unapređenju konkurentnosti poljoprivrednog sektora, očuvanju i unapređenju okoliša i krajobraza te poboljšati kvalitetu života u ovom ruralnom području.

Program obuhvaća sljedeće tekuće projekte:

**4.2.1. Tekući projekti Programa 1031:**

 T100001 Program poticanja malog i srednjeg poduzetništva – 54.000,00 eura

 T100002 Sufinanciranje poduzetnika početnika – 25.000,00 eura

 T100003 Sufinanciranje poduzetnika početnika u gaming industriji – 20.000,00 eura

 T100004 Poljoprivreda – 192.789,00 eura

 T100005 Kreditiranje gospodarske djelatnosti malog i srednjeg poduzetništva – 44.000,00 eura

Ovim projektima se planira pomoći gospodarstvenicima kroz subvencije i poticaje između ostalih i u sljedećim aktivnostima:

* poticanje razvoja poslovanja postojećih poduzetnika, otvaranje novih radnih mjesta kod istih i novo zapošljavanje,
* poticanje otvaranja novih pravnih osoba – poticanje poduzetnika početnika s ostvarenom potporom HZZ-a za samozapošljavanje,
* poticanje razvoja sektora poljoprivrede,
* sufinanciranje kamatne stope na poduzetničke kredite poduzetnicima s područja Grada Novske koji su udovoljili uvjetima natječaja Županije u Projektu ''Poduzetnički krediti'' dok se raspisivao Poziv (postojeći ugovori) te sredstva za novu mjeru/aktivnost sufinanciranja kamatne stope na zajmove kroz HAMAG BICRO ili HABOR.

**Pokazatelji uspješnosti svih tekućih projekata Programa 1031**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj subvencioniranih kredita | Subvencioniranje kamatne stope kredita poduzetnika | Broj potpisanih ugovora o subvenciji kamatne stope | 7 | 9 | 10 | 11 |
| Broj danih poticaja | Broj ostvarenih potpora u poljoprivredi i gospodarstvu (početnici i postojeći poduzetnici) | Broj ostvarenih potpora | 80 | 90 | 90 |  90 |

Novo u ovom Programu predstavlja osiguranje sredstava na godišnjoj razini za osmišljavanje nove mjere za poduzetnike kroz sufinanciranje kamatne stope za zajmove malih i srednjih poduzetnika s područja Grada Novske kroz mjeru HAMAG BICRO ili HABOR. Kod analize prijava prema HAMAG BICRO/HABOR na razini 2024. godine će se ići u osmišljavanje nove mjere kroz Program poticanja razvoja malog i srednjeg poduzetništva Grada Novske te će se nastaviti s ranije preuzetim obvezama kroz projekt Poduzetnički krediti u kojem smo bili partner sa Županijom.

**4.3. Program 1033 POTICANJE RADA POTPORNE INSTITUCIJE – 380.000,00**

Ovim projektom se iz općih prihoda i primitaka osiguravaju sredstva za rad Razvojne agencije Grada Novske. Prvenstveno, uloga NORA-e je pružanje intelektualne podrške, kako poduzetnicima početnicima, tako i onima koji već dugo posluju i to kroz pomoć u izradi potrebne dokumentacije kod pokretanja gospodarske djelatnosti, ishođenja kredita, apliciranja na strukturne fondove, provođenje mjera energetske učinkovitosti, prijava na natječaje te općenito oko izrade dokumentacije potrebne u gospodarskom poslovanju. Sredstva se osiguravaju za plaće i druga materijalna prava djelatnika, naknade članovima upravnog vijeća, stručno usavršavanje i druge troškove sukladno Financijskom planu Ustanove za 2025.

**Pokazatelji uspješnosti aktivnosti A100001 Sufinanciranje rada Razvojne agencija Grada Novske - NORA**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj poslovnih planova | Izrada i pomoć u izradi poslovnih planova poduzetnicima i OPG-ima | Broj poslovnih planova/god. | 20 | 25 | 25 | 25 |
| Broj prijava | Priprema dokumentacije za apliciranje na javne pozive za sufinanciranje | Broj izrađenih prijava | 80 | 85 | 90 | 90 |

**4.4. Program 1034 POTICANJE RAZVOJA TURIZMA – 307.000,00 eura**

**Pravni temelj:**

Zakon o turističkim zajednicama, Zakon o lokalnoj i područnoj (regionalnoj) samoupravi i drugi zakonski i podzakonski akti koji reguliraju problematiku iz nadležnosti upravnog odjela.

**Cilj programa:**

Cilj programa je poticati razvoj turizma, osnivanje novih i jačanje postojećih subjekata u turizmu na području Grada, te povećati zaposlenost i pridonijeti unapređenju konkurentnosti turističkog sektora.

Program obuhvaća sljedeće aktivnosti i tekuće projekte:

**4.4.1. Aktivnost 1034 A100001 Poticanje razvoja turističke djelatnosti – 69.000,00 eura**

Kroz ovu aktivnost iz općih prihoda i primitaka financiraju se troškovi plaća te troškovi redovnog održavanja informacijskog sustava.

Osnovni cilj Turističke zajednice je stvaranje prepoznatljivog i privlačnog turističkog okružja te osiguranje turističkog gostoprimstva kroz organizaciju manifestacija te promicanje turističkih uslužnih djelatnosti koje obavljaju poduzetnici ugostitelji na području Grada.

**4.4.2 Tekući projekt 1034 T100001 Manifestacije – 150.000,00 eura**

Ovim projektom se iz općih prihoda i primitaka planiraju sredstva potrebna za financiranje glavnih manifestacija koje se održavaju u Gradu Novska, a to su:

* „Ljeto u Novskoj“
* Božić i Nova Godina
* Obilježavanje Dana Grada Novske
* Ostale manifestacije

**Pokazatelj uspješnosti Tekućeg projekta 1034 T100002 Manifestacije**

|  |  |  |  |  |  |  |
| --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Ciljana vrijednost 2025. | Ciljana vrijednost 2026. | Ciljana vrijednost 2027. |
| Broj manifestacija | Broj manifestacija u organizaciji turističke zajednice | Broj manifestacija/god. | 3 | 4 | 4 | 4 |

**4.4.3. Tekući projekt T100002 Turističko-edukativne radionice – 75.000,00 eura**

U okviru ovog tekućeg projekta osiguravaju se sredstva za zajednički projekt Parka prirode Lonjsko polje i Grada Novske koji se odnosi na financiranje plaće djelatnika koji će raditi na poticanju turista na učestalije dolaske u Lonjsko polje kroz organiziranje turističko-edukativnih radionica u Lonjskom polju koje su posebno namijenjene učenicima osnovnih škola i djeci vrtićke uzrasti (45.000,00 eura). Iznos od 35.000,00 eura se osigurava za provedbu edukativnih aktivnosti zaposlenih kroz JU Park prirode Lonjsko polje, a koji će pružati uslugu na području Grada Novske.

**Cilj projekta**: sufinanciranjem plaće djelatnika Parka prirode Lonjsko polje, kao vodeće turističke destinacije novljanskog okruženja, potiče se jačanje kapaciteta ustanove za organizaciju i prihvat grupnih turističkih posjetitelja posebno usmjerenih učenicima osnovnih škola i djeci vrtićke dobi, te kroz suradnju s Lonjskim poljem jačati vlastite turističke kapacitete.

**4.4.4. Tekući projekt 1034 T100003 Projekti u realizaciji Turističke zajednice – 13.000,00 eura**

Ovaj tekući projekt planira sredstva za sufinanciranje troškova projekata koji se planiraju prijaviti na javne pozive koji se raspišu u 2025. godini te za promotivne aktivnosti.